(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΓ΄

Δευτέρα, 04 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Θ. Ρουσόπουλου, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Προστασίας του Πολίτη, με θέμα: «Παράνομη διακίνηση και εμπορία ζώων συντροφιάς», σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: «Ποια είναι η εξέλιξη της υλοποίησης των μέτρων και δράσεων που ανακοινώθηκαν στις 19 Ιουνίου 2020 για την αξιοποίηση του Κρατικού Ιδρύματος Βυτίνας;», σελ.
 ii. με θέμα: «Αναγκαία η αύξηση του προϋπολογισμού για το πρόγραμμα νέων αγροτών-25 εκατομμύρια υπολείπονται για την Περιφέρεια Κρήτης», σελ.
 γ) Προς τον Υπουργό Εργασίας και Κοινωνικών Υποθέσεων:
 i. με θέμα: «Την επιβεβλημένη ανάγκη παράτασης των συμβάσεων του επικουρικού προσωπικού στο Κέντρο Κοινωνικής Πρόνοιας Περιφέρειας Κρήτης», σελ.
 ii. με θέμα: «Ανάγκη δημιουργίας Κέντρου Πιστοποίησης Αναπηρίας (ΚΕΠΑ) στην Αργολίδα», σελ.
 δ) Προς τον Υπουργό Περιβάλλοντος και Ενέργειας:
 i. με θέμα: «Θα σεβαστεί η κυβέρνηση την Ευρωπαϊκή δέσμευση απόλυτης προστασίας του 10% της επικράτειας της χώρας;», σελ.
 ii με θέμα: «Η μείωση των πιστώσεων ανάθεσης υλοτομικών εργασιών και λοιπών εργασιών συγκομιδής συνιστούν εμπόδιο στην προστασία και διαχείριση των δημοσίων δασών», σελ.
 iii. με θέμα: «Ποια είναι τα μέτρα πολιτικής για να αντεπεξέλθει η χώρα στη διαφαινόμενη έλλειψη φυσικού αερίου και ποια θα είναι η χρήση των λιγνιτικών μονάδων της Μεγαλόπολης;», σελ.
 iv. με θέμα: «Εκατόν εβδομήντα ανεμογεννήτριες και συνοδά έργα λεηλατούν τη φύση στον Κάβο Μαλέα», σελ.
 v. με θέμα: «Θα προχωρήσει η εξορυκτική δραστηριότητα στη Θράκη παρά την έλλειψη συναίνεσης της τοπικής κοινωνίας;», σελ.
 vi. με θέμα: «Ανακύκλωση και διαχείριση απορριμμάτων στο αεροδρόμιο του Ηρακλείου της Κρήτης», σελ.
 vii. με θέμα: «Την πυρκαγιά στη Νέα Καρβάλη, την αντεργατική επίθεση και τη μη τήρηση των υποχρεώσεων της «ENERGEAN OIL», σελ.
 viii. με θέμα: «Νομοθετική ρύθμιση για αξιοποίηση της ενέργειας που παράγεται από φωτοβολταϊκά στον Δήμο Αγίου Δημητρίου», σελ.
 ix. με θέμα: «Τα επικίνδυνα σχέδια εγκατάστασης ανεμογεννητριών στην Κρήτη», σελ.
 ε) Προς την Υπουργό Πολιτισμού και Αθλητισμού, με θέμα: «Την ουσιαστική στήριξη των ομοσπονδιών του ναυταθλητισμού», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, καθώς και ο Αναπληρωτής Υπουργός Οικονομικών κατέθεσαν την 1-7-2022 σχέδιο νόμου: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης Υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και των Αναδόχων Εταιρειών ENERGEAN OIL AND GAS ? ENΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης Υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και των Αναδόχων Εταιρειών ENERGEAN OIL AND GAS ? ENΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΔΑΜΟΠΟΥΛΟΥ Α. , σελ.
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:

 ΑΔΑΜΟΠΟΥΛΟΥ Α. , σελ.
 ΑΜΥΡΑΣ Γ. , σελ.
 ΑΡΣΕΝΗΣ Κ. , σελ.
 ΑΥΓΕΝΑΚΗΣ Ε. , σελ.
 ΑΧΜΕΤ Ι. , σελ.
 ΓΕΩΡΓΑΝΤΑΣ Γ. , σελ.
 ΚΕΓΚΕΡΟΓΛΟΥ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΟΒΕΡΔΟΣ Α. , σελ.
 ΜΙΧΑΗΛΙΔΟΥ Δ. , σελ.
 ΜΠΑΛΑΦΑΣ Ι. , σελ.
 ΟΙΚΟΝΟΜΟΥ Ε. , σελ.
 ΠΟΥΛΑΣ Α. , σελ.
 ΣΚΡΕΚΑΣ Κ. , σελ.
 ΣΤΟΛΤΙΔΗΣ Λ. , σελ.
 ΣΥΝΤΥΧΑΚΗΣ Ε. , σελ.
 ΤΣΑΚΛΟΓΛΟΥ Π. , σελ.
 ΧΑΡΙΤΟΥ Δ. , σελ.

Γ. ΠΑΡΕΜΒΑΣΕΙΣ:
 ΑΒΔΕΛΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΓ΄

Δευτέρα 4 Ιουλίου 2022

Αθήνα, σήμερα στις 4 Ιουλίου 2022, ημέρα Δευτέρα και ώρα 15.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Πριν προχωρήσουμε επιτρέψτε μου να προβώ στις εξής ανακοινώσεις προς το Σώμα:

Κατ’ αρχάς, γίνεται γνωστό στο Σώμα ότι οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, καθώς και ο Αναπληρωτής Υπουργός Οικονομικών κατέθεσαν την 1-7-2022 σχέδιο νόμου: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης Υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και των Αναδόχων Εταιρειών ENERGEAN OIL AND GAS – ENΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ».

Παραπέμπεται στην αρμόδια Διαρκή Επιτροπή.

Επίσης, οι συνάδελφοι Βουλευτές κύριοι Θεόδωρος Ρουσόπουλος και Γεώργιος Κατρούγκαλος ζητούν άδεια απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς η Βουλή ενέκρινε τις ζητηθείσες άδειες.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμ. 811/22-6-2022, 815/22-6-2022, 828/27-6-2022, 834/27-6-2022, 837/27-6-2022 και 838/27-6-2022 επίκαιρες ερωτήσεις και η υπ’ αρ. 4890/26-4-2022 ερώτηση (κατ’ άρθρο 130 παρ. 5 Καν. Βουλής) θα απαντηθούν από τον Υπουργό Περιβάλλοντος και Ενέργειας κ. Κωνσταντίνο Σκρέκα.

Οι υπ’ αριθμ. 810/22-6-2022 και 824/24-6-2022 επίκαιρες ερωτήσεις θα απαντηθούν από τον Υπουργό Αγροτικής Ανάπτυξης και Τροφίμων κ. Γεώργιο Γεωργαντά.

Η υπ’ αριθμ. 2428/20-5-2022 ερώτηση (κατ’ άρθρο 130 παρ. 5 Καν. Βουλής) θα απαντηθεί από την Υφυπουργό Εργασίας και Κοινωνικών Υποθέσεων κυρία Δόμνα Μιχαηλίδου.

Η υπ’ αριθμ. 820/24-6-2022 επίκαιρη ερώτηση θα απαντηθεί από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Οι υπ’ αριθμ. 809/21-6-2022 και 829/27-6-2022 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Γεώργιο Αμυρά.

Η υπ’ αριθμ. 806/21-6-2022 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ελευθέριο Οικονόμου.

Η υπ’ αριθμ. 832/27-6-2022 επίκαιρη ερώτηση θα απαντηθεί από τον Υφυπουργό Πολιτισμού και Αθλητισμού κ. Ελευθέριο Αυγενάκη.

Ξεκινούμε με τη συζήτηση της δέκατης έκτης με αριθμό 806/21-6-2022 επίκαιρης ερώτησης δεύτερου κύκλου της Ανεξάρτητης Βουλευτού Α΄ Αθηνών κ. Αγγελικής Αδαμοπούλου προς τον Υπουργό Προστασίας του Πολίτη, με θέμα: «Παράνομη διακίνηση και εμπορία ζώων συντροφιάς».

Στην επίκαιρη ερώτηση της κυρίας συναδέλφου θα απαντήσει ο Υπουργός Προστασίας του Πολίτη κ. Ελευθέριος Οικονόμου.

Κυρία συνάδελφε, έχετε τον λόγο για δύο λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Κύριε Υπουργέ, σας κάλεσα σήμερα εδώ καταθέτοντας μια επίκαιρη ερώτηση εν όψει ενός πρόσφατα εκδοθέντος προεδρικού διατάγματος. Είναι το υπ’ αριθμ. 22/2022 προεδρικό διάταγμα, το οποίο τι προβλέπει; Προβλέπει ότι στη Γενική Αστυνομική Διεύθυνση του Αρχηγείου Κλάδου Τάξης, του Αρχηγείου της Ελληνικής Αστυνομίας, συστήνεται ένα Τμήμα Προστασίας των Ζώων. Το συγκεκριμένο τμήμα προβλέπεται από το προεδρικό διάταγμα ότι έχει ως αρμοδιότητα την παρακολούθηση υποθέσεων παραμέλησης ζώων, ενεργητικής και παθητικής κακοποίησής τους και θανάτωσης των ζώων.

Απουσιάζει ηχηρά από το προεδρικό αυτό διάταγμα η ανάθεση στο νεοσυσταθέν τμήμα της αρμοδιότητας να παρακολουθεί και να διερευνά υποθέσεις παράνομης διακίνησης, παράνομου εμπορίου ζώων συντροφιάς.

Μετά απ’ αυτήν την εξέλιξη, η Ομοσπονδία Ζωοφιλικών Σωματείων Ελλάδας εξέδωσε ένα υπόμνημα, σας υπέβαλε ένα υπόμνημα, μια επιστολή στις 24 Μαρτίου του 2022 με την οποία διαμαρτύρεται εντονότατα και στηλιτεύει το γεγονός της απουσίας ανάθεσης της συγκεκριμένης αρμοδιότητας στο τμήμα αυτό, αναφέροντας επίσης τα εξής στοιχεία: Κατ’ αρχάς αναφέρει πως όπως το ίδιο το Ευρωπαϊκό Κοινοβούλιο έχει κρίνει σε σχετικό ψήφισμά του στις 25 Φεβρουαρίου του 2016, το παράνομο εμπόριο ζώων συντροφιάς συνδέεται με το σοβαρό και οργανωμένο έγκλημα, το διασυνοριακό έγκλημα. Το σχετικό ψήφισμα θα το καταθέσω στα Πρακτικά.

Επίσης, αναφέρει ότι η ίδια η Επίτροπος στην Ευρωπαϊκή Επιτροπή και εκπρόσωπος της Ελλάδας κ. Στέλλα Κυριακίδου έχει επισημάνει στο Ευρωπαϊκό Κοινοβούλιο ότι όπου παρατηρείται παράνομο εμπόριο ζώων, αυτό δεν οφείλεται στην έλλειψη σχετικού νομοθετικού πλαισίου, αλλά στο ότι δεν εφαρμόζεται η κείμενη και ισχύουσα νομοθεσία. Θα καταθέσω και αυτό το έγγραφο στα Πρακτικά.

Επίσης, επισημαίνει η Ομοσπονδία ότι σύμφωνα μ’ ένα ψήφισμα της 12ης Φεβρουαρίου του 2020, το Ευρωπαϊκό Κοινοβούλιο αναφέρει ότι όπου παρατηρείται παράνομη εκτροφή ζωών, αυτή γίνεται με πολύ χαμηλό κόστος από τα εκάστοτε καταφύγια ή εκτροφείς και υπό συνθήκες άθλιες και φρικτές που συνιστούν κακομεταχείριση των ζώων και ότι επίσης υπάρχει ένας πολύ μεγάλος αριθμός παραποιημένων διαβατηρίων με την ανάμιξη κτηνιάτρων οι οποίοι συνεργάζονται με τα παράνομα αυτά κυκλώματα διακίνησης ζώων, καθιστώντας έτσι τους ελέγχους και τις σχετικές έρευνες πολύ δυσχερείς ως προς το να πιστοποιείται ο κάτοχος αυτών των ζώων.

Και, τέλος, πρέπει να υπάρξει μια άμεση σύνδεση ανάμεσα στο ευρωπαϊκό διαβατήριο των ζώων συντροφιάς και στην καταγραφή του μικροτσίπ των ζώων συντροφιάς, προκειμένου να επιβεβαιώνεται, να διακριβώνεται με σαφή τρόπο η προέλευση αυτών των ζώων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κλείσετε την ερώτησή σας.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω σε λίγο, κυρία Πρόεδρε.

Δεδομένου, λοιπόν, αυτών, αλλά και του γεγονότος ότι πρόσφατα το 2020 ψηφίστηκε ένας νόμος, ο οποίος καταγγέλθηκε ως αντιφιλοζωικός από τα σωματεία, δέχτηκε, τα πυρά και των φιλοζωικών σωματείων και της Αντιπολίτευσης, διότι προωθεί ουσιαστικά την παράνομη εκτροφή, τη διακίνηση, αλλά και μεταβιβάζει τις αρμοδιότητες ελέγχου και διαχείρισης των ζώων από το Υπουργείο Αγροτικής Ανάπτυξης, το Υπουργείο Εσωτερικών, που δεν έχει την εξειδίκευση και τις κατάλληλες υπηρεσίες, σας ρωτώ ποιοι είναι οι λόγοι που παραλήφθηκε από το συγκεκριμένο προεδρικό διάταγμα η αρμοδιότητα του νεοσυσταθέντος τμήματος να παρακολουθεί τις υποθέσεις παράνομης διακίνησης ζώων και τι πρόκειται να πράξει το Υπουργείο σας, εσείς, κατά λόγο αρμοδιότητάς σας, προκειμένου να αντιμετωπιστεί και σε προληπτικό και σε κατασταλτικό επίπεδο το φαινόμενο αυτό της παράνομης διακίνησης και του εμπορίου ζώων.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε, και σας υπενθυμίζω ότι ο χρόνος της ερώτησης είναι δύο λεπτά.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κυρία Πρόεδρε, κυρίες και κύριοι Βουλευτές, συζητούμε σήμερα ένα εξαιρετικά σημαντικό θέμα, καθώς αποτελεί δείκτη πολιτισμού το πώς συμπεριφερόμαστε και κατ’ επέκταση προστατεύουμε τα ζώα συντροφιάς.

Με την ευκαιρία της διαδικασίας του κοινοβουλευτικού ελέγχου θέλω να διαβεβαιώσω την Εθνική Αντιπροσωπεία ότι το νομικό οπλοστάσιο είναι επαρκές, η πολιτική βούληση απόλυτη και η δουλειά που γίνεται είναι σημαντική. Σπεύδω να προσθέσω, επειδή οι προκλήσεις στη ζωή είναι συνεχείς, προφανώς και είμαστε ανοιχτοί σε νέες προτάσεις και βελτιώσεις.

Το Υπουργείο Προστασίας του Πολίτη και το Αρχηγείο της Ελληνικής Αστυνομίας καταβάλλουν διαρκή προσπάθεια για την αποτελεσματική αντιμετώπιση του ζητήματος της προστασίας των ζώων συντροφιάς εφαρμόζοντας τον ν.4830/2021, με βάση τον οποίο απαγορεύεται ρητά η πώληση σκύλων και γατών σε υπαίθριους δημόσιους χώρους, συμπεριλαμβανομένων των υπαίθριων αγορών, η πώληση ζώων συντροφιάς με ηλικία μικρότερη των δώδεκα εβδομάδων, η εισαγωγή, εμπορία και αναπαραγωγή σκύλων που είναι ακρωτηριασμένοι, η έκθεση σκύλων και γατών σε καταστήματα πώλησης ειδών ζώων συντροφιάς, η πώληση σκύλων και γατών από ηλεκτρονικά καταστήματα εκτός αν αυτά ανήκουν σε νομίμως λειτουργούσες επιχειρήσεις εκτροφής, αναπαραγωγής και εμπορίας ζώων συντροφιάς.

Στο πλαίσιο αυτό οι εντολές είναι σαφείς και ξεκάθαρες: Να διερευνάται άμεσα και να εξετάζεται ενδελεχώς κάθε σχετική με το ζήτημα υπόθεση και να ακολουθούνται τα νόμιμα.

Γνωρίζετε, επίσης, πολύ καλά ότι το προσωπικό της Ελληνικής Αστυνομίας είναι γενικοί ανακριτικοί υπάλληλοι. Κατά συνέπεια, έχουν αυτεπάγγελτη υποχρέωση εφαρμογής όλου του θεσμικού πλαισίου που διέπει, μεταξύ των άλλων και το θέμα των ζώων συντροφιάς και δεν προσδιορίζεται η αρμοδιότητα από το συγκεκριμένο προεδρικό διάταγμα στο οποίο αναφερθήκατε.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρία συνάδελφε, έχετε τον λόγο για τρία λεπτά σας παρακαλώ.

**ΑΓΓΕΛΙΚΗ ΑΔΑΜΟΠΟΥΛΟΥ:** Κυρία Πρόεδρε, αν μου επιτρέπετε, να έχω λίγο μια μικρή ανοχή, διότι είναι ένα πολύ σημαντικό ζήτημα.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας άφησα και κάνατε τοποθέτηση και την ώρα που κάνατε την ερώτησή σας. Τέσσερα λεπτά ήταν. Σας παρακαλώ.

**ΑΓΓΕΛΙΚΗ ΑΔΑΜΟΠΟΥΛΟΥ:** Απλά, θα καταθέσω και κάποια έγγραφα.

**ΠΡΟΕΔΡΕΥΟΥΣΑ (Σοφία Σακοράφα):** Θα έχετε τη σχετική ανοχή, αλλά δεν μπορείτε να έχετε παραπάνω από αυτό που ο νόμος λέει.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ.

Κύριε Υπουργέ, κατ’ αρχάς, είναι σε γνώση του Αρχηγείου της Ελληνικής Αστυνομίας ότι αυτές οι υποθέσεις είναι πολύ σημαντικές, ότι έχει οξυνθεί το φαινόμενο και ότι παρουσιάζει αυξητικές τάσεις. Απόδειξη για αυτό είναι ότι το ίδιο το Αρχηγείο της Ελληνικής Αστυνομίας στις 23 Σεπτεμβρίου του 2020 είχε εκδώσει σχετική εγκύκλιο διαταγή προς τα αστυνομικά όργανα, όπου ακριβώς επεσήμανε ότι πρέπει να αναχαιτιστεί η αυξητική τάση αυτών των μορφών εγκληματικότητας που συνδέονται με το παράνομο εμπόριο ζώων συντροφιάς, περιέγραφε τη μεθοδολογία των δραστών, που κινούνται, σε ποιους αερολιμένες, με ποιο τρόπο γενικά οργανώνονται, προκειμένου να διαπράττουν αυτές τις πράξεις.

Έχει πολύ σαφείς οδηγίες, τις οποίες, βεβαίως, επιβεβαιώνει και σε απάντηση κατόπιν σχετικής ερώτησης που είχα καταθέσει στο Υπουργείο Προστασίας του Πολίτη όπου πολύ χαρακτηριστικά -νομίζω εσείς ο ίδιος ήσασταν- ακριβώς είχατε απαντήσει ότι το Αρχηγείο της Ελληνικής Αστυνομίας έχει παράσχει πολύ σαφείς οδηγίες και έχει κατανεμηθεί ικανός αριθμός ανιχνευτών. Θα τα καταθέσω στα Πρακτικά τα σχετικά έγγραφα.

Θέλω, επίσης, να επισημάνω ακριβώς για να αναδείξω τη σημασία και την οξύτητα αυτού του φαινομένου ότι υπάρχει σχετικό έγγραφο εργασίας του Συμβουλίου της Ευρωπαϊκής Ένωσης του 2017 -θα κατατεθεί και αυτό στα Πρακτικά-, το οποίο μιλάει για τον ετήσιο τζίρο που έκανε μόλις το 2012 αυτή η παράνομη οικονομική δραστηριότητα. Μιλάμε για 1,3 δισεκατομμύριο ευρώ. Μιλάμε ότι κάθε μήνα λέει σαράντα έξι χιλιάδες σκύλοι αποτελούν αντικείμενο εμπορικών συναλλαγών, παράνομης εκτροφής, παράνομης συντήρησης και αυτό, βεβαίως, σημαίνει διακίνηση μαύρου χρήματος. Όταν μιλάμε για 1,3 δισεκατομμύριο ευρώ, καταλαβαίνουμε τα μεγέθη.

Επισημαίνει, λοιπόν, αυτό το έγγραφο ότι θα πρέπει να εκδοθούν ευρωπαϊκά διαβατήρια και να υπάρχει μια ανταλλαγή δεδομένων ανάμεσα στα κράτη-μέλη και σύνδεση του ευρωπαϊκού διαβατηρίου με την καταγραφή του μικροτσίπ.

Είναι πολλές οι δικογραφίες που έχουν σχηματιστεί και στη χώρα μας σε βάρος διακινητών. Θα καταθέσω απόσπασμα από απόφαση για τον τρόπο που ενεργούν αυτοί οι άνθρωποι, αυτά τα κυκλώματα, που περισυλλέγουν τα ζωάκια και τα δίνουν για 400 ευρώ. Τα σπάνε. Για παράδειγμα, σε μια υπόθεση όπου μιλάμε για έντεκα ζώα, τα σπάνε σε πέντε για να φαίνεται ότι είναι νόμιμη η διακίνηση και όταν κατάσχονται τα σκυλιά, διαπιστώνεται ότι ζουν υπό άθλιες συνθήκες, είναι υποσιτισμένα, κάποια δεν έχουν εμβολιαστεί, είναι σε κατάσταση που οδηγούνται πολλές φορές ακόμη και στον θάνατο. Θα καταθέσω τα σχετικά έγγραφα.

Επίσης, θα καταθέσω ένα έγγραφο της Περιφερειακής Ενότητας Αχαΐας πάλι από δικογραφία που είχε δημιουργηθεί, το οποίο λέει χαρακτηριστικά ότι τα ζώα δεν είχαν καταχωρηθεί καν στη βάση του Υπουργείου Αγροτικής Ανάπτυξης ούτε ανήκουν στον ιδιοκτήτη που εμφανίζεται στο διαβατήριο -είναι παραποιημένα τα διαβατήρια- και σε άλλη υπόθεση από τις ελβετικές αρχές αναφέρεται ότι τα έγγραφα δεν ήταν συμπληρωμένα, παρέπεμπαν σε ψευδή έγγραφα. Κοινώς τα έντεκα κατασχεμένα ζώα έφεραν παραποιημένα έγγραφα και δεν είχαν καταγραφεί στη διαδικτυακή βάση δεδομένων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γιατί τα λέω όλα αυτά, κύριε Υπουργέ; Τα λέω διότι ναι μεν οι ανακριτικές αρχές, όπως αναφέρατε, μπορεί να είναι αρμόδιες για αυτεπάγγελτη έρευνα, αλλά από τη στιγμή που έχετε συστήσει ένα τμήμα, το οποίο προβλέπει να παρακολουθεί τις υποθέσεις κακοποίησης ζώων, για ποιο λόγο υποβαθμίζετε το ζήτημα της παράνομης διακίνησης και δεν αναθέτετε τη συστηματική στατιστική παρακολούθηση των υποθέσεων παράνομης διακίνησης; Δεν μιλάμε μόνο, δηλαδή, για ανακριτικού τύπου ενέργειες και αρμοδιότητες. Μιλάμε για διερεύνηση στατιστικού τύπου, προκειμένου να ελέγχεται η μεθοδολογία των δραστών, σε ποια σημεία εντοπίζονται, έτσι ώστε να υποβοηθούνται τα ανακριτικά όργανα και να είναι εξοπλισμένα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κλείσετε, σας παρακαλώ.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω, κυρία Πρόεδρε.

Απεναντίας, βλέπουμε ότι η υποβάθμιση δεν γίνεται μόνο ως προς αυτό το τμήμα που δεν αναθέτετε αυτή την αρμοδιότητα, αλλά πρόσφατα ενημερώθηκα ότι έχει εκδοθεί ένα δελτίο Τύπου του κ. Θεοδωρικάκου ότι αναθέτει αυτή την αρμοδιότητα της εκπαίδευσης των αστυνομικών για τις υποθέσεις αυτές σε ένα σωματείο, μια ακαδημία «Zero Stray», παρακάμπτοντας επιστημονικούς φορείς.

Μέχρι σήμερα εσείς μνημόνιο συνεργασίας είχατε υπογράψει με το Αριστοτέλειο Πανεπιστήμιο Θεσσαλίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, είναι πέντε λεπτά. Σας παρακαλώ.

**ΑΓΓΕΛΙΚΗ ΑΔΑΜΟΠΟΥΛΟΥ:** Κυρία Πρόεδρε, ας μην υποβαθμίζουμε το ζήτημα αυτή την στιγμή.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, υπάρχει συγκεκριμένος χρόνος. Το ξέρετε. Σας έχω δώσει δύο λεπτά παραπάνω. Το ίδιο κάνατε και στην ερώτηση.

**ΑΓΓΕΛΙΚΗ ΑΔΑΜΟΠΟΥΛΟΥ:** Κυρία Πρόεδρε, ας μην υποβαθμίζουμε το ζήτημα. Είναι ένα μείζον ζήτημα.

**ΠΡΟΕΔΡΕΥΟΥΣΑ (Σοφία Σακοράφα):** Υπάρχουν κανόνες εδώ. Το ίδιο κάνατε και στην ερώτηση.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω λέγοντας απλά, ότι, όπως ακριβώς είχατε αναθέσει σε κτηνιατρικές υπηρεσίες του Πανεπιστημίου Θεσσαλονίκης να εκπαιδεύουν αστυνομικά όργανα, είναι ιατροδικαστικοί πραγματογνώμονες που είναι οι μόνοι αρμόδιοι να εκπαιδεύουν, έχετε αναθέσει σε μια εταιρεία, σε μία ακαδημία άγνωστης προέλευσης...

**ΑΓΓΕΛΙΚΗ ΑΔΑΜΟΠΟΥΛΟΥ:** Κλείστε μου το μικρόφωνο, κυρία Πρόεδρε!

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας απευθύνεται το Προεδρείο!

**ΑΓΓΕΛΙΚΗ ΑΔΑΜΟΠΟΥΛΟΥ:** Κλείστε μου το μικρόφωνο!

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πάρα πολύ με ακούτε λίγο, κυρία συνάδελφε;

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ακούστε με λίγο, σας παρακαλώ. Υπάρχει ένας Κανονισμός ο οποίος ισχύει για όλους τους συναδέλφους.

**ΑΓΓΕΛΙΚΗ ΑΔΑΜΟΠΟΥΛΟΥ:** Κυρία Πρόεδρε, έχετε δώσει περιθώριο πολλές φορές σε άλλους Βουλευτές.

**ΠΡΟΕΔΡΕΥΟΥΣΑ (Σοφία Σακοράφα):** Ακούστε με λίγο, κυρία συνάδελφε!

**ΑΓΓΕΛΙΚΗ ΑΔΑΜΟΠΟΥΛΟΥ:** Όχι, δεν θα σας ακούσω, κυρία Πρόεδρε, γιατί είναι αντιθεσμικό αυτό που κάνετε!

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, όσο και να φωνάξετε, υπάρχει Κανονισμός. Δεν υπάρχει ξεχωριστή συμπεριφορά σε κανέναν συνάδελφο. Είχατε δύο λεπτά, κάνατε τεσσεράμισι λεπτά ερώτηση. Τώρα έχετε πάει ήδη στα έξι λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Ωραία, κλείστε μου το μικρόφωνο!

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πολύ, υπάρχει συνάδελφος που περιμένει. Τελειώστε!

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Υπουργέ, θέλω να δεσμευτείτε ότι θα ανατεθεί στο Τμήμα Προστασίας Ζώων και αυτή η αρμοδιότητα. Είναι πολύ σημαντικό, είναι μείζον πολιτικό ζήτημα και δεν μπορεί το Υπουργείο να το υποβαθμίζει είτε με το προεδρικό διάταγμα είτε με το να αναθέτει την εκπαίδευση των αστυνομικών οργάνων σε σωματεία που δεν έχουν καμμία επαρκή επιστημονική τεκμηρίωση. Είναι προφανές ότι μάλλον υπάρχει πολιτική βούληση συγκάλυψης αυτών των υποθέσεων.

Ευχαριστώ πολύ.

(Στο σημείο αυτό η Βουλευτής κ. Αγγελική Αδαμοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, θα ήθελα και εγώ πολύ να σας ευχαριστήσω, αλλά αυτή δεν είναι συμπεριφορά συναδέλφου μέσα στην Ολομέλεια. Έτσι νομίζω εγώ. Όταν σας απευθύνεται το Προεδρείο και σας μιλάει για τον Κανονισμό, είστε υποχρεωμένη να τον σεβαστείτε. Παρακαλώ πολύ!

**ΑΓΓΕΛΙΚΗ ΑΔΑΜΟΠΟΥΛΟΥ:** Κάνετε διακριτική μεταχείριση, κυρία Πρόεδρε!

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πολύ, είμαι εδώ για να εφαρμόζω τον Κανονισμό και να επιβάλλεται η τάξη μέσα στην Αίθουσα. Δεν μπορεί κάθε συνάδελφος να μιλάει όσο θέλει, δεν γίνεται. Υπάρχουν συνάδελφοι οι οποίοι περιμένουν και είναι άλλες δεκαπέντε ερωτήσεις από πίσω που περιμένουν. Σας παρακαλώ, κυρία συνάδελφε, αυτός είναι ο Κανονισμός και πρέπει να τον σεβαστείτε. Δεν υπάρχει ξεχωριστή συμπεριφορά για εσάς!

Ορίστε, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κυρία Πρόεδρε.

Κυρίες και κύριοι Βουλευτές, από τον Οκτώβριο του 2021 έως τον Μάιο του 2022 έχουν κατατεθεί σε Αστυνομικές Υπηρεσίες δύο χιλιάδες τριακόσιες εξήντα μία καταγγελίες για παραβάσεις της νομοθεσίας προστασίας ζώων, έχουν σχηματιστεί εννιακόσιες τριάντα δικογραφίες και έχουν γίνει εκατόν ενενήντα έξι συλλήψεις. Σε χίλιες τριακόσιες πέντε περιπτώσεις έχουν επιβληθεί πρόστιμα συνολικού ύψους 1.794.150 ευρώ. Και όπως γνωρίζετε, η αντίδραση και η παρέμβασή μας είναι άμεση και όταν έχουμε κακοποίηση αδέσποτων. Το αναφέρω απλά για να συμπληρωθεί η όλη εικόνα.

Και ειδικότερα ως προς το θέμα της οξύτητας της αναφοράς σας στο θέμα της υπογραφής του Συμφώνου το οποίο υπαινιχθήκατε, θέλω να σας υπενθυμίσω ότι η Ελληνική Αστυνομία, κυρίως από το 2010 και μετά, βρίσκεται σε μία στενή συνεργασία συνολικότερα με τις φιλοζωικές οργανώσεις, έχει πραγματοποιήσει σειρά ημερίδων και σε κάθε περίπτωση, βέβαια, προέχει η συνεργασία μας με τα ανώτατα επιστημονικά ιδρύματα της χώρας, με τα πανεπιστήμια, όπου αυτό το έχουμε κάνει πράξη με συγκεκριμένες πρωτοβουλίες και με υπογραφή συγκεκριμένων μνημονίων συνεργασίας στα οποία θα αναφερθώ πιο κάτω.

Στο πλαίσιο, λοιπόν, των προσπαθειών του Υπουργείου Προστασίας του Πολίτη για τη μείωση των θλιβερών περιστατικών κακοποίησης και θανάτωσης ζώων που παρατηρούνται στη χώρα αποφασίστηκε η ίδρυση επιτελικού Τμήματος Προστασίας Ζώων στην εσωτερική διάρθρωση του Αρχηγείου.

Στο πεδίο της ευθύνης του εντάσσεται η παρακολούθηση των υποθέσεων παραμέλησης, ενεργητικής και παθητικής κακοποίησης και θανάτωσης ζώων, η καθοδήγηση, εποπτεία και ο συντονισμός των περιφερειακών υπηρεσιών, η προετοιμασία νομοθετικών ρυθμίσεων και συναφών διοικητικών πράξεων, ο σχεδιασμός προληπτικών μέτρων, η εκπόνηση ειδικών επιχειρησιακών σχεδίων, η κατάρτιση και η επεξεργασία προτυποποιημένων κωδικοποιημένων σημαντικών αναφορών που αφορούν σε εγκλήματα κατά των ζώων, η συλλογή, τακτική τήρηση και περαιτέρω επεξεργασία και αξιοποίηση στατιστικών στοιχείων για κάθε περιστατικό κακοποίησης ζώων, η μελέτη των μέτρων πρόληψης και καταστολής, αλλά και των επιστημονικών και τεχνικών μεθόδων που εφαρμόζονται τόσο σε ευρωπαϊκό όσο και σε διεθνές επίπεδο, η ανάπτυξη δράσεων και πρωτοβουλιών για την ενημέρωση και ευαισθητοποίηση των πολιτών, η συνεργασία με όλες τις συναρμόδιες αρχές και υπηρεσίες καθώς και λοιπούς κρατικούς και μη φορείς, η εκπροσώπηση της Ελληνικής Αστυνομίας σε διοργανώσεις σε εθνικό, ευρωπαϊκό και διεθνές επίπεδο για το ζήτημα της προστασίας των ζώων, η εισήγηση, η εκπόνηση και η υλοποίηση προγραμμάτων ηλεκτρονικής online ή διά ζώσης εκπαίδευσης και διαρκούς επιμόρφωσης του προσωπικού που χειρίζεται υποθέσεις κακοποίησης ζώων.

Χαρακτηριστικό παράδειγμα τέτοιας δράσης συνιστά η στενή συνεργασία με το Τμήμα Κτηνιατρικής του Πανεπιστημίου Θεσσαλίας ως αποτέλεσμα μνημονίου συνεργασίας που υπεγράφη μεταξύ της Ελληνικής Αστυνομίας και του εν λόγω ακαδημαϊκού ιδρύματος τον Ιούνιο του 2021. Στο πλαίσιο αυτό έχει πραγματοποιηθεί τη χρονική περίοδο Νοεμβρίου-Δεκεμβρίου 2021 μια σειρά εκπαιδευτικών δράσεων με τη μορφή τηλεκπαίδευσης, στην οποία συμμετείχαν περισσότεροι από τριακόσιοι αστυνομικοί από τις κατά τόπους Γενικές Αστυνομικές Διευθύνσεις και τις Γενικές Περιφερειακές Αστυνομικές Διευθύνσεις της χώρας. Έτσι, σημαντικός αριθμός στελεχών της Ελληνικής Αστυνομίας έχει ήδη λάβει εξειδικευμένη εκπαίδευση, ώστε να μπορεί να ανταποκριθεί με αποτελεσματικότερο τρόπο σε περιστατικά παράβασης της ισχύουσας νομοθεσίας περί προστασίας των ζώων.

Κυρίες και κύριοι Βουλευτές, ολοκληρώνοντας θέλω να σας διαβεβαιώσω ότι έχουμε κυκλώσει το ζήτημα διότι το ενδιαφέρον μας είναι ειλικρινές και η ευαισθησία μας πραγματική. Το πιστεύουμε και το κάνουμε πράξη. Για τον λόγο αυτό η προσπάθεια της Ελληνικής Αστυνομίας είναι διαρκής και σε πλήρη αρμονία με ανάλογες πρωτοβουλίες από πλευράς του Υπουργείου Εσωτερικών και άλλων φορέων με τους οποίους συνεργαζόμαστε στενά στην κατεύθυνση εναρμόνισης του συνολικότερου πλαισίου προστασίας των ζώων συντροφιάς με τις σχετικές ευρωπαϊκές αποφάσεις και οδηγίες από τα θεσμικά όργανα της Ευρωπαϊκής Ένωσης.

Κατ’ αυτόν τον τρόπο, συνθέτουμε μία ισχυρή, συμπαγή γραμμή άμυνας και επικοινωνίας από άκρη σε άκρη στη χώρα μας, υπογραμμίζοντας με σαφήνεια την έντονη ευαισθητοποίηση που χαρακτηρίζει τη φυσική και πολιτική ηγεσία του Υπουργείου Προστασίας του Πολίτη και συνολικότερα την Κυβέρνηση για το εν λόγω ζήτημα, διότι τα ζώα δικαιούνται την προστασία μας, ενώ κάθε βλαπτική ενάντιά τους ανθρώπινη συμπεριφορά συνιστά πράξη εξόχως αντικοινωνική, χωρίς ανθρωπιά και εμείς θέλουμε η κοινωνία μας να ξεχωρίζει για την αλληλεγγύη της, για την ανθρωπιά της.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

**ΑΓΓΕΛΙΚΗ ΑΔΑΜΟΠΟΥΛΟΥ:** Τον Υπουργό δεν τον διακόψατε, κυρία Πρόεδρε, μόνο εμένα διακόψατε.

**ΠΡΟΕΔΡΕΥΟΥΣΑ (Σοφία Σακοράφα):** Και πάμε στην τρίτη με αριθμό 810/22-6-2022 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, με θέμα: «Ποια είναι η εξέλιξη της υλοποίησης των μέτρων και δράσεων που ανακοινώθηκαν στις 19 Ιουνίου 2020 για την αξιοποίηση του Κρατικού Ιδρύματος Βυτίνας;».

Στην επίκαιρη ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Γεωργαντάς.

Ορίστε, κύριε συνάδελφε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Νομίζω ότι την ερώτηση την ξέρετε πολύ καλά. Κανονικά έπρεπε να αρχίσετε εσείς και να τελειώσω εγώ, με την έννοια ότι εντάξει, δεν είστε ο ίδιος Υπουργός, αλλά είστε η ίδια Κυβέρνηση.

Το Τριανταφυλλίδειο Ίδρυμα, το οποίο δεν παίρνει λεφτά από τον κρατικό προϋπολογισμό, το οποίο δεν είχε καν σύνδεση ρεύματος, το αναβιώσαμε το 2012, εγκαινιάστηκε από τον Πρόεδρο της Δημοκρατίας, αναβιώσαμε τη Γεωργική Σχολή Βυτίνας και τη δημιουργία Κέντρου Γεωργικής Εκπαίδευσης. Και ήρθε ο κ. Βορίδης μετά από δεκαπέντε ερωτήσεις που πρέπει να έχω κάνει, στις 19-6-2020 -είμαστε τώρα στο 2022- και λέει «θα φτιάξω ένα Μουσείο Μελισσοκομίας». Λέει ότι είναι 240.000 ευρώ, έχει προχωρήσει η μελέτη και αυτά. Έχω καταθέσει από τότε πέντε ερωτήσεις.

Δυστυχώς, κύριε Υπουργέ, για αυτό που εξήγγειλε ο ίδιος ο Υπουργός, πήγαμε κάτω, φάγαμε, ήπιαμε, κεραστήκαμε στην πλατεία εκεί, μετά από δύο χρόνια δεν υπάρχει καν η μελέτη. Και το Τριανταφυλλίδειο Ίδρυμα επειδή έχει χρήματα -για καλή μας τύχη- θα μπορούσε να βοηθήσει πάρα πολύ και στο μέρος, γιατί κάναμε την αλλαγή το 2014 και γίνεται Σταθμός Ορεινής Οικονομίας. Το κάναμε για ποιον λόγο;

Το κάναμε για να μπορούν να λειτουργούν εκεί σεμινάρια για μελισσοκόμους, αγρότες, κτηνοτρόφους, να γίνεται στο κτήμα σύμπραξη ιδιωτικού και δημοσίου τομέα. Δυστυχώς -τώρα εσείς είστε νέος Υπουργός εκεί, αλλά τι να κάνουμε;- η Κυβέρνηση είπε πολλά, αλλά δεν έκανε σχεδόν τίποτα. Όμως, έχω καλή πρόθεση και θέλω να πιστεύω ότι σήμερα δεν θα μου πείτε αυτά που σας έχουν γράψει εκεί, ότι θα κάνουμε αυτό, θα δώσουμε 10.000 για κάτι μήλα, 8.000 για κάτι απίδια και ότι θα μου πείτε αν θα κάνουμε αυτό το ρημάδι μουσείο μελισσοκομίας. Αυτό είναι το βασικό πρόβλημα τώρα. Θα το κάνουμε για να είναι επισκέψιμος ο τόπος μας ή θα το στείλουμε στο μέλλον και στην επόμενη Κυβέρνηση;

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ που ήσασταν και συνεπής στον χρόνο σας.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Ο κ. Κωνσταντινόπουλος επανέρχεται πράγματι με μεγάλη επιμονή σε ένα πολύ σημαντικό ζήτημα για την περιοχή, σε ένα ζήτημα στο οποίο η αλήθεια είναι ότι οφείλουμε κι εμείς τη συμπαράσταση και την ενεργό συμμετοχή του Υπουργείου σε ένα ιστορικό κληροδότημα που έχει τη δική του πραγματικά πολύ ιδιαίτερη ιστορία. Νομίζω, λοιπόν, ότι οφείλουμε με όλες μας τις δυνάμεις και να στηρίξουμε και να είμαστε ειλικρινείς και ρεαλιστές στην προσέγγιση των ζητημάτων τα οποία αναφύονται.

Κύριε Κωνσταντινόπουλε, στην ερώτησή σας αναφέρεστε σε αρκετά ζητήματα σε σχέση με την αξιοποίηση των συγκεκριμένων χώρων. Βεβαίως κεντρικό σημείο είναι η ίδρυση του μουσείου, όπως είπατε, για τη μελισσοκομία, του μελισσοκομικού μουσείου. Όμως, βεβαίως μιλάτε και για οργάνωση σεμιναρίων μελισσοκομίας, ρωτάτε για την προστασία του δασυλλίου, ρωτάτε για την ανασύσταση του αμπελώνα, όπως επίσης και για την αναγκαία στελέχωση.

Η αλήθεια είναι ότι για το Κρατικό Ίδρυμα Βυτίνας όλα όσα εμπεριέχονται στην ερώτηση, όλα όσα το προηγούμενο διάστημα προσέγγισε η προηγούμενη πολιτική ηγεσία ως ειλικρινείς και ουσιαστικές προθέσεις του Υπουργείου μας δεν υλοποιήθηκαν. Ωστόσο, έχουν γίνει πράγματα. Να σας πω πρώτα γι’ αυτά που έχουν γίνει και να σας δώσω και τη δική μου υπεύθυνη στάση για ό,τι μπορεί να περιμένουμε από εδώ και πέρα.

Πρώτον, σε σχέση με το προσωπικό -δεν ξέρω αν το γνωρίζετε, προφανώς θα το γνωρίζετε- έχει γίνει προκήρυξη δύο θέσεων μόνιμου προσωπικού. Αυτή τη στιγμή απασχολείται μόνο ένα άτομο. Αυτή η προκήρυξη έχει προχωρήσει και πιστεύω ότι τον Οκτώβριο θα είμαστε τελειωμένοι με την πλήρωση των δύο αυτών θέσεων, οι οποίες έχουν προκηρυχθεί, έτσι ώστε να υπάρχει μια ουσιαστική ενίσχυση του συγκεκριμένου ιδρύματος. Βεβαίως είναι αυξημένα και τα σεμινάρια μελισσοκομίας σε σχέση με το προηγούμενο διάστημα. Υπάρχουν πολλοί ωφελούμενοι μέσα από συγκεκριμένα προγράμματα τα οποία μάλιστα έχουν εγκριθεί από το Υπουργείο μας και τριακόσια είκοσι φυσικά πρόσωπα έχουν λάβει πιστοποιητικό περί ορθολογικής γεωργικής πρακτικής.

Επίσης, όσον αφορά την πρόταση του ιδρύματος για την ένταξη σε συγκεκριμένο πρόγραμμα προϋπολογισμού 295.000 ευρώ, εξετάζεται από την αρμόδια επιτροπή και νομίζουμε ότι θα έχει θετικό αποτέλεσμα, για να ενισχύσουμε πάνω απ’ όλα και σε πρώτη φάση την εκπαιδευτική δραστηριότητα του ιδρύματος. Νομίζω πως θα συμφωνήσουμε ότι έχει σχέση με το κεντρικό σας ερώτημα, με το κεντρικό σας αίτημα, αλλά είναι και πολύ ουσιαστική και παραγωγική η δραστηριότητα και δημιουργεί και μια διασύνδεση του συγκεκριμένου ιδρύματος με τον παραγωγικό κόσμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Βεβαίως ξέρετε ότι και στα θέματα της δασοπροστασίας έχουν γίνει και κάποιες άλλες ενέργειες σε σχέση με την περίφραξη, ενέργειες οι οποίες ήταν αναγκαίες να γίνουν από την πλευρά μας για την προστασία του χώρου.

Στη δευτερολογία μου, κύριε Κωνσταντινόπουλε, θα έχω την ευκαιρία να σας απαντήσω και επί του βασικού σας ερωτήματος για το μουσείο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δυστυχώς, η διαδικασία είναι αυτή. Τι να ρωτήσω τώρα τον κύριο Υπουργό, αφού δεν έχει απαντήσει στο βασικό μου ερώτημα; Όμως, μετά δεν έχω άλλη δυνατότητα να τον ρωτήσω ξανά. Άρα θα πάω σε αυτά που είπε.

Κύριε Υπουργέ, επειδή εγώ έχω ασχοληθεί πραγματικά με αυτή τη διαδικασία από το 2010 - 2011, θεωρώ ότι το «Τριανταφυλλίδειο» Ίδρυμα είναι ένας φάρος για να μπορέσει να λειτουργήσει στην περιοχή και η εκπαίδευση για τα νέα παιδιά και όχι μόνο για τον πρωτογενή τομέα. Υπάρχουν οι χώροι. Είναι σημαντικό ότι τα χρήματα αυτά είναι του διαθέτη και έτσι μπορούμε να τα χρησιμοποιούμε με όποιες δυσκολίες υπάρχουν και όλα αυτά. Τρίτον, μέσα από αυτή τη διαδικασία μπορούμε να χρησιμοποιήσουμε το εσωτερικό γι’ αυτό, αλλά και για να είναι πόλος έλξης για σχολεία και επισκέπτες και παράλληλα τα πολλά στρέμματα του κήπου που βρίσκονται γύρω γύρω.

Επειδή εμείς πιστεύουμε πραγματικά ότι δεν μπορεί να τα κάνει όλα το κράτος, η πρότασή μας είναι ότι θα μπορούσαν να υπάρχουν συμβάσεις με ιδιώτες που έχουν δείξει ενδιαφέρον, ώστε να πάρουν ένα μέρος από αυτό και να το αξιοποιήσουν, να φτιάξουν βότανα και οτιδήποτε άλλο για το οποίο έχουν γίνει προτάσεις. Ας ελπίσουμε ότι θα βρεθούν οι δύο άνθρωποι αυτοί για να λειτουργήσει καλύτερα το «Τριανταφυλλίδειο» Ίδρυμα, γιατί η τοπική κοινωνία το θέλει και το χρειάζεται, όπως και όλη η περιοχή της Αρκαδίας και της Γορτυνίας. Υπάρχουν πάρα πολλοί νέοι άνθρωποι που ασχολούνται πια με τον κτηνοτροφικό, τον γεωργικό τομέα και τη μελισσοκομία και έτσι θα είναι μια ευκαιρία.

Όσον αφορά το μουσείο και τον προηγούμενο Υπουργό -εσείς τώρα είστε μετά τον κ. Βορίδη, είστε ο δεύτερος Υπουργός, έχει περάσει ο κ. Βορίδης, ήρθε ο κ. Λιβανός και τώρα είστε εσείς, γιατί αν δεν έχουμε αρχίσει τη μελέτη, καταλαβαίνετε ότι τα πράγματα είναι πάρα πολύ δύσκολα- θα βοηθήσει πάρα πολύ στο να αναπτυχθεί η περιοχή και να αναδειχθεί, για παράδειγμα, το μέλι Ελάτης - Βυτίνας, το οποίο είναι ένα προϊόν ΠΟΠ που είναι ιδιαίτερης αξίας και όχι μόνο. Η όλη αυτή διαδικασία θα βοηθήσει πάρα πολύ τους τοπικούς παραγωγούς και θα αναδείξει σημαντικά την περιοχή.

Θέλω να πιστεύω -γιατί δεν θα έχω άλλη ευκαιρία, εννοώ τριτολογία- ότι θα φέρετε ένα θετικό μήνυμα και την επόμενη φορά -μακάρι να προλάβετε εσείς- να έρθετε να το εγκαινιάσετε.

Σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Κωνσταντινόπουλε, επειδή με επισκεφθήκατε και στο Υπουργείο, το ενδιαφέρον σας είναι πραγματικό, ουσιαστικό και θα έλεγα και συγκινητικό. Και το λέω πραγματικά, γιατί το «Τριανταφυλλίδειο» Ίδρυμα είναι ένα ίδρυμα με μια πραγματικά πολύ ιδιαίτερη ιστορία για όποιον έκανε τον κόπο να διαβάσει την ιστορία του συγκεκριμένου ανδρός και νομίζω ότι πολύ σωστά επιμένετε, γιατί και για άρση παρεξηγήσεων, δεν είναι απλά εμμονή για την αξιοποίηση ενός συγκεκριμένου χώρου, αλλά είναι αυτή η διασύνδεση με τη συγκεκριμένη παραγωγική δραστηριότητα, με τη μελισσοκομία, η οποία πραγματικά είναι αναπτυγμένη εκεί και η οποία ενδιαφέρει πολύ και το Υπουργείο μας. Δεν είναι τυχαίο ότι για πρώτη φορά η μελισσοκομία, όπως ξέρετε, έχει ενταχθεί στις βιολογικές καλλιέργειες. Προσπαθούμε, δηλαδή, με συγκεκριμένες παρεμβάσεις του Υπουργείου μας να ενισχύσουμε τη μελισσοκομία και πιστεύουμε πάρα πολύ στη συγκεκριμένη παραγωγή.

Ξέρετε ότι ξεκίνησε να γίνει μια μελέτη και ανατέθηκε μια μελέτη σε συγκεκριμένη εταιρεία, η οποία, δυστυχώς, δεν ολοκληρώθηκε. Δεν είναι τώρα η ώρα να αναφέρουμε γιατί δεν έγινε αυτό. Για να γνωρίζει ο κόσμος, δεν ξοδεύτηκαν χρήματα, αλλά δεν παραδόθηκε και η προμελέτη, η οποία ήταν αναγκαία για να προχωρήσουμε. Υπάρχει η δυνατότητα χρήσης κάποιων πόρων μέσα από το «Τριανταφυλλίδειο» Ίδρυμα. Όμως, είναι δύο τα ζητήματα που πρέπει να αντιμετωπιστούν. Το ένα είναι η ανέγερση και το άλλο είναι μάλλον η λειτουργία ως συνέχειά της. Το ένα, δηλαδή, είναι η δημιουργία του μουσείου και το άλλο είναι η λειτουργία του. Είναι ζητήματα, ειδικά το θέμα της λειτουργίας, τα οποία δεν είναι τόσο απλά για να τα υπηρετήσει ένας κρατικός μηχανισμός.

Εγώ, κύριε Κωνσταντινόπουλε, δεσμεύομαι για ένα πράγμα και πραγματικά θα το πράξω. Εγώ θέλω εντός του μηνός Ιουλίου να γίνει μια συνάντηση εκπροσώπων από το «Τριανταφυλλίδειο» Ίδρυμα, των τοπικών αρχών, όπως βεβαίως και των πολιτικών εκπροσώπων, για να μπορέσουμε να δούμε με ποιον τρόπο μπορεί να προχωρήσει μόνο το αντικείμενο αυτό, μόνο το ζήτημα του μουσείου, μόνο η διερεύνηση των δυνατοτήτων λειτουργίας του.

Η πρόθεση από την πολιτική ηγεσία υπήρχε πάντα. Δυστυχώς, με ατυχίες, με τις αλλαγές στην πολιτική ηγεσία -πείτε το όπως θέλετε και αιτιολογείστε το- το ζήτημα είναι ότι σήμερα, ενώ σε άλλους τομείς που είχαν σχέση με τη λειτουργία του κρατικού ιδρύματος έχουμε προχωρήσει σε αναβάθμισή του, αυτό το συγκεκριμένο αντικείμενο δεν προχώρησε στον βαθμό που θα ήθελα κι εγώ, ώστε σήμερα ενώπιόν σας να μπορώ να απαντήσω επαρκέστερα.

Οπότε εντός του μηνός Ιουλίου νομίζω ότι σε μια συνεννόηση θα μπορέσουμε να δούμε ποιοι είναι οι άνθρωποι οι οποίοι μπορούν να έχουν έναν συγκεκριμένο ρόλο για το ζήτημα αυτό και να κάνουμε μία ουσιαστική προσπάθεια όλοι και μια υπεύθυνη και ρεαλιστική προσέγγιση, γιατί εγώ ακριβώς σας έχω αναφέρει ότι τη μελισσοκομία ως παραγωγική δραστηριότητα του πρωτογενούς τομέα την έχουμε στηρίξει ως Υπουργείο. Σίγουρα θα βοηθήσει και η δημιουργία ενός τέτοιου μουσείου να δούμε τις δυνατότητες υλοποίησης αυτού του σχεδιασμού ο οποίος συμφωνήθηκε και από το Υπουργείο μας, είναι απαίτηση της τοπικής κοινωνίας και σε κάθε περίπτωση είναι κάτι που σίγουρα θα βοηθήσει περισσότερο και στην αναβάθμιση του συγκεκριμένου κρατικού ιδρύματος.

Άρα για να είμαστε πολύ συγκεκριμένοι -διότι ξέρετε ότι προσπαθώ να είμαι συγκεκριμένος σε πάρα πολλά ζητήματα, των οποίων τη διαχείριση έχω υποχρεωθεί να αναλάβω και καλώς βεβαίως την αναλαμβάνω λόγω της θεσμικής μου ιδιότητας- πραγματικά μέσα στις επόμενες μέρες πρέπει να κανονίσουμε αυτή τη συνάντηση για να μπορέσουμε να έχουμε ξεκαθαρίσει έναν συγκεκριμένο οδικό χάρτη και να μην είμαστε στη δυσάρεστη θέση να ερχόμαστε πάλι να απαντήσουμε επί ερωτήσεων που δικαίως κάνετε εσείς, αλλά χωρίς συγκεκριμένες απαντήσεις. Να συμφωνήσουμε τον οδικό χάρτη, αλλά να συμφωνήσουμε και τα πλαίσια και τα περιθώρια εντός των οποίων μπορούμε να κινηθούμε στο συγκεκριμένο ζήτημα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Πάμε τώρα στη δέκατη τρίτη με αριθμό 824/24-6-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Αναγκαία η αύξηση του προϋπολογισμού για το πρόγραμμα νέων αγροτών-25 εκατομμύρια υπολείπονται για την Περιφέρεια Κρήτης».

Ορίστε, κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, αν έχετε τη βούληση και αν μπορείτε, λύστε ζητήματα που σας έχουν τεθεί όπως το προηγούμενο θέμα που έχει θέσει πολλές φορές ο κ. Κωνσταντινόπουλος. Αλλιώς, πείτε μας: «Ας αναλάβει η επόμενη κυβέρνηση να τα λύσει». Έχουν αλλάξει τρεις Υπουργοί. Τη συγκεκριμένη ερώτηση την έχω παρακολουθήσει και τις τρεις φορές και με τους τρεις Υπουργούς και δεν λύνεται.

Έρχομαι στο θέμα που έχει να κάνει με τους νέους αγρότες. Η οικονομική κρίση το 2009, η πανδημία πρόσφατα, αλλά και η κρίση που προκλήθηκε από τον πόλεμο αναδεικνύουν ένα και το αυτό ζήτημα, την αδήριτη ανάγκη να ενισχυθεί ο πρωτογενής τομέας, ο αγροδιατροφικός τομέας της χώρας μας που έχει προοπτική, έχει δυνατότητες, αλλά χρειάζεται πραγματικά στήριξη και μπορεί να προχωρήσει.

Απαραίτητος όρος είναι το ανθρώπινο δυναμικό. Αν δεν υπάρχει ανθρώπινο δυναμικό και υπάρχουν όλα τα υπόλοιπα, δεν θα γίνει κάτι. Το ανθρώπινο δυναμικό, λοιπόν, έχει να κάνει με την εισαγωγή νέων αγροτών στο σύστημα. Μιλάμε για νέους αγρότες που θα ασχοληθούν πραγματικά με την παραγωγή κι όχι με το σύστημα επιδοτήσεων, για νέους αγρότες που θα ενταχθούν σε αυτόν τον δύσκολο μεν τομέα, αλλά ελπιδοφόρο. Γι’ αυτό επιμένουμε ότι το πρόγραμμα που ήδη υλοποιείται από το 2021 θα πρέπει να τύχει της μεγαλύτερης δυνατής χρηματοδότησης από την πλευρά της Κυβέρνησης, της πολιτείας, ούτως ώστε να έχουμε τα καλύτερα αποτελέσματα.

Υποβλήθηκαν συνολικά δεκατρείς χιλιάδες εκατό αιτήσεις. Εγκρίθηκαν εννέα χιλιάδες τριακόσιες τριάντα έξι. Από αυτές, δύο χιλιάδες τετρακόσιες δεκατέσσερις που πληρούν τις προϋποθέσεις, που πληρούν τους όρους και την επιλεξιμότητα, δυστυχώς δεν υπάρχουν χρήματα για να υλοποιηθούν και να χρηματοδοτηθούν. Ιδιαίτερα για την Περιφέρεια Κρήτης που κατατέθηκαν συνολικά δύο χιλιάδες εξακόσιες αιτήσεις, έχουμε ένταξη χιλίων τετρακοσίων πενήντα εννέα δικαιούχων με την πρώτη ανακοίνωση και έχουμε και τους υπόλοιπους οι οποίοι δεν εντάσσονται στο πρόγραμμα από πλευράς χρηματοδότησης, αλλά πληρούν όλες τις προϋποθέσεις, σύμφωνα με την προκήρυξη. Είναι μια αντίφαση η οποία πρέπει να αντιμετωπιστεί και για τον σκοπό αυτό, όπως λέω και στην ερώτησή μου, χρειάζονται 25 εκατομμύρια επιπλέον για το πρόγραμμα.

Όσον αφορά την Κρήτη, θα σας καταθέσω τον πίνακα, σύμφωνα με την πρώτη ανακοίνωση. Τα έχετε, βέβαια, αλλά ο πίνακας είναι αναλυτικός και για τον κάθε νομό, αλλά και για την κάθε κατηγορία. Σημαντικό πρόβλημα αποτελεί η στρέβλωση λόγω του ότι υπάρχει διαφορετική ουσιαστικά βάση για κάθε περιφέρεια. Υπάρχουν περιφέρειες που εντάσσονται με εξήντα οκτώ μόρια, ενώ στην Περιφέρεια Κρήτης με εβδομήντα τέσσερα πεντακόσια. Υπάρχει περιφέρεια με πενήντα δύο μόρια και υπάρχει και η Ήπειρος -μόνο σε αυτή αναφέρομαι- με σαράντα έξι μόρια. Είναι η τελευταία με βάση την ανακοίνωση που έκανε το Υπουργείο.

Έχουμε, λοιπόν, εδώ μία αντίφαση, μια αδικία και μια στρέβλωση, επιπλέον της στρέβλωσης στη φυτική και ζωική παραγωγή που δεν υπήρξε διαφορετικός προϋπολογισμός, αλλά με την ώσμωση η οποία υπήρξε αδικείται σε άλλη περιοχή ο ένας τομέας, σε άλλη περιοχή ο άλλος.

Αυτό, λοιπόν, το οποίο ζητάμε είναι το εξής: Επειδή υπάρχουν και άλλα προγράμματα αγροτικής ανάπτυξης που έχουν σημαντικούς αδιάθετους πόρους, επειδή κάποια προγράμματα από αυτά δεν θα λειτουργήσουν κι επειδή το ανθρώπινο δυναμικό είναι καθοριστικός παράγοντας για τον πρωτογενή τομέα όπως υποστήριξα, πρέπει να προβλεφθεί άμεσα η αύξηση του προϋπολογισμού συνολικά για το πρόγραμμα -για την Κρήτη σας είπα ότι είναι 25 εκατομμύρια- προκειμένου να καλυφθούν και να χρηματοδοτηθούν όλες οι αιτήσεις που πληρούν τις προϋποθέσεις που είναι επιλέξιμες και είναι ουσιαστικά πάνω από τη βάση.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, πραγματικά το συγκεκριμένο πρόγραμμα νέων αγροτών, όπως γνωρίζετε πολύ καλά, είναι το μεγαλύτερο πρόγραμμα που έγινε ποτέ στη χώρα και είχε πάρα πολύ μεγάλη ζήτηση από νέους ανθρώπους, οι οποίοι θέλουν να ασχοληθούν ουσιαστικά με την αγροτική δραστηριότητα και θέλουν να στο ξεκίνημα αυτής της δραστηριότητας την ενίσχυση της πολιτείας.

Είναι ένα πρόγραμμα που για πρώτη φορά δίνει στους δικαιούχους από 35.000 ως 40.000 ευρώ, όταν ξέρετε πολύ καλά ότι η ενίσχυση που δινόταν με τα προηγούμενα προγράμματα ήταν 16.000 με 20.000 ευρώ. Είναι ένα πρόγραμμα το οποίο μετά την τελευταία ανακοίνωση του Υπουργείου μας για την αύξηση κατά 105 εκατομμύρια ευρώ περίπου, έχει φτάσει αυτή τη στιγμή συνολικά στα 525,3 εκατομμύρια ευρώ.

Είναι το μεγαλύτερο πρόγραμμα νέων αγροτών που υπήρξε ποτέ. Ξέρουμε πολύ καλά ότι όλα τα προηγούμενα κινούνταν σε έναν προϋπολογισμό κοντά στα 300 εκατομμύρια. Αρχικώς το πρόγραμμα ήταν 420 εκατομμύρια. Σε μια επίσκεψή μου στην Κρήτη και βλέποντας πραγματικά το πολύ μεγάλο ενδιαφέρον -η Κρήτη μαζί με την κεντρική Μακεδονία ήταν δύο περιοχές οι οποίες πραγματικά είχαν πάρα πολλές αιτήσεις από νέους συμπολίτες μας που ήθελαν να ασχοληθούν με τον πρωτογενή τομέα- εκεί ανακοινώθηκε και η αύξηση του ήδη ανακοινωθέντος προγράμματος κατά 100 εκατομμύρια. Άρα είμαστε στα 525 εκατομμύρια.

Με βάση, βεβαίως, αυτόν τον προϋπολογισμό -σωστά το είπατε- χίλιοι τετρακόσιοι πενήντα εννέα έχουν ήδη εγκριθεί στην Κρήτη και με βάση το υπόλοιπο 10%, αναμένονται περίπου άλλα εκατόν ογδόντα οκτώ άτομα. Θα φτάσουμε περίπου στα χίλια εξακόσια σαράντα πέντε, όταν στο προηγούμενο πρόγραμμα που η επιδότηση ήταν κάτω από το μισό, ήταν περίπου ίδιος ο αριθμός των ενταγμένων.

Κατανοώ την ανάγκη να υπάρχει η δυνατότητα να ενταχθούν όσο το δυνατόν περισσότεροι στον πρωτογενή τομέα και μάλιστα με αυτούς τους πολύ ευνοϊκούς όρους της χρηματοδότησης των περίπου 40.000 ευρώ. Επίσης κατανοώ και την εύλογη δική σας «διαμαρτυρία» -εντός εισαγωγικών- για τον τρόπο με τον οποίον γίνονται συνολικά οι κατανομές σε διάφορα προγράμματα. Έχω πει δημόσια -και θα το επαναλάβω σήμερα εδώ- ότι ειδικά για τη βιολογική γεωργία και κτηνοτροφία θεωρώ ότι θα πρέπει η αξιολόγηση των κριτηρίων να γίνεται τουλάχιστον ανά περιφέρεια. Αυτό βεβαίως στους νέους αγρότες πρέπει να πούμε ότι γίνεται. Ακριβώς όμως επειδή υπάρχουν περιοχές με ιδιαίτερα χαρακτηριστικά και με ιδιαίτερη ζήτηση, θα πρέπει να δούμε συνολικά και στοχευμένα τι μπορούμε να κάνουμε. Επίσης, η αύξηση του προϋπολογισμού στη βιολογική γεωργία έγινε για να βοηθηθούν πολλά σημεία της Ελλάδας που είχαν πολλές αιτήσεις, αλλά για να βοηθηθεί και η Κρήτη, καθώς κατανοούμε ότι ειδικά σε αυτό το πρόγραμμα όλη η χώρα θεωρείται μια περιφέρεια και αυτό δημιούργησε ένα αίσθημα μη δίκαιης μεταχείρισης σε κάποιους αγρότες. Σίγουρα η κατανομή ανά περιφέρεια βοηθάει στο να μην υπάρχει αυτό το αίσθημα. Έχω ακούσει και εισηγήσεις για την κατανομή ανά περιφερειακή ενότητα.

Κλείνοντας την πρωτολογία μου, θα ήθελα να σας πω ότι σε κάθε περίπτωση εξαντλήσαμε πραγματικά τη δυνατότητα της υπερδέσμευσης με τα 102 εκατομμύρια τα οποία προσθέσαμε για να φτάσουμε στα 525. Σε κάποιες περιοχές έχει καλυφθεί το 100% των αιτήσεων, όπως ξέρετε πολύ καλά, σε κάποιες άλλες, όπως είναι η Κρήτη, εξακολουθούν και υπάρχουν αρκετές αιτήσεις. Βεβαίως δεν μας αφήνει αυτό αδιάφορους, αλλά καταλαβαίνετε ότι ήδη το ποσό των 525 εκατομμυρίων είναι ένα πολύ μεγάλο ποσό στον προϋπολογισμό, με το οποίο δώσαμε τη δυνατότητα σε πολλούς νέους να ενταχθούν. Αυτή την πρώτη τοποθέτηση θα ήθελα να κάνω και θα επανέλθω στη δευτερολογία μου, κύριε συνάδελφε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Πολύ φοβάμαι, κύριε Υπουργέ, ότι αντιμετωπίζετε στενά και γραφειοκρατικά το ζήτημα. Μιλάμε για μια προοπτική. Παράλληλα με την αναμόρφωση της Κοινής Αγροτικής Πολιτικής σε επίπεδο Ευρωπαϊκής Ένωσης, για να στηριχθεί η παραγωγή, για να διασφαλίσουμε τη διατροφική επάρκεια και ασφάλεια χρειάζονται και συγκεκριμένες πολιτικές αποφάσεις σε κάθε τομέα.

Ναι, είναι τομή να πούμε ότι το ανθρώπινο δυναμικό που θα ενταχθεί στον αγροτικό χώρο με το πρόγραμμα νέων αγροτών είναι ο βασικός πυλώνας για να μπορέσουμε να περάσουμε σε ένα δυναμικό ανταγωνιστικό αγροδιατροφικό τομέα στην πατρίδα μας, που είναι ελπίδα και για την παραγωγή νέου πλούτου και εισοδήματος και για την αντιμετώπιση των κοινωνικών ανισοτήτων και για την αντιμετώπιση των ενδοπεριφερειακών ανισοτήτων. Άρα δεν χωρούν εδώ τα γραφειοκρατικά: «είναι μεγάλο το ποσό», «είναι μικρό», «δεν έχει ξαναγίνει».

Υπάρχει αυτή τη στιγμή ζήτηση από ανθρώπους που θέλουν να ενταχθούν, που πληρούν τις προϋποθέσεις. Δεν είναι κάτω από τη βάση, είναι πάνω από τη βάση. Πληρούν και τα όρια που έχετε θέσει και τους κανόνες επιλεξιμότητας. Εν τούτοις θα ήθελα διαφορετικά το πρόγραμμα. Θα ήθελα να έχει διαρθρωθεί σε άμεση σύνδεση και με τις επενδύσεις που πρέπει να κάνει ο κάθε νέος αγρότης, παράλληλα με την οικονομική ενίσχυση που θα πάρει, για να μπορέσει να προχωρήσει στην καλλιέργεια του στη μονάδα του.

Είναι θέματα, λοιπόν, που πρέπει να τα δείτε με το ευρύτερο πνεύμα της εποχής και της ανάγκης για να στηριχθεί ένας σύγχρονος αγροδιατροφικός τομέας. Υπάρχουν στρεβλώσεις που οδηγούν ήδη στην πρώτη διαπίστωση. Εσείς συμφωνείτε με τις διαπιστώσεις και όλα αυτά που σας ανέφερα, αλλά δεν λέτε αν θα λύσετε το θέμα και πώς θα το λύσετε.

Έχουμε στρέβλωση. Με σαράντα έξι μόρια εντάσσεται ένας αγρότης σε μια περιφέρεια και στη διπλανή με εξήντα οκτώ. Το νοητό όριο που χωρίζει την περιφέρεια δεν νομίζω ότι είναι κάτι πραγματικό στη ζωή με βάση το οποίο πρέπει να αδικηθεί αυτός που δεν εντάσσεται με τα περισσότερα. Στην Κρήτη, που είναι και νησί και με ιδιαιτερότητες και με δυσκολίες με εβδομήντα τεσσεράμισι μόρια, στην Ήπειρο με σαράντα έξι. Γιατί αυτό; Υπάρχει λοιπόν εκ των πραγμάτων στρέβλωση.

Υπάρχουν και αναφορές σε σχέση με το σύστημα αξιολόγησης. Θα έπρεπε οι κανόνες να είναι διαφορετικοί. Υπάρχουν και θέματα που πρέπει να τα λύσετε, διότι, ακόμα και ο προϊστάμενος της υπηρεσίας σας που είναι αρμόδιος για την τήρηση του μητρώου, για τη σύνταξη του μητρώου αξιολογητών, μπήκε και ο ίδιος και έκανε αξιολογήσεις. Ο προϊστάμενος. Αυτό δεν έχει ξαναγίνει βέβαια. Να το έχετε υπ’ όψιν σας. Και μάλιστα μπήκε σε συγκεκριμένους νομούς. Θα ήθελα να το ερευνήσετε και να μου απαντήσετε. Ούτε ονόματα λέω ούτε νομούς λέω τώρα. Ερευνήστε το όμως, για να δούμε αν πράγματι ισχύει και πώς λειτούργησε ο συγκεκριμένος για τις συγκεκριμένες αξιολογήσεις.

Θα έλεγα, λοιπόν, να εξετάσετε όλες τις δυνατότητες από προγράμματα τα οποία δεν θα απορροφήσουν είτε μέσω του προγράμματος νέων αγροτών από άλλες περιφέρειες -κυρίως, όμως, από άλλα προγράμματα που δεν θα απορροφήσουν- και να μεταφερθούν σε αυτόν τον τομέα όπου φαίνεται ότι υπάρχει μεγάλο ενδιαφέρον και θα είναι προς όφελος της χώρας, θα είναι προς όφελος των αγροτών, της παραγωγής και βέβαια και της Κυβέρνησης. Αξιολογήστε το με αυτή την έννοια. Μην τα βλέπετε τα πράγματα μικροκομματικά και πελατειακά. Δείτε τα συνολικά για τη χώρα, για τον πρωτογενή τομέα, για τους ανθρώπους που θέλουν να ενταχθούν.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, νομίζω ότι μας αδικείτε όταν λέτε ότι βλέπουμε την υπόθεση αυτή των νέων αγροτών γραφειοκρατικά και στεγνά.

Αυτή τη στιγμή είναι σε εξέλιξη τα δύο μεγαλύτερα προγράμματα που είχε ποτέ ο πρωτογενής τομέας είτε για τους νέους αγρότες είτε για τη βιολογική γεωργία και κτηνοτροφία. Και βεβαίως αυτά τα δύο πολύ μεγάλα προγράμματα τα οποία είναι σε εξέλιξη, γίνονται ακριβώς επειδή το ενδιαφέρον της Κυβέρνησης για τον πρωτογενή τομέα σε αυτή την κρίσιμη περίοδο είναι ακόμη πιο έντονο από ό,τι έπρεπε να είναι πάντα. Είναι πραγματικά πιο έντονο και χαιρόμαστε όταν βλέπουμε το ενδιαφέρον από νέους αγρότες οι οποίοι πραγματικά επιθυμούν να ξεκινήσουν μια αγροτική εκμετάλλευση και βεβαίως μπορεί να τους δοθεί η δυνατότητα της ενίσχυσης μέσα από το συγκεκριμένο πρόγραμμα. Γι’ αυτόν τον λόγο είχαμε την αύξηση του προϋπολογισμού κατά 102 εκατομμύρια, η οποία τελικώς ωφελεί πάντα τις περιοχές οι οποίες είναι αυτές που έχουν τη μεγαλύτερη ζήτηση, που έχουν τα περισσότερα αιτήματα.

Και βεβαίως είναι μια διαδικασία με προβληματισμό για το πώς πρέπει να υπάρχουν τα κριτήρια και να αξιολογούνται, γιατί καταλαβαίνετε ότι πρέπει και το αίσθημα της δίκαιης μεταχείρισης να το έχει ο καθένας από τους αιτούντες αγρότες, αλλά είμαστε υποχρεωμένοι και με βάση συγκεκριμένα κριτήρια να ενισχύσουμε και συγκεκριμένες περιοχές, να δούμε ακριβώς πού πρέπει στην περιφέρεια να ανατάξουμε όποιον επιθυμεί, όποιον έχει το ενδιαφέρον για να ασχοληθεί με τον πρωτογενή τομέα.

Εμείς εξαντλούμε σε όλα μας τα προγράμματα τις δυνατότητες που μας δίνονται. Το ίδιο κάναμε και θα κάνουμε και εδώ. Δεν μπορώ αυτή τη στιγμή να πω κάτι περισσότερο, γιατί θέλω ο λόγος μου μέσα στο ελληνικό Κοινοβούλιο να συνάδει πάντα με τα έργα που θα ακολουθήσουν. Σας λέω, όμως, ότι το ενδιαφέρον είναι υπαρκτό, είναι έντονο, είναι διαρκές -αποδεικνύεται άλλωστε από την αύξηση που κάναμε- και βεβαίως θα εξαντλήσουμε κάθε περιθώριο που μπορεί να υπάρξει. Αυτό μακάρι να μας δώσει και κάποια άλλη δυνατότητα. Δεν μπορώ να το πω αυτή τη στιγμή, δεν μπορώ να το ξέρω. Σίγουρα όμως όχι μόνο με το πρόγραμμα νέων αγροτών, αλλά και με όλα τα άλλα προγράμματα για την ενίσχυση του πρωτογενούς τομέα ουσιαστικά είτε με άμεσο είτε με έμμεσο τρόπο προσπαθούμε να στηρίξουμε τον πρωτογενή τομέα σε μια πολύ δύσκολη συγκυρία.

Σε αυτό έρχεται να προστεθεί η γρηγορότερη, ας μου επιτραπεί να πω, προκαταβολή που θα γίνει για την επιστροφή του ειδικού φόρου κατανάλωσης εντός του Αυγούστου και βεβαίως το επόμενο διάστημα θα ανακοινωθούν και στοχευμένα οι παρεμβάσεις που θα γίνουν στον πρωτογενή τομέα με βάση τη δυνατότητα που έχουμε από ευρωπαϊκούς πόρους να διαθέσουμε 100, περίπου, εκατομμύρια για τη στήριξη των αγροτών και των κτηνοτρόφων μας.

Θέλω να πιστεύω ότι μαζί με την εκπαίδευση, η οποία είναι βασικό στοιχείο σε κάθε νέο αγρότη και πρέπει και σε αυτή να επιμείνουμε -φαντάζομαι θα συμφωνείτε- και την οποία έχουμε στόχο να ενισχύσουμε, θα μπορέσουμε πραγματικά σε νέους ανθρώπους που επιθυμούν να ασχοληθούν με τον πρωτογενή τομέα να δώσουμε τη δυνατότητα και της οικονομικής ενίσχυσης, αλλά και της κατάρτισης εκείνης η οποία είναι αναγκαία με βάση τα νέα δεδομένα που έχουν δημιουργηθεί.

Σε κάθε περίπτωση εξαντλούμε κάθε περιθώριο, είμαστε πάνω από το πρόβλημα και μας ενδιαφέρει ένα πράγμα: να είναι όσο το δυνατόν περισσότερο ικανοποιημένος ο Έλληνας παραγωγός, αυτός που επιθυμεί να ασχοληθεί πραγματικά με την αγροτική, με την κτηνοτροφική παραγωγή, να παραγάγει, να βοηθήσει την οικογένειά του, να βοηθήσει την ελληνική οικονομία.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Προχωρούμε στην τέταρτη με αριθμό 2428/20-5-2022 αναφορά του κύκλου αναφορών και ερωτήσεων, του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Την επιβεβλημένη ανάγκη παράτασης των συμβάσεων του επικουρικού προσωπικού στο Κέντρο Κοινωνικής Πρόνοιας Περιφέρειας Κρήτης».

Στην ερώτηση θα απαντήσει η Υφυπουργός Εργασίας και Κοινωνικών Υποθέσεων κ. Μιχαηλίδου.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κυρία Υπουργέ, τα κέντρα κοινωνικής πρόνοιας αποτελούν έναν σύγχρονο, ισχυρό βραχίονα της πολιτείας για την αντιμετώπιση προβλημάτων που έχουν να κάνουν με την κοινωνία και αφορούν στο παιδί, στους ηλικιωμένους, στους ανθρώπους με προβλήματα γενικότερα και γι’ αυτό όσον αφορά τα κέντρα αυτά, που με την μεταρρύθμιση που έγινε πριν από δέκα περίπου χρόνια αποτελούν τους ενιαίους οργανισμούς από εκατόν τριάντα ιδρύματα που υπήρχαν παλαιότερα στη χώρα μας, χρειάζεται η στήριξή τους και ιδιαίτερα η στελέχωσή τους με το απαραίτητο προσωπικό και ειδικοτήτων βεβαίως, αλλά και αριθμητικά, προκειμένου να μπορούν να λειτουργήσουν. Σημαντικό κομμάτι των αναγκών καλύπτεται εδώ και χρόνια με τους λεγόμενους «επικουρικούς». Οι συμβάσεις επικουρικών λύνουν το πρόβλημα, είναι αναγκαίες, αλλά όταν δεν υπάρχει μια προοπτική μόνιμης στελέχωσης τότε υποκαθιστούν την ανάγκη για μόνιμη στελέχωση και προφανώς δεν επιτελούν τον σκοπό τους.

Την ώρα που κατέθετα την αναφορά, η οποία δεν απαντήθηκε γι’ αυτό και συζητείται σήμερα στην Ολομέλεια, ήμασταν μπροστά στη λήξη πενήντα συμβάσεων επικουρικών. Προσέφυγαν είκοσι δύο εργαζόμενοι και κέρδισαν τα ασφαλιστικά μέτρα και συνεχίζεται η εργασία τους μέχρι το τέλος του Νοεμβρίου τουλάχιστον. Δέκα αποχώρησαν επειδή δεν είχαν την οικονομική δυνατότητα να πάνε να καταθέσουν στον δικηγόρο και να υποστηρίξουν τα ασφαλιστικά μέτρα. Επίκειται η λήξη άλλων δεκαοχτώ συμβάσεων στα τέλη Ιουλίου και Αυγούστου. Καταλαβαίνετε ότι η απώλεια αυτού του ανθρώπινου δυναμικού θα δημιουργήσει θέμα στην εύρυθμη λειτουργία του Κέντρου Κοινωνικής Πρόνοιας Κρήτης και ιδιαίτερα ορισμένων μονάδων.

Επειδή οι προκηρύξεις οι οποίες προβλέπονται με μικρό αριθμό εργαζομένων -για τριάντα δύο επίκειται μια προκήρυξη- δεν καλύπτουν τις ανάγκες αφού ουσιαστικά χρειάζονται περίπου πεντακόσια άτομα για να λειτουργήσει το κέντρο όπως προβλέπεται και μαζί με τους πενήντα έχουμε σήμερα ένα άθροισμα που είναι λίγο κάτω από τους τριακόσιους πενήντα, γι’ αυτό λοιπόν ζητάω από εσάς άμεσα να δούμε τη δυνατότητα να συνεχίσουν την εργασία τους οι επικουρικοί για ένα ακόμα έτος, να προσληφθούν άμεσα οι τριάντα δύο που χρειάζονται, προκειμένου να υπάρξει εύρυθμη λειτουργία και βέβαια να υπάρξει μία οριστική λύση με μία ενιαία προκήρυξη, προκειμένου να έχουμε σταθερή στελέχωση του Κέντρου Κοινωνικής Πρόνοιας Κρήτης με ανθρώπινο δυναμικό, χωρίς να χρειαζόμαστε την εναλλαγή και τις ρυθμίσεις των επικουρικών.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Έχετε τον λόγο, κυρία Υπουργέ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Κύριε Βουλευτά, η εύρυθμη λειτουργία των κέντρων κοινωνικής πρόνοιας σε όλη τη χώρα είναι για μας πάρα πολύ ουσιαστική προτεραιότητα. Ήταν ουσιαστική προτεραιότητα μέσα στην περίοδο της πανδημίας όπου η δυσκολία της λειτουργίας τους ήταν πάρα πολύ μεγάλη και το βάρος έπεσε πάνω στους δικούς μας ώμους για να διασφαλίσουμε ότι ειδικά στις κλειστές δομές των κέντρων κοινωνικής πρόνοιας τα παιδιά, οι ηλικιωμένοι και τα άτομα με αναπηρία παρέμεναν ασφαλή, αλλά και στη συνέχεια η βιώσιμη λειτουργία τους με τέτοιον τρόπο ώστε να διασφαλίζουμε την παροχή των καλύτερων δυνατών υπηρεσιών σε όλους όσοι μας έχουν πραγματικά ανάγκη είναι κάτι το οποίο το έχουμε προσπαθήσει πάρα, μα πάρα πολύ.

Και τι εννοώ λέγοντας ότι το έχουμε προσπαθήσει και έχουμε καταφέρει να προασπίσουμε την υγεία και την καθημερινότητα όλων όσοι μας έχουν ανάγκη; Τι εννοούμε με αυτό; Εννοούμε ότι εν τέλει είμαστε η χώρα στην Ευρώπη η οποία υπέφερε από τις λιγότερες απώλειες μέσα σε αυτές τις κλειστές δομές εν καιρώ πανδημίας. Και αυτό δεν το καταφέραμε τυχαία. Αυτό το καταφέραμε επειδή από την πρώτη στιγμή και εγώ προσωπικά επικοινώνησα με όλους τους συναδέλφους μου στις υπόλοιπες χώρες της Ευρώπης, που είχαν πολύ μεγάλες απώλειες στις χώρες αυτές, έτσι ώστε να καταρτίσουμε τα πιο αυστηρά πρωτόκολλα, να διασφαλίσουμε ότι ξεκινάμε τον κατά προτεραιότητα εμβολιασμό των συνανθρώπων μας είτε με αναπηρία, είτε των ηλικιωμένων μέσα στις δομές αυτές, ότι ξεκινάμε τον υποχρεωτικό εμβολιασμό με τους εργαζομένους των δομών αυτών, ότι παρέχουμε ό,τι χρειάζονται οι δομές αυτές, όπως μάσκες, ρόμπες, γάντια, με κρατικά χρήματα, αλλά και ότι -και θέλω να επιμείνω σε αυτό- στελεχώνουμε τις δομές αυτές έτσι ώστε να είναι σε θέση να αντεπεξέλθουν όσο το δυνατόν καλύτερα γίνεται στις αυξημένες ανάγκες ειδικά της πανδημίας.

Και εδώ κάναμε το εξής: Σε αυτό το Κοινοβούλιο έχουμε τέσσερις φορές νομοθετήσει -εσείς κιόλας το έχετε ψηφίσει- έτσι ώστε να αυξηθεί το προσωπικό στις εν λόγω δομές κατά 1/3, ώστε να έχουμε πεντακόσια καινούργια άτομα, φροντιστές, εργοθεραπευτές, επιστήμονες, νοσηλευτές, γιατρούς, οι οποίοι να μπορούν κατά 1/3 περισσότεροι να στελεχώνουν τις δομές μας αυτές.

Συγκεκριμένα, στο Κέντρο Κοινωνικής Πρόνοιας Κρήτης το στελεχιακό δυναμικό COVID -το οποίο το λέμε και μεταξύ μας- έχει αυξηθεί κατά σαράντα δύο άτομα, ακριβώς λόγω της νομοθέτησης αυτής. Οπότε ερχόμαστε σε καιρούς που δημοσιονομικά είναι δύσκολοι κι έχουμε ήδη στελεχώσει -και πλέον κλείνουμε δύο χρόνια- τις δομές μας με 1/3 περισσότερο επιστημονικό προσωπικό και βέβαια επειδή αναγνωρίζουμε -και νομίζω ότι η αναγνώριση αυτή που έχουμε είναι κοινή- ότι οι εργαζόμενοι που θέλουμε να έχουμε στις δομές αυτές είναι εργαζόμενοι μόνιμοι. Και όχι μόνο είναι μόνιμοι έτσι ώστε να βοηθούμε στον εργασιακό χώρο έναν άνθρωπο να μπορεί να προγραμματίσει τη ζωή του, αλλά κυρίως επειδή το οφείλουμε στους ωφελούμενους των δομών αυτών. Οφείλουμε να τους παρέχουμε φροντίδα με μια σχέση διαρκείας, γιατί οι άνθρωποι που είναι εκεί είναι πιο ευάλωτοι, που με τον έναν ή με τον άλλον τρόπο μεγαλώνουν και βρίσκονται μακριά από τις οικογένειές τους. Οπότε πρέπει η εξατομικευμένη αυτή σχέση που έχουν με τους εργαζομένους των δομών να είναι μια σχέση μακρά και μια σχέση βιώσιμη.

Και γι’ αυτόν τον λόγο -και κλείνω με αυτό, κυρία Πρόεδρε- με την προκήρυξη και την υλοποίηση της 7Κ έχουμε ξεκινήσει να παίρνουμε μόνιμο προσωπικό στις δομές αυτές και όπως έχουμε σαράντα δύο άτομα νέο προσωπικό στις δομές του Κέντρου Κοινωνικής Πρόνοιας Περιφέρειας Κρήτης, έτσι αντίστοιχα μέσα από την 7Κ σαράντα πέντε νέες μόνιμες θέσεις έρχονται να βοηθήσουν τους ωφελούμενους, τη διοίκηση και βέβαια τους υπόλοιπους εργαζομένους, έτσι ώστε η σχέση και οι υπηρεσίες που λαμβάνουν οι ωφελούμενοι και οι πιο ευάλωτοι των συμπολιτών μας μέσα στις δομές αυτές να είναι όσο το δυνατόν υψηλότερου επιπέδου γίνεται.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κυρία Υπουργέ, δεν είναι πρόγραμμα το κέντρο κοινωνικής πρόνοιας. Κι αυτό τι σημαίνει; Σημαίνει ότι δεν είναι ωφελούμενοι αυτοί που έχουν ανάγκη είτε προστασίας είτε μέριμνας. Διαφωνώ με τον όρο «ωφελούμενοι». Τον λέμε σε προγράμματα, το επιβάλλει η Ευρωπαϊκή Ένωση. Είναι άλλο πράγμα.

Εδώ, λοιπόν, έχουμε να κάνουμε με μια δημόσια δομή που έχει σημαντικές μονάδες προστασίας παιδιού, ηλικιωμένων και ατόμων με αναπηρία. Αν σας πω τώρα πόσοι από τους τριάντα δύο προβλέπεται να πάνε σε κάθε κέντρο, θα δείτε ότι πραγματικά είναι ελάχιστη η αύξηση του προσωπικού, με δεδομένο ότι έχουμε ταυτόχρονα και συνταξιοδοτήσεις. Από την προκήρυξη αυτή θα πάνε από τέσσερις εργαζόμενοι στα παραρτήματα ατόμων με αναπηρία Χανίων, Ρεθύμνου, Αγίου Νικολάου και Πόμπιας και από δύο στις παιδουπόλεις Χανίων, Πόρου Ηρακλείου και Νεάπολης και ένας μόλις θα πάει στο ΠΑΑΠΑΗΚ. Είναι επομένως μια απόφαση της Κυβέρνησης η οποία υπολείπεται των εξελίξεων. Όσο δηλαδή προχωρούμε και συνταξιοδοτείται προσωπικό και οι προκηρύξεις όχι μόνο δεν καλύπτουν τα κενά αλλά ούτε καν τις συνταξιοδοτήσεις, τότε θα είμαστε ελλειμματικοί συνεχώς.

Θα έλεγα, λοιπόν, επειδή πράγματι υπήρξε πρόσληψη προσωρινού προσωπικού είτε για ανάγκες COVID είτε για άλλες ανάγκες, με την ολοκλήρωση αυτής της περιπέτειας για την πατρίδα μας και για όλη την Ευρώπη και τον κόσμο να δούμε την κανονική λειτουργία των κέντρων, με σταθερές σχέσεις εργασίας και με προσωπικό που πραγματικά θα ξεφύγει από τα τρίμηνα, τα εξάμηνα, την ανανέωση και την ανάγκη να έρχομαι εγώ και άλλοι συνάδελφοι προφανώς να κάνουμε ερωτήσεις για την παράταση συμβάσεων ή για την ανανέωσή τους.

Θέλουμε, αυτό που είπατε ότι το πιστεύει η Κυβέρνηση –τη μόνιμη στελέχωση- να το δούμε στην πράξη. Να δούμε μια προκήρυξη, πραγματικά, για τη στελέχωση των κέντρων κοινωνικής πρόνοιας με μόνιμο προσωπικό και με τις αναγκαίες ειδικότητες. Σύγχρονες ανάγκες, που βεβαίως έχουν αναδειχθεί. Υπάρχουν τομείς όπου πρέπει να βάλουμε τη λειτουργία των κέντρων σε μια άλλη διάσταση και αυτό επιβάλει να δούμε με ένα διαφορετικό πνεύμα τη στελέχωσή τους.

Σας ζητώ, λοιπόν, πέρα από τις προσωρινές συμβάσεις και την παράτασή τους για να λειτουργήσουν τα κέντρα μέχρι να γίνουν οι όποιες μόνιμες προσλήψεις να δείτε και ένα συνολικό σχέδιο για τη μόνιμη στελέχωση των κέντρων, ούτως ώστε να μην υπολείπονται του προσωπικού που είναι αναγκαίο για την εύρυθμη λειτουργία τους.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε, κύριε συνάδελφε.

Η κυρία Υφυπουργός έχει τον λόγο.

**ΔΟΜΝΑ - ΜΑΡΙΑ ΜΙΧΑHΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Κύριε Κεγκέρογλου, ως προς το ωφελούμενοι, προσπαθώ λίγο να βρω νομοθεσία στην οποία να έχετε περάσει και εσείς ο ίδιος και να αναφέρονται οι άνθρωποι αυτοί ως ωφελούμενοι έτσι ώστε στην επόμενη κοινοβουλευτική ερώτηση που θα μου κάνετε, να μπορέσω να την καταθέσω.

Τώρα, στο κομμάτι της στελέχωσης. Εδώ, μας βρίσκετε σύμφωνους και γι’ αυτό από τη πρώτη στιγμή, αυτό που προσπάθησα και εγώ η ίδια να κάνω ήταν να υλοποιήσω την προκήρυξη 7Κ για μόνιμο προσωπικό στις δομές αυτές. Συγκεκριμένα, τριακόσια δεκαεπτά άτομα νέο μόνιμο προσωπικό μέσα στην περίοδο διακυβέρνησής μας, έτσι ώστε οι σχέσεις αυτές όλων όσων είναι μέσα στις δομές και όλων όσοι εργάζονται στις δομές αυτές, να είναι σχέσεις βιώσιμες, σχέσεις που να διαρκούν και σχέσεις οι οποίες θα αναπτύσσουν αυτό ακριβώς που χρειαζόμαστε, που είναι το διαπροσωπικό και το εξατομικευμένο.

Θέλω να πω με απόλυτη ευθύνη ότι σήμερα από την τελευταία εικοσαετία εργάζονται στα κέντρα κοινωνικής πρόνοιας του Υπουργείου Εργασίας και Κοινωνικών Υποθέσεων ο υψηλότερος αριθμός εργαζομένων. Είναι αρκετοί; Δεν είναι. Χρειαζόμαστε παραπάνω; Χρειαζόμαστε. Όμως, σας λέω με ευθύνη ότι σήμερα το άθροισμα των νέων μόνιμων, των επικουρικών, αλλά και των συμβάσεων COVID των τελευταίων δύο ετών, είναι το υψηλότερο που έχει υπάρξει τα τελευταία είκοσι χρόνια. Και αυτό γιατί; Διότι γνωρίζουμε ακριβώς πόσο μεγάλες είναι οι ανάγκες όλων αυτών των ιδρυμάτων και πόσο χρειάζεται παιδιά, ηλικιωμένοι, άτομα με αναπηρία να έχουν δίπλα τους φροντιστές αλλά και επιστημονικό προσωπικό έτσι ώστε να μπορούν να είναι σε όσο το δυνατόν καλύτερη κατάσταση.

Στο κομμάτι τώρα των τριάντα δύο συμβάσεων του επικουρικού προσωπικού και κατά πόσο αυτό μπορεί να παραταθεί, δεν είναι πολιτική επιλογή. Πραγματικά, δεν είναι πολιτική επιλογή, είναι συνταγματική επιταγή το ότι δεν μπορούμε να ανανεώσουμε επικουρικές συμβάσεις. Οι επικουρικές συμβάσεις έχουν μια συγκεκριμένη χρονική διάρκεια, την οποία εργαζόμενοι επικουρικού προσωπικού τη γνωρίζουν εκ των προτέρων, πριν κάνουν αυτήν την αίτηση. Οπότε το ένα κομμάτι, το ότι χρειαζόμαστε περισσότερο προσωπικό, το αναγνωρίζουμε και δεν το αναγνωρίζουμε απλά, έχουμε κάνει κάτι για αυτό. Σας ξαναλέω, 1/3 παραπάνω προσωπικό με συμβάσεις COVID, αλλά και τριακόσιες δεκαεπτά θέσεις μόνιμου προσωπικού που βγήκε από μας και επίσης πολύ σημαντικό, έχει γίνει ήδη από όλα τα κέντρα κοινωνικής πρόνοιας μια χαρτογράφηση των επιστημονικών αναγκών, έτσι ώστε σε συνεννόηση και με το Υπουργείο Οικονομικών και με το Υπουργείο Εσωτερικών, να προβούμε σε νέες προσλήψεις μόνιμου προσωπικού, οι οποίες δεν θα γίνουν με τη χρονοβόρα διαδικασία της επανανομοθέτησης, αλλά θα ξεκινήσουν ως συνέχεια της 7Κ, η οποία ήδη υπάρχει.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε, κυρία Υφυπουργέ.

Προχωρούμε στη συζήτηση της ενδέκατης με αριθμό 820/24-6-2022 επίκαιρης ερώτησης δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Εργασίας και Κοινωνικών Υποθέσεων, με θέμα: «Ανάγκη δημιουργίας Κέντρου Πιστοποίησης Αναπηρίας (ΚΕΠΑ) στην Αργολίδα».

Στην ερώτηση θα απαντήσει ο Υφυπουργός Εργασίας και Κοινωνικών Υποθέσεων κ. Τσακλόγλου.

Ο συνάδελφος κ. Πουλάς έχει τον λόγο για δύο λεπτά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κυρία Πρόεδρε.

Κύριε Υπουργέ, γνωρίζετε ότι υπάρχει έλλειψη λειτουργίας κέντρου πιστοποίησης αναπηρίας ΚΕΠΑ στην Αργολίδα. Είναι ένα θέμα το οποίο το έχουμε επισημάνει πολλές φορές. Αυτό το αίτημα είναι διαχρονικό, έρχεται από πολύ παλιά. Όταν φτιάχτηκαν τα κέντρα πιστοποίησης, η Αργολίδα δεν συμπεριελήφθη μέσα στους νομούς που θα δημιουργηθούν τα ΚΕΠΑ. Αυτό είχε σαν αποτέλεσμα τι; Να ταλαιπωρείται ο κόσμος.

Η Αργολίδα είναι ένας νομός που ξεκινάει από την Ερμιονίδα μέχρι τα ορεινά της Κορινθίας και πρέπει οι άνθρωποι που έχουν προβλήματα αναπηρίας να πηγαίνουν είτε στην Τρίπολη είτε στην Κόρινθο είτε στην Αθήνα. Πολλές φορές, όμως, αυτοί που δεν μπορούν να μετακινηθούν μένουν για μεγάλο χρονικό διάστημα χωρίς να παίρνουν το ανάλογο ποσοστό αναπηρίας.

Θεωρούμε λογικό το αίτημά μας ότι πρέπει και ο Νομός Αργολίδας να αποκτήσει κέντρο πιστοποίησης αναπηρίας. Το κράτος πρέπει να φροντίσει για αυτούς τους ανθρώπους γιατί αυτοί που βάλλονται δεν είναι μόνο οι συγκεκριμένοι με το ποσοστό αναπηρίας, αλλά και οι οικογένειές τους. Φανταστείτε να ξεκινά κάποιος από το Κρανίδι για να φτάσει στην Τρίπολη ή να φτάσει στην Αθήνα. Ειδικά τώρα με τις συνθήκες που έχουν δημιουργηθεί με την αύξηση των καυσίμων, το κόστος είναι μεγάλο. Για αυτό σας επισημαίνουμε την ανάγκη να δημιουργηθεί ένα κέντρο πιστοποίησης αναπηρίας στην Αργολίδα. Πιστεύουμε ότι θα το δείτε θετικά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Ο κύριος Υφυπουργός έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Καλησπέρα και ευχαριστώ πολύ, κυρία Πρόεδρε.

Αξιότιμε κύριε Πουλά, με την ερώτησή σας ουσιαστικά επανέρχεται για ακόμη μια φορά στη δημόσια συζήτηση η σχέση του πολίτη με τον ΕΦΚΑ, αυτού του πολύπαθου και δαιδαλώδους διοικητικού ασφαλιστικού φορέα που προσπαθούμε καθημερινά να εκσυγχρονίσουμε, ώστε οι πολίτες της χώρας να έχουν δημόσιες υπηρεσίες που αρμόζουν σε ένα σύγχρονο ευρωπαϊκό κράτος.

Η μέριμνα της Κυβέρνησης για τα άτομα με αναπηρία, ειδικά ερχόμενος στην ερώτησή σας, είναι δεδομένη και η προσπάθεια που καταβάλλουμε καθημερινά, είναι αδιάκοπη. Οι πολιτικές που σχεδιάζουμε και υλοποιούμε, δεν περιορίζονται στην παροχή επιδομάτων, αφού στόχος μας είναι η ενίσχυση της αξιοπρεπούς και κατά το δυνατόν πιο ανεξάρτητης διαβίωσης των συμπολιτών μας με αναπηρία.

Με μια σειρά από ενεργητικές πολιτικές και παρεμβάσεις στοχεύουμε στη βελτίωση της ποιότητας ζωής, τόσο των ιδίων, όσο και των οικογενειών τους.

Πιο συγκεκριμένα στην ερώτησή σας, στον ΕΦΚΑ έχουν συσταθεί και λειτουργούν πανελλαδικά εξήντα ένα σημεία διενέργειας υγειονομικών επιτροπών ΚΕΠΑ, με βασικό κριτήριο τον αριθμό των εκκρεμών αιτημάτων ανά περιοχή και των βαθμών δυσκολίας εξυπηρέτησης από τα ΚΕΠΑ όμορων περιοχών.

Στην ευρύτερη περιοχή της Πελοποννήσου λειτουργούν έξι μόνιμα σημεία διενέργειας υγειονομικών επιτροπών ΚΕΠΑ στην Πάτρα, στην Κόρινθο, στην Τρίπολη, στον Πύργο, στην Καλαμάτα και στη Σπάρτη. Έχετε δίκιο ότι ο μόνος νομός ο οποίος δεν συμπεριλαμβάνεται είναι ο Νομός Αργολίδας. Στον Νομό Αργολίδας για τον οποίο με ρωτάτε, άλλωστε, δεν υπάρχει μόνιμο σημείο διενέργειας επιτροπών ΚΕΠΑ, διενεργούνται, όμως, περιοδικά υγειονομικές επιτροπές ανάλογα με τις ανάγκες που προκύπτουν και αφορούν αποκλειστικά σε άτομα με αδυναμία μετακίνησης.

Επιτρέψτε μου, πάντως, στο σημείο αυτό να παρατηρήσω ότι οι τόποι διενέργειας των υγειονομικών επιτροπών των ΚΕΠΑ δεν είναι χαραγμένοι σε πέτρα. Προφανώς επηρεάζονται από πληθυσμιακά, αλλά και σειρά άλλων κριτηρίων. Δεν παραμένουν, δηλαδή, αναγκαστικά διαχρονικά ίδιοι σε μόνιμη βάση, όταν αλλάζουν οι εξωτερικές συνθήκες. Με άλλα λόγια, όταν αποδεδειγμένα φαίνεται ότι κάτι δεν λειτουργεί σωστά, επεμβαίνουμε, ώστε να απαλλάξουμε τους πολίτες από το πρόσθετο βάρος μιας διοικητικής παθογένειας.

Συνεπώς, θα ήθελα να σας διαβεβαιώσω ότι έχω έρθει σε επαφή με την διοίκηση του ΕΦΚΑ, ότι το αίτημα που διατυπώνετε στην ερώτησή σας θα διερευνηθεί από τις αρμόδιες διευθύνσεις του ΕΦΚΑ και αν κριθεί απαραίτητο, θα δημιουργηθούν επιπρόσθετες υγειονομικές επιτροπές σε μόνιμη βάση σε συγκεκριμένες περιοχές της χώρας, ενδεχομένως και στην Αργολίδα.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς, κύριε Υπουργέ.

Ο κύριος συνάδελφος έχει τον λόγο.

**ΑΝΔΡΕΑΣ ΠΟΥΛΑΣ:** Κύριε Υπουργέ, σας άκουσα με μεγάλη προσοχή. Από ό,τι κατάλαβα, θεωρείτε ότι μάλλον θα φτιαχτεί και στην Αργολίδα ανάμεσα σε κάποιες άλλες περιοχές. Πιστεύω τα πράγματα να είναι έτσι όπως τα λέτε. Εγώ θα είμαι εδώ, θα το παρακολουθώ το θέμα και δεν θέλω να έρθω ξανά εδώ να σας κάνω ερώτηση για το ίδιο θέμα. Θεωρώ ότι πρέπει να τελειώνουμε. Πρέπει να γίνει το ΚΕΠΑ.

Γιατί είπατε και μόνος σας ότι σε όλες τις πρωτεύουσες των νομών υπάρχει και μία επιτροπή και η Αργολίδα είναι ο φτωχός συγγενής. Ε, επιτέλους δηλαδή να γίνει και αυτό να τελειώνουμε. Γιατί οι άνθρωποι αυτοί ταλαιπωρούνται. Σας το λέω εγώ γιατί είμαι σχετικός με το επάγγελμα και τις αναπηρίες. Είχα ανθρώπους οι οποίοι έχουν χρόνια νεφρική ανεπάρκεια και φεύγουν από το Άργος, από το Ναύπλιο και πηγαίνουν στην Τρίπολη, στην Κόρινθο, όπου βρουν πιο γρήγορα να περάσουν. Γιατί ξέρετε πολύ καλά ότι αυτοί οι άνθρωποι θα πρέπει να πάρουν τα επιδόματα τους. Δεν είναι εύκολα πράγματα. Ή κάποιος που έχει αναπηρία κινητική πώς θα μετακινηθεί να πάει; Θα πρέπει να έρθει η επιτροπή. Και η επιτροπή για να έρθει κάνει τουλάχιστον τρεις, τέσσερις μήνες το λιγότερο.

Για αυτό θεωρώ ότι πρέπει να λήξει το θέμα θετικά για την Αργολίδα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Τον λόγο έχει ο κύριος Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κοιτάξτε, κύριε Πουλά, έχετε δίκιο και το καταλαβαίνω. Όλοι θέλουμε δίπλα στο σπίτι μας και ΚΕΠΑ και εφορία και σχολείο και πανεπιστήμιο και τα πάντα. Δεν γίνεται.

Καταλαβαίνετε και το είπα και εγώ προηγουμένως στην πρωτομιλία μου. Δηλαδή σε όλα τα πράγματα τα οποία πρέπει να κάνουμε, να έχουμε στο μυαλό μας και τις δύο αυτές διαστάσεις. Και τον πολίτη πρέπει να εξυπηρετούμε με τον καλύτερο δυνατό τρόπο και από την άλλη μεριά δεν πρέπει να φορτώνουμε υπέρμετρα τα δημόσια οικονομικά μας. Το γνωρίζετε πάρα πολύ καλά.

Αναφέρθηκα αναλυτικά στο προηγούμενο. Δεν θέλω να πω πιο πέρα, δεν θέλω να προκαταλάβω τον ΕΦΚΑ. Ανεξάρτητος οργανισμός είναι και τα καταλαβαίνει όλα αυτά τα πράγματα. Παίρνει αποφάσεις κατά καιρούς για όλα αυτά τα πράγματα και νομίζω ότι μέσα σε αυτό το πλαίσιο θα εξεταστεί και το συγκεκριμένο αίτημα το οποίο έχει προέλθει από την Αργολίδα.

**ΑΝΔΡΕΑΣ ΠΟΥΛΑΣ:** Πολιτική απόφαση χρειάζεται.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κοιτάξτε, λίγο. Μιλάτε με τον Υφυπουργό Κοινωνικών Υποθέσεων. Δεν μιλάτε με τον διοικητή του ΕΦΚΑ. Και αυτό είναι ένα ζήτημα, το αναγνωρίζετε και εσείς νομίζω, το οποίο είναι κυρίως ζήτημα οργανωτικό.

Θα ήθελα όμως να αναφερθώ σε ένα ευρύτερο πλαίσιο. Η μέριμνα για την εξασφάλιση όσο το δυνατόν πιο φιλικών διαδικασιών προς τον πολίτη, ειδικά όταν αναφερόμαστε σε συμπολίτες μας με αναπηρία είναι και δεδομένη και διαρκής. Ο ΕΦΚΑ αλλάζει μέρα με τη μέρα με πολύ κόπο και πολλή προσπάθεια από όλους μας, προκειμένου να ανταπεξέλθει στον κοινωνικό του ρόλο με τον τρόπο που εμείς τουλάχιστον αντιλαμβανόμαστε.

Όλο αυτό το διάστημα βρίσκεται σε εξέλιξη συνεργασία μεταξύ των Υπουργείων Εργασίας και Ψηφιακής Διακυβέρνησης προκειμένου να ενισχυθεί καθοριστικά η διαλειτουργικότητα των διαφόρων πληροφοριακών συστημάτων με μοναδικό στόχο την ταχύτερη και αποτελεσματικότερη εξυπηρέτηση των πολιτών. Τα οφέλη που είναι ήδη ορατά σχετίζονται κυρίως με τους συμπολίτες μας που αντιμετωπίζουν προβλήματα προσβασιμότητας ή είναι άτομα με αναπηρία.

Και θα σας δώσω μερικά παραδείγματα συγκεκριμένα. Να πω ενδεικτικά για τη λειτουργία του νέου ψηφιακού τρόπου επικοινωνίας των ασφαλισμένων με τον ΕΦΚΑ μέσω του MyEFKA Live. Στην παρούσα φάση καλύπτει σχεδόν το 60% της χώρας, ενώ στόχος μας είναι να καλυφθεί το σύνολο της επικράτειας μέχρι το τέλος του έτους. Η συγκεκριμένη εφαρμογή τέθηκε σε λειτουργία τον περασμένο Ιούλιο και επεκτείνεται σταδιακά και σε πιο απομακρυσμένες περιοχές. Μέσω αυτής της υπηρεσίας δίνεται η δυνατότητα στους πολίτες και ιδιαίτερα σε κατοίκους ορεινών, νησιωτικών ή απομακρυσμένων περιοχών, καθώς και σε άτομα με αναπηρία να εξυπηρετούνται με βιντεοκλήση από το σπίτι, το γραφείο τους, χωρίς την ανάγκη να μετακινηθούν σε υποκατάστημα του e-ΕΦΚΑ. Για παράδειγμα η παραλαβή των αποφάσεων του ΚΕΠΑ όχι της εξέτασης -προφανώς αυτό δεν μπορεί να γίνει από μακριά- μαζί με δεκαπέντε ακόμα διοικητικές διαδικασίες, όπως παραδείγματος χάριν η έκδοση ενός επιδόματος ασθενείας, μπορούν πλέον να διενεργούνται μέσω αυτής της εφαρμογής χωρίς ταλαιπωρία και σπατάλη χρόνου για τον πολίτη.

Σε μια πρόσφατη επίσκεψη που έκανα στο ΚΕΠΑ της οδού Πειραιώς που είναι το βασικό ΚΕΠΑ σε όλη την Ελλάδα είχα τονίσει και θα το επαναλάβω και τώρα από το Βήμα της Βουλής ότι πρέπει να χτίσουμε πάνω σε αυτή την πρόοδο που έχει γίνει όλο τον τελευταίο ενάμιση χρόνο ανοίγοντας το βηματισμό μας, έτσι ώστε σε σύντομο χρονικό διάστημα να έχουμε δημιουργήσει μια πολύ καλύτερη και σίγουρα πιο ανθρώπινη εικόνα τόσο σε σχέση με την υλικοτεχνική υποδομή των κτηρίων των επιτροπών όσο και σε σχέση με τις διαδικασίες που οι επιτροπές αυτές ακολουθούν.

Έχουμε το σχέδιο και πιστεύω ακράδαντα ότι θα έχουμε και τα αντίστοιχα αποτελέσματα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ κύριε Υπουργέ.

Πάμε τώρα στην πέμπτη με αριθμό 809/21-6-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Περιβάλλοντος και Ενέργειας, με θέμα: «Θα σεβαστεί η κυβέρνηση την Ευρωπαϊκή δέσμευση απόλυτης προστασίας του 10% της επικράτειας της χώρας;».

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Αμυράς.

Ορίστε, κύριε συνάδελφε, έχετε τον λόγο για δύο λεπτά σας παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, υπάρχει ευρωπαϊκή δέσμευση μέσα από την στρατηγική για τη βιοποικιλότητα για την απόλυτη προστασία του 10% της ελληνικής επικράτειας. Στην ουσία περιμένουμε ακόμα να ενσωματώσετε στην ελληνική νομοθεσία την ευρωπαϊκή στρατηγική για τη βιοποικιλότητα. Και θέλουμε να μας εξηγήσετε όμως -γιατί ανεξαρτήτως εσείς τι κάνετε, η δέσμευση υπάρχει- πώς θα την υλοποιήσετε.

Δηλαδή αυτή τη στιγμή έχετε δεσμευτεί για τα «Απάτητα βουνά». Τα έξι βουνά είναι το 0,5% της ελληνικής επικράτειας. Λείπει άλλο 9,5%. Υπάρχει νέα μελέτη του Πανεπιστημίου Ιωαννίνων που μιλάει για τριακόσιες ογδόντα εννέα περιοχές χωρίς δρόμους και τρεις χιλιάδες πεντακόσια δέκα οκτώ νησιά χωρίς δρόμους. Αν προστατεύσετε αυτά, όπως έχετε στην ουσία δεσμευτεί ότι θα κάνετε τουλάχιστον για τις πενήντα πέντε μεγαλύτερες περιοχές, θα φτάσουμε στο 6,18% της ελληνικής επικράτειας. Και με την συμπλήρωση των ειδικών μελετών από τις περιοχές «NATURA» θα μπορούσαμε να έχουμε επίσης ένα ποσοστό και έτσι να ολοκληρωθεί το 10%.

Εσείς πώς θα προχωρήσετε; Θα ενσωματώσετε στο Εθνικό Δίκαιο την στρατηγική για την ποικιλότητα; Τι θα κάνετε με τις περιοχές χωρίς δρόμους; Είχατε πει ότι θα προχωρήσετε. Δεν βλέπουμε πρόοδο. Είχατε δεσμευτεί στην επιτροπή ότι άμεσα θα δούμε τα διατάγματα για Ροδόπη –φαντάζομαι- και Νέστο και για τα Άγραφα. Δεν έχουμε νεότερα για αυτό. Είχατε δεσμευτεί ακόμη και για τις χίλιες ανέγγιχτες παραλίες. Ούτε για αυτό είχαμε κάτι νεότερο.

Τι ακριβώς γίνεται; Θα χαθεί στην αναμονή για τις εκλογές όλο αυτό το παιχνίδι ή υπάρχει πρόθεση να προχωρήσετε τον σχεδιασμό;

Και ρωτάω, κυρία Πρόεδρε, για έναν πολύ απλό λόγο. Γιατί ήδη σε τρεις απ’ αυτές τις περιοχές, στην καρδιά των περιοχών χωρίς δρόμους, έχουν προχωρήσει αδειοδοτήσεις για τεράστια φωτοβολταϊκά και αιολικά. Φοβόμαστε δηλαδή ότι η καθυστέρηση εξυπηρετεί στο να υλοποιηθούν, να αδειοδοτηθούν με μη αναστρέψιμο τρόπο έργα και άρα να μην υπάρχει αντικείμενο προστασίας.

Θέλουμε τις δεσμεύσεις σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει ο κύριος Υφυπουργός. Βλέπετε, κύριε Υφυπουργέ, κρατάμε αυστηρά τον χρόνο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Βεβαίως, ευχαριστώ πολύ, κυρία Πρόεδρε.

Αγαπητή, κυρία Πρόεδρε, αγαπητοί συνάδελφοι, εκλεκτοί και οι τρεις παρόντες στην Αίθουσα.

Πόσο χαίρομαι λοιπόν, αγαπητέ μου, κύριε Αρσένη, που συζητάμε εδώ σε αυτή την Αίθουσα για τα «Απάτητα βουνά», για τις «Χίλιες παρθένες παραλίες», για τις ειδικές περιβαλλοντικές μελέτες που μέσω των προεδρικών διαταγμάτων βεβαίως και των σχεδίων διαχείρισής τους θέτουν σε καθεστώς προστασίας τις περιοχές «NATURA».

Είναι από τις συζητήσεις που νομίζω λείπουν από τον δημόσιο διάλογο και σας απαντώ αμέσως και στο ψητό που λένε. Βεβαίως, ναι, φυσικά και θα λάβουμε υπ’ όψιν και λαμβάνουμε υπ’ όψιν την ευρωπαϊκή στρατηγική και βεβαίως πάνω απ’ όλα και τα επικαιροποιημένα κείμενα της Ευρωπαϊκής Επιτροπής. Λοιπόν πριν από το 2019 δεν υπήρχε κουβέντα, τίποτα για αυτά, ούτε για τα «Απάτητα βουνά» ούτε για τις ΕΠΜ, ούτε για τις «Χίλιες παρθένες παραλίες».

Και σας λέω, λοιπόν, ότι βεβαίως και έχουμε δεσμευτεί και βεβαίως δουλεύουμε πάνω στα κείμενα που σύντομα θα τα ανακοινώσουμε με τις υπουργικές αποφάσεις που θα υπογράψουμε, ώστε να εντάξουμε και τα Άγραφα και -θα έλεγα- τα μη κατατετμημένα από δρόμους βουνά και ορεινές περιοχές της Ροδόπης στα «Απάτητα βουνά». Όπως επίσης θα ξεκινήσει και σύντομα θα μάθετε -θα το ανακοινώσουμε- τον τρόπο με τον οποίο θα θεσμοθετήσουμε και θα προστατέψουμε τις παραλίες εκείνες οι οποίες είναι ακόμα ανέγγιχτες από τις ανθρωπογενείς παρεμβάσεις, με τον τίτλο «Χίλιες παρθένες παραλίες». Δεν είναι μόνο χίλες, είναι πολύ περισσότερες. Ξεκινάμε όμως με τις χίλιες.

Αυτή τη στιγμή που μιλάμε οι υπηρεσίες του Υπουργείου, κατόπιν βεβαίως εντολών και οδηγιών που έχουμε δώσει ως πολιτική ηγεσία, επεξεργάζονται τα επιστημονικά κριτήρια της βιοποικιλότητας, της σημασίας των ενδιαιτημάτων και άλλων, εν πάση περιπτώσει, κριτηρίων με τα οποία θα έχουμε την ένταξη σε καθεστώς αυστηρής προστασίας αυτών των μη παραβιασμένων από την ανθρώπινη παρουσία παραλιών.

Πολύ γρήγορα να σας πω το εξής. Πρώτα απ’ όλα θα σας πω για τις ΕΠΜ. Ως γνωστόν έχουμε ήδη -και έχει τελειώσει η διαβούλευση- βγάλει τρεις ειδικές περιβαλλοντικές μελέτες. Είναι για την ανατολική Κρήτη, για τη νότια Πελοπόννησο, για τον Έβρο και τη Ροδόπη. Σύντομα θα βγάλουμε σε διαβούλευση άλλες έξι τέτοιες ειδικές περιβαλλοντικές μελέτες ως ένα ενδιάμεσο σημαντικότατο βήμα για να οδηγηθούμε και μετά τη δεύτερη διαβούλευση, βεβαίως, στα προεδρικά διατάγματα και, βεβαίως, στα σχέδια διαχείρισης.

Στόχος μας είναι και για τις τετρακόσιες σαράντα έξι περιοχές του δικτύου «NATURA 2000» να ολοκληρώσουμε τις διαδικασίες αυτές με τρόπο που νομίζω δεν είχε δυστυχώς η χώρα και το περιβάλλον της χώρας εισπράξει τα τελευταία χρόνια.

Και κάτι ακόμα να πω. Και εδώ είναι κάτι καινούργιο που δεν το έχουμε πει ποτέ. Σύντομα θα φέρουμε προς ψήφιση εδώ στη Βουλή κάποιες διατάξεις με τις οποίες -τι θα κάνουμε;- θα θωρακίσουμε ακόμα περισσότερο τις ειδικές περιβαλλοντικές μελέτες. Δηλαδή τι θα κάνουμε με αυτές τις διατάξεις; Θα διορθώσουμε τις επιτρεπόμενες χρήσεις γης στις ζώνες προστασίας του δικτύου «NATURA 2000», έτσι ώστε να έχουμε ορθολογικότερη κατανομή των ζωνών και των χρήσεων μεταξύ αυτών των περιοχών. Κάτι δεύτερο που θα κάνουμε με αυτές τις νομοθετικές ρυθμίσεις είναι ότι θα εισαγάγουμε μέριμνα για τη συνάφεια με τον χωροταξικό σχεδιασμό. Είναι κάτι που και εσείς το έχετε συζητήσει πολλές φορές και λέτε πώς μπορούμε να προχωράμε σε χωροθετήσεις, όταν δεν έχουμε ακόμα έτοιμες τις ειδικές περιβαλλοντικές μελέτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Και θα διευκρινίζουμε ότι τα σχέδια διαχείρισης θα συμβαδίζουν οπωσδήποτε με τα προεδρικά διατάγματα περί προστασίας στις εκάστοτε περιοχές. Και ακόμα θα αποσαφηνίσουμε με αυτές τις νομοθετικές διατάξεις τις εξαιρέσεις ορισμένων πολεοδομικών σχεδιασμών από το πεδίο των ΕΠΜ, ενώ παράλληλα θα θέσουμε και τις διαδικασίες για τις νομίμως αδειοδοτημένες λειτουργούσες δραστηριότητες αλλά με ένα κριτήριο, ότι η ισχύ τους δεν θέτει σε κίνδυνο τους στόχους διατήρησης.

Τελειώνω, κυρία Πρόεδρε. Βλέπω ότι με αγριοκοιτάτε!

Θα πω και κάτι ακόμα, που και αυτό το έχουμε συζητήσει ειδικά οι δυο μας πάρα πολλές φορές. Εισάγουμε και θα εισαγάγουμε για πρώτη φορά, λοιπόν, τη διαδικασία εκπόνησης δέουσας εκτίμησης επιπτώσεων για έργα και δραστηριότητες που δεν υπόκεινται σε περιβαλλοντική αδειοδότηση. Αυτά, λοιπόν, για να δείξουμε στην ουσία και στην πράξη ότι, ναι, ξεκάθαρα μας ενδιαφέρει η ευρωπαϊκή στρατηγική.

Και τελειώνω με αυτό, κυρία Πρόεδρε. Ήδη από τον Δεκέμβρη του 2020 είχαμε δώσει εντολή στις υπηρεσίες -και τηρήθηκε και θα το δείτε αυτό στις τρεις πρώτες ειδικές περιβαλλοντικές μελέτες που βγάλαμε στη διαβούλευση- να ακολουθήσουν και να συμβαδίσουν και να λάβουν υπ’ όψιν την ευρωπαϊκή στρατηγική για τη βιοποικιλότητα και το Ευρωπαϊκό Δίκαιο. Αυτό είναι κάτι που κανείς δεν το αμφισβητεί και οι επιστήμονες το έχουν δει, έχει ληφθεί υπ’ όψιν μέχρι τώρα στις τρεις και αυτό φυσικά θα συμβεί και για τις υπόλοιπες ειδικές περιβαλλοντικές μελέτες.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, πολύ κυρία Πρόεδρε.

Κύριε Υπουργέ, για να είμαι ειλικρινής δεν κατάλαβα όλα όσα είπατε. Θα πάω μία-μία τις απορίες.

Όσο αφορά τις περιοχές χωρίς δρόμους, ποιο είναι το χρονοδιάγραμμα που πρέπει να περιμένουμε στο κοντινό μέλλον; Έχει περάσει νομίζω πάνω από ένας μήνας πλέον όταν είχατε δεσμευτεί για τα Άγραφα και τη Ροδόπη. Πότε θα έρθει αυτή η απόφαση προστασίας; Πότε θα δημοσιοποιηθεί; Ποιες άλλες περιοχές θα είναι; Το σύνολο των αρχικών πενήντα πέντε και οι υπόλοιπες πλέον που έχουν εντοπιστεί από το Πανεπιστήμιο Ιωαννίνων με βάση και τη μελέτη που έχει δημοσιοποιηθεί, πότε θα μπουν σε καθεστώς προστασίας; Θα συνεχίζετε να δεσμεύεστε ότι θα προστατευτούν όλες;

Τι γίνεται με αυτές που αρχίζουν και αδειοδοτούνται έργα; Θα υλοποιηθούν αυτά τα έργα ή θα σταματήσουν; Τι γίνεται με το όρος Μενοίκιο που έχει αδειοδοτηθεί τώρα; Είναι η τρίτη πιο σημαντική περιοχή χωρίς δρόμους που έχει μείνει να προστατευτεί. Είναι η τρίτη μεγαλύτερη που μας έχει μείνει. Έχει αδειοδοτηθεί με παρέμβαση του Διευθυντή του Υπουργείου σας, του κ. Δημόπουλου, ότι δεν υπάρχει αντικείμενο προστασίας και -λέει- προχωρήστε με την αδειοδότηση του τεράστιου φωτοβολταϊκού. Τι θα γίνει εκεί;

Τι θα γίνει με τη Σκύρο που ξεκινά η διαδικασία; Τι θα γίνει με τόσες άλλες περιοχές; Γιατί βλέπουμε να τρέχουν οι επενδυτές και να τρέχουν τις διαδικασίες αδειοδότησης, προκειμένου πριν υπάρξει οποιαδήποτε προστασία να μην υπάρχει αντικείμενο προστασίας, δηλαδή, να γίνουν οι δρόμοι, να γίνουν οι ανεμογεννήτριες ή οποιοδήποτε άλλο και τελικά να μην υπάρχει περιοχή χωρίς δρόμους. Τι θα κάνετε με αυτές τις περιοχές;

Αυτό είναι το ερώτημα που δεν είναι προσωπικό μου. Αν κινηθείτε στον περιβαλλοντικό χώρο, θα δείτε ότι είναι στα χείλη όλων. Τι θα γίνει με αυτές τις περιοχές; Θα ποδοπατηθούν τελικά οι απάτητες; Θα μείνουν μόνο τα έξι βουνά ή θα γίνουν επτά ή οκτώ; Μιλάμε για το μισό 0,5% της Ελλάδας όταν υπάρχει, όπως μας λέει η μελέτη της κ. Κατή και της ομάδας της από το Πανεπιστήμιο των Ιωαννίνων, 6,5%. Είναι ένα τεράστιο ποσοστό.

Οι ειδικές περιβαλλοντικές μελέτες, τα σχέδια διαχείρισης και πάλι ανακοινώνονται, αλλά θα πάρει χρόνο μέχρι να υλοποιηθούν και εν τω μεταξύ τρέχουν αδειοδοτήσεις, δηλαδή ανατρέπονται ενώ δεν έχουν θεσμοθετηθεί. Γιατί δεν προχωράτε άμεσα στη θεσμοθέτησή τους με το που ανακοινώνονται με υπουργική απόφαση, η οποία μπορεί να έχει διάρκεια δύο ετών -έτσι λέει ο σχετικός νόμος- και στη συνέχεια ,αφού μπει στη διαβούλευση και ολοκληρωθεί το τελικό της κείμενο, να θεσμοθετηθούν με τη νέα τους μορφή.

Το 2019 υπήρχε ο νόμος -πριν έρθετε εσείς και τον αλλάξετε- που μιλούσε για άμεση θέση σε ισχύ των μελετών αυτών και μετά τη διαβούλευση να τροποποιηθούν. Γιατί δεν το κάνετε αυτό; Γιατί αφήνετε απροστάτευτο τον χώρο την ίδια στιγμή που είναι εσπευσμένες οι διαδικασίες για αδειοδοτήσεις τόσο ανεμογεννητριών όσο φωτοβολταϊκών και άλλων σε αυτές περιοχές;

Όλα αυτά συμβαίνουν την ίδια στιγμή που έχουμε καταδικαστεί από το Ευρωπαϊκό Δικαστήριο για τη χωροθέτηση στις περιοχές αυτές δραστηριοτήτων χωρίς να έχουμε διαχειριστικές μελέτες. Τον Δεκέμβρη του 2020 καταδικαστήκαμε. Τι άλλο πρέπει να γίνει για να σταματήσουμε; Θέλουμε συγκεκριμένες απαντήσεις. Γιατί η ανησυχία αυτή τη στιγμή είναι ότι οι περιοχές είτε «NATURA» είτε ζώνες απόλυτης προστασίας -που δεν είμαι σίγουρος εάν εννοείτε το ίδιο με αυτό που εννοεί η επιτροπή για ζώνες απόλυτης προστασίας, το 10%, εκεί υπάρχει ένα άλλο πρόβλημα- ποδοπατούνται με την έγκριση απανωτά τόσο μα τόσων ανεμογεννητριών και άλλων έργων.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει ο κύριος Υφυπουργός.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε. Πρώτα απ’ όλα να δώσω και άλλη μία καινούργια εξέλιξη. Εμείς εδώ στο Υπουργείο Περιβάλλοντος και Ενέργειας προωθούμε την αναθεώρηση της ισχύουσας εθνικής στρατηγικής για τη βιοποικιλότητα αλλά και του σχεδίου δράσης της μέσω τροποποίησης του ν.3937/2011, έτσι ώστε τα εθνικά κείμενα και η πράξη που απορρέει από αυτά να εναρμονίζονται πλήρως με την ευρωπαϊκή στρατηγική για τη βιοποικιλότητα όσο και με το παγκόσμιο πλαίσιο βιοποικιλότητας. Αυτό είναι κάτι πάρα πολύ σημαντικό. Διότι αλλάζοντας τη νομική μήτρα περί της βιοποικιλότητας, στην ουσία συμπαρασύρουμε στην πράξη και προς το αυστηρότερο το πλαίσιο για οτιδήποτε απορρέει από αυτό, είτε είναι αδειοδοτήσεις είτε είναι οτιδήποτε άλλο.

Επίσης, παρά την αναθεώρηση της ευρωπαϊκής στρατηγικής για τη βιοποικιλότητα, η χώρα μας περιμένει και την υιοθέτηση του παγκόσμιου πλαισίου βιοποικιλότητας φέτος τον Δεκέμβριο κατά το δεύτερο μέρος της COP15. Επομένως ακόμα και εκεί κινούμαστε ταχύτερα απ’ ότι το μεγαλύτερο κομμάτι της Ευρώπης. Και αυτό οφείλουμε να το αναγνωρίζουμε όλοι.

Αυτό άλλωστε απέδειξε η χώρα μας και με τη θεσμοθέτηση των «Απάτητων βουνών». Ήμαστε η πρώτη ευρωπαϊκή χώρα που το κάνει. Και γι’ αυτό άλλωστε είμαστε σε πολύ συχνή επαφή με αντίστοιχα ευρωπαϊκά Υπουργεία Περιβάλλοντος -να το πω έτσι- για να τους δώσουμε την τεχνογνωσία μας. Τους δείχνουμε την τεκμηρίωση, τους δείχνουμε επίσης τι σημαίνει αυτό στην πράξη για ένα σωρό αποφάσεις διοίκησης και, βεβαίως, πάνω από όλα τι σημαίνει στην ουσία η προστασία της βιοποικιλότητας και η αποκατάσταση οικοτόπων και, βεβαίως, η προστασία και διατήρηση των ειδών.

Εδώ, λοιπόν, με τη θεσμοθέτηση και την οριοθέτηση των «Απάτητων βουνών», δηλαδή αυτών των εκτεταμένων περιοχών άνευ δρόμων, εμείς εισάγουμε και άλλη μία παράμετρο, δηλαδή προχωρούμε στην εισαγωγή αυτής της μεταρρύθμισης στον χωροταξικό σχεδιασμό. Και αυτό είναι κάτι πάρα πολύ σημαντικό και οφείλουμε όλοι να το αναγνωρίζουμε και να το αντιλαμβανόμαστε. Η Ελλάδα πρωτοπορεί περιβαλλοντικά. Η Κυβέρνηση Μητσοτάκη πρωτοπορεί. Και, βεβαίως, εμείς εννοείται ότι συνεργαζόμαστε πάρα, πάρα πολύ στενά με το Πανεπιστήμιο Ιωαννίνων.

Να κάνω μια μικρή αναδρομή στο παρελθόν.

Αν θυμάστε, είχαμε μια συζήτηση εδώ στη Βουλή πάλι, πριν θεσμοθετήσουμε τα «Απάτητα βουνά», όπου είχαμε έναν διάλογο. Αποδεικνύεται τελικά με την καθηγήτρια, την κ. Κατή, την ομάδα της, τους επιστήμονες του Πανεπιστημίου Ιωαννίνων -με τους οποίους δεν πήγαμε απλώς να πιούμε έναν καφέ- συζητήσαμε επί της ουσίας. Και χαίρομαι που είστε σε θέση σήμερα να λέτε σε εμάς, στο Υπουργείο Περιβάλλοντος, «κινηθείτε πάνω σε αυτό που χτίσατε εσείς, ως Κυβέρνηση Μητσοτάκη, με τα «Απάτητα βουνά» και χτίστε, προσθέστε και άλλα βουνά στην προστασία αυτή». Και αυτό κάνουμε και θα το κάνουμε.

Εμείς, λοιπόν, αφού ολοκληρώσαμε την εκπόνηση της μελέτης NATLAND Αδιατάρακτες Φυσικές Περιοχές στην Ελλάδα, χαρτογραφήθηκαν δηλαδή τα λεγόμενα δεκάρια, από ένα έως δέκα τετραγωνικά χιλιόμετρα αδιατάρακτες περιοχές από δρόμους και άλλες ανθρωπογενείς δραστηριότητες, δέκα έως πενήντα τετραγωνικών, επίσης, χιλιομέτρων, βρήκαμε ότι έχουν οριοθετηθεί δεκάρια ως πενηντάρια, δηλαδή δέκα ως πενήντα τετραγωνικά χιλιόμετρα. Συνολικά σαράντα οκτώ αδιατάρακτα φυσικά τοπία. Τα σαράντα εμπίπτουν πλήρως ή μερικώς σε περιοχές «NATURA» και τα οκτώ είναι σε περιοχές εκτός «NATURA».

Αυτές, λοιπόν, οι περιοχές σήμερα ερευνώνται εξονυχιστικά, έτσι ώστε να θεσμοθετηθεί και γι’ αυτές η προστασία των απάτητων βουνών με βάση μια σειρά παραγόντων, όπως η βιοποικιλότητα, τα ιδιαίτερα χαρακτηριστικά του τοπίου, οι τοπογεωγραφικές ιδιαιτερότητες, τα οικολογικά, γεωλογικά και άλλα χαρακτηριστικά τους.

Άρα, ναι, εάν διαβάσετε προσεκτικά τις υπουργικές αποφάσεις που ήδη έχουμε βγάλει, αγαπητή κυρία Πρόεδρε, για τα πρώτα έξι μεγάλα βουνά που τα θέσαμε σε καθεστώς αυστηρότητας της προστασίας τους, ως απάτητα βουνά, δηλαδή απαγορεύεται η διάνοιξη οποιουδήποτε δρόμου ή η κατασκευή οποιασδήποτε τεχνητής επιφάνειας, θα δείτε ότι σε αυτές τις υπουργικές αποφάσεις γράφουμε στο άρθρο 1 -κάνουμε ρητή μνεία- το τι επιδιώκουμε να κάνουμε και αυτό δεν είναι άλλο από την αποτελεσματική προστασία των τύπων οικοτόπων και ειδών, βεβαίως, χλωρίδας, άγριας πανίδας και ορνιθοπανίδας.

Επομένως προστατεύουμε απόλυτα το φυσικό περιβάλλον της χώρας. Βεβαίως και υπάρχουν πολλές «τρύπες», να το πω έτσι. Υπάρχουν πάρα πολλές τρύπες και αυτές πάμε και κλείνουμε τώρα μία προς μία. Βεβαίως και θέλουμε να φτάσουμε και να ξεπεράσουμε το όριο του 3% που αναφέρετε. Εμείς θέλουμε πολύ παραπάνω. Γι’ αυτό, άλλωστε, μελετάμε τα τοπία που σας είπα. Γι’ αυτό, όπως σας είπα, σύντομα έρχεται η θεσμοθέτηση για τα Άγραφα και για τις αδιατάρακτες ορεινές περιοχές στη Ροδόπη και άλλες πολλές περιοχές, τις οποίες δεν θα ήθελα από τώρα να σας αναφέρω, αν πρώτα δεν ολοκληρωθεί η ενδελεχής έρευνα και μελέτη τους.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υφυπουργέ.

στη δέκατη πέμπτη με αριθμό 829/27-6-2022 επίκαιρη ερώτηση δευτέρου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Περιβάλλοντος και Ενέργειας, με θέμα: «Η μείωση των πιστώσεων ανάθεσης υλοτομικών εργασιών και λοιπών εργασιών συγκομιδής συνιστούν εμπόδιο στην προστασία και διαχείριση των δημοσίων δασών».

Στην ερώτηση θα απαντήσει, επίσης, ο Υφυπουργός Περιβάλλοντος και Ενέργειας κ. Αμυράς.

Κύριε Αχμέτ, έχετε τον λόγο για δύο λεπτά.

**ΙΛΧΑΝ ΑΧΜΕΤ:** Ευχαριστώ, κυρία Πρόεδρε.

Κύριε Υφυπουργέ, στην προηγούμενη ερώτηση σάς ακούσαμε τόσο εμείς, οι συνάδελφοι που βρισκόμαστε εδώ πέρα, αλλά νομίζω και όλοι οι Έλληνες, να λέτε ότι έχετε καλή πρόθεση προκειμένου να προστατεύσετε τα δάση, ότι έχετε ένα ολοκληρωμένο σχέδιο, ότι υπάρχουν σχέδια βελτίωσης και ότι όλα αυτά τα σχέδια-μελέτες βρίσκονται στο στάδιο της υλοποίησης ανάλογα με τη νομοθεσία της Ευρωπαϊκής Ένωσης.

Όμως, η κατάσταση μπορώ να σας πω ότι δεν είναι ακριβώς αυτή την οποία παρουσιάσατε πριν λίγο και στη Ροδόπη. Και έρχομαι στη συγκεκριμένη επίκαιρη ερώτηση.

Παρατηρούμε, κύριε Υφυπουργέ, ότι, όπως καταγγέλλουν οι έξι δασικοί συνεταιρισμοί στον Νομό Ροδόπης -μιλάμε για περίπου εκατόν πενήντα οικογένειες και άμα βάλουμε από μια τετραμελή οικογένεια, είναι χίλια άτομα- και αναφέρουν και στο υπόμνημα που σας έστειλαν και θα καταθέσω και στα Πρακτικά, ότι, κατ’ αρχάς, οι πιστώσεις όσον αφορά στη δασική προστασία, στην προστασία του δάσους και τα έργα που θα γίνουν στη Ροδόπη έχουν μειωθεί τα τελευταία δεκατρία χρόνια από 900.000 ευρώ -ενδεικτικά σας αναφέρω το 2008- στις 75.000 ευρώ, όπου βρισκόμαστε σήμερα.

Βέβαια και στην προηγούμενη κυβέρνηση του 2015 συνέβαινε αυτό. Η δραματική μείωση άρχισε από το 2012 και μετά. Μέχρι το 2013 και παρά τα χρόνια των μνημονίων, από το 2010 μέχρι το 2013, ήμασταν στα ποσά γύρω στις 300.000 ευρώ και βλέπουμε ότι από το 2014 και μετά μειώνονται. Μειώθηκε δραματικά στην προηγούμενη κυβέρνηση του ΣΥΡΙΖΑ μέχρι 70.000 και σε αυτή την Κυβέρνηση, της Νέας Δημοκρατίας.

Το πρώτο ερώτημα είναι αυτό: Με τόσα λίγα χρήματα πώς θα προστατεύσουμε τα δάση και πώς θα εκτελεστούν έργα επάνω στον Νομό Ροδόπης και πώς θα επωφεληθούν από αυτό και οι συνεταιρισμοί, που ξέρετε ότι οι δασικοί συνεταιρισμοί έχουν ρόλο στην προστασία των δασών;

Το δεύτερο ερώτημα είναι το εξής: Αυτοί οι δασικοί συνεταιρισμοί, όπως ξέρετε, με μια μονάδα τιμής η οποία καθορίζεται από το Υπουργείο, δεσμεύονται βέβαια, όπως ξέρετε, για τα ξύλα που θα κοπούν. Αυτές οι τιμές της ανάθεσης των υλοτομικών εργασιών δεν έχουν αλλάξει την τελευταία εικοσαετία. Είναι ο παλιός νόμος από το 1965. Το 2007 πήγε να γίνει μια προσαρμογή. Δεν ολοκληρώθηκε και σήμερα, μετά το κόστος των εργασιών -είτε λέγεται πετρέλαιο είτε λέγονται όλα τα προϊόντα που έχουν αυξηθεί- οι ανάγκες των οικογενειών και των δασικών συνεταιρισμών έχουν εξανεμιστεί. Δεν υπάρχει περίπτωση -και εφόσον δεσμεύεται και η ξυλεία αυτή- αυτοί οι άνθρωποι να τα βγάλουν πέρα.

Το αποτέλεσμα είναι, κύριε Υπουργέ, όχι μόνο στον Νομό Ροδόπης, όπου κινδυνεύουν δέκα συνεταιρισμοί να κλείσουν ολοκληρωτικά, αλλά νομίζω σε όλη την Ελλάδα. Αν δεν αλλάξετε την τιμολογιακή πολιτική και τις τιμές ανάθεσης των υλοτομικών εργασιών, δεν θα μείνει κανένας δασικός συνεταιρισμός να υλοποιεί αυτό το έργο που υλοποιεί μέχρι σήμερα.

Σε αυτά τα δύο ερωτήματα θέλω μια απάντηση από εσάς.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Αγαπητέ συνάδελφε, αγαπητέ κύριε Αχμέτ, τα ζητήματα που θέτετε με την επίκαιρη ερώτησή σας έχουν πάρα πολύ μεγάλο ενδιαφέρον. Έχουν ενδιαφέρον όχι μόνο για τη Ροδόπη αλλά για ολόκληρη την Ελλάδα. Τα συναντώ και εγώ στη δική μου περιφέρεια, στα Γιάννενα, μία κατ’ εξοχήν ορεινή περιοχή, με πολύ έντονο το στοιχείο της δραστηριοποίησης των δασικών συνεταιρισμών.

Τα προβλήματα που αντιμετωπίζουν οι δασικοί συνεταιρισμοί στη Ροδόπη τα αντιμετωπίζουν και οι Γιαννιώτες και στο Μέτσοβο και παντού. Και έχετε μεγάλο δίκιο σε αυτά που αναφέρετε. Έχετε δίκιο και για τις τιμές με τις οποίες πληρώνονται οι δασεργάτες για να πάνε να κάνουν τις υλοτομίες που τα δασαρχεία τούς αναθέτουν, αλλά βεβαίως και τις ελάχιστες, τις πολύ φτωχές μικρές πιστώσεις που τα δασαρχεία έως τώρα απολάμβαναν.

Εμείς όλα αυτά τα γνωρίζουμε. Αναγνωρίζουμε την ανάγκη να ενισχυθούν οι δασεργάτες, οι δασικοί συνεταιρισμοί, οι τοπικές κοινωνίες, τα χωριά μας, αλλά πάνω από όλα και σε αρμονία με όλα τα προηγούμενα που ανέφερα, να προστατευθεί ο δασικός πλούτος της χώρας.

Γι’ αυτό, λοιπόν κάναμε μια πάρα πολύ μεγάλη μεταρρύθμιση. Μεταφέραμε τις δασικές υπηρεσίες από τις αποκεντρωμένες διοικήσεις, από την ευθύνη των αποκεντρωμένων στο Υπουργείο Περιβάλλοντος και Ενέργειας. Οι δασικές υπηρεσίες -έχετε δίκιο, κύριε Αχμέτ, ναι- υποχρηματοδοτούνταν.

Θα σας πω εγώ για καθαρισμούς δασών, κυρία Πρόεδρε, ή για συντήρηση δασικών δρόμων. Μέχρι τώρα περίπου η μέση πίστωση που έδιναν οι αποκεντρωμένες στις δασικές υπηρεσίες ήταν 18.000 ευρώ. Με 18.000 ευρώ τι να πρωτοκάνει ένα δασαρχείο; Τι να καθαρίσει;

Θα σας πω μετά εμείς τι κάναμε και τι κάνουμε ήδη.

Επομένως εμείς κάναμε, λοιπόν, τη μετάβαση και την με κάθετη υπαγωγή στο Υπουργείο Περιβάλλοντος των δασικών υπηρεσιών και, βεβαίως, θα αυξήσουμε τις πιστώσεις. Αυτό είναι εκ των ων ουκ άνευ και ήδη το έχουμε κάνει και θα σας πω πώς.

Λοιπόν, για την ενίσχυση του αναλυτικού λογαριασμού εξόδων με ονομασία «Έξοδα για λοιπές υπηρεσίες της Γενικής Γραμματείας Δασών», από το αποθεματικό του κρατικού προϋπολογισμού, ήδη εμείς εξασφαλίσαμε το ποσό των 3,5 εκατομμυρίων ευρώ.

Στόχος, λοιπόν, είναι να καλυφθούν οι ανάγκες για υλοτομικές εργασίες εντός της χρονιάς, για το 2022 και να ικανοποιηθούν οι αυξημένες ανάγκες των κατοίκων για καυσόξυλα -και οι χειμώνες είναι δύσκολοι και σκληροί και η ενέργεια είναι πανάκριβη- επομένως εμείς αμέσως φροντίσαμε και ήδη εξασφαλίσαμε 3,5 εκατομμύρια με την κατανομή να έχει ως εξής: Μακεδονία-Θράκη, που σας ενδιαφέρει, 2 εκατομμύρια ευρώ, Ήπειρος - Δυτική Μακεδονία, 1 εκατομμύριο ευρώ, Θεσσαλία - Στερεά Ελλάδα 500.000 ευρώ και Ιόνιο με μέρος της Δυτικής Ελλάδας 100.000 ευρώ.

Λοιπόν, την κατανομή των χρημάτων στα επιμέρους δασαρχεία θα την εφαρμόσει η Επιθεώρηση Εφαρμογής Δασικής Πολιτικής της κάθε περιφέρειας, που ξέρει πόσα δασαρχεία έχει, ποιες είναι οι ανάγκες και εκεί θα κάνει την κατανομή. Και, βεβαίως, και εμείς θα είμαστε από πάνω να ελέγχουμε.

Τώρα, για τα καυσόξυλα και τη διάθεση καυσοξύλων: Πρώτα από όλα, πρέπει να συμφωνήσουμε ότι η τιμή, όσον αφορά τη διάθεση των καυσοξύλων, πρέπει να είναι χαμηλή. Το λέει και ο νόμος, άλλωστε, είναι κοινωνικό μέτρο και υπάρχουν ακόμα πιο χαμηλά τιμολόγια για ευπαθείς ομάδες, για ανθρώπους με οικογένειες που έχουν άτομα-μέλη με αναπηρία, για υπέργηρους κ.λπ.. Μόνη προϋπόθεση είναι να έχεις μόνιμη κατοικία εκεί, στην περιοχή όπου δικαιούσαι να έχεις τα καυσόξυλα δωρεάν.

Πάμε να δούμε, λίγο, στη Ροδόπη τι συμβαίνει -και βλέπω ότι μακρηγορώ, κυρία Πρόεδρε, να μου δώσετε λίγη ανοχή, γιατί η ερώτηση του κ. Αχμέτ είναι πραγματικά πολύ ουσιαστική, αφορά σε όλη την Ελλάδα.

Στα δημόσια δάση της Ροδόπης, για την παραγωγή και τη διάθεση προϊόντων ξύλου στην αγορά, ακολουθείται το μοντέλο της κρατικής εκμετάλλευσης δασών. Εκεί έχουμε δημόσια δάση. Στην Εύβοια έχουμε ιδιωτικά δάση, αλλού έχουμε διακατεχόμενα, αλλού έχουμε μοναστηριακά. Εδώ, λοιπόν, έχουμε το μοντέλο της κρατικής εκμετάλλευσης δασών με πάρα πολλές εργασίες -να μη σας κουράσω- μία από αυτές είναι βεβαίως η ανάθεση στους δασικούς συνεταιρισμούς των εργασιών συγκομιδής ξύλου, δηλαδή της υλοτομίας.

Πάμε να δούμε λίγο τις χρηματοδοτήσεις που σας ενδιαφέρει πολύ. Λοιπόν, φέτος στις κατά τόπους δασικές υπηρεσίες περιφερειακής ενότητας Ροδόπης θα διατεθούν, για αρχή, για το σύστημα κρατικής εκμετάλλευσης 100.000 ευρώ. Δεν είναι μόνο αυτά τα χρήματα, όμως, γιατί έρχονται χρήματα και από το Πράσινο Ταμείο.

Για παράδειγμα, για το 2021 μου αναφέρατε ένα μικρό ποσό και είναι αλήθεια, αλλά πρέπει να λάβετε υπ’ όψιν ότι υπάρχει και ένα άλλο ποσό 458.000 ευρώ από το Πράσινο Ταμείο, που έχει διατεθεί γι’ αυτήν ακριβώς τη δουλειά, για τις υλοτομήσεις και για τα καυσόξυλα.

Επομένως είναι σημαντικό να αναφέρουμε ότι εμείς σας είπαμε για τα πρώτα 3,5 εκατομμύρια, σας είπα για το 1 εκατομμύριο για τη Ροδόπη και τη Θράκη και, βεβαίως, για τα χρήματα που εκταμιεύονται, αρκεί να ζητηθούν από το Πράσινο Ταμείο.

Μπορώ να σας καταθέσω κατ’ έτος ποιο ήταν το Πρόγραμμα Επενδύσεων και έχετε δίκιο ότι από το 2013 έως το 2020 ήταν ελάχιστα τα χρήματα και από το Πρόγραμμα Επενδύσεων και από το Πράσινο Ταμείο. Το μεγάλο άλμα συνέβη πέρσι, όπου, εκτός από το Πρόγραμμα Επενδύσεων, όπως σας είπα, βγάλαμε και μισό εκατομμύριο για τη Ροδόπη και έτσι θα συνεχίσουμε.

Και θα απαντήσω στη δευτερολογία μου -για να μη μακρηγορώ άλλο- και για τις τιμές που πρέπει να δίνουμε για να αυξηθούν οι τιμές για τους υλοτόμους, με μία ρέγουλα, βέβαια, έτσι ώστε να μη δημιουργήσουμε ανάποδα αποτελέσματα και μετακυλίσει η αύξηση του κόστους στην αγορά εργασίας -να το πω έτσι- στο καυσόξυλο που παίρνει ο πολίτης.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υφυπουργέ.

Κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Κύριε Υφυπουργέ, κατ’ αρχάς είναι ευχάριστο να ακούω από εσάς και να αναγνωρίζετε ότι όντως οι πιστώσεις που διατέθηκαν σε όλη την Ελλάδα -και στη Ροδόπη φυσικά- για τη δασική προστασία, για να προστατέψουμε το δάσος, ήταν ελάχιστες.

Θέλω πάλι να σας θυμίσω ότι, παρ’ όλη την κρίση, επί κυβερνήσεων ΠΑΣΟΚ και χωρίς να θέλω να πω ότι υπερασπίζομαι μόνο τον χώρο μου, ιδίως το 2010 με 2012, είχαμε μια αξιοπρεπή πίστωση ως προς τα δάση. Μετά η κατάσταση εξελίχθηκε πολύ ανώμαλα, ιδίως επί ΣΥΡΙΖΑ -το επαναλαμβάνω αυτό- και συνεχίζεται.

Σε κάθε περίπτωση, όμως, αυτό που είπατε ότι για τον Νομό Ροδόπης, για την περιφέρειά μας και για όλη την Ελλάδα θα αυξηθούν οι πιστώσεις είναι ευχάριστο. Το θέμα είναι να δούμε αν στην πραγματικότητα, εν τοις πράγμασι, τι έννοια έχει αυτό και πώς θα μεταφερθεί, πώς θα εφαρμοστεί στην πράξη και αυτές οι πιστώσεις πόσο θα αυξηθούν, δηλαδή από 70.000 ευρώ εάν θα πάνε στις 140.000 - 150.000, και τι ανάγκες μπορούν να καλύψουν.

Όπως ξέρετε, το δάσος εγκαταλείφθηκε σε όλη την Ελλάδα και στην περιοχή μου εδώ και δώδεκα χρόνια. Τι σημαίνει, όμως, η εγκατάλειψη του δάσους για έναν απλό πολίτη; Εγκατάλειψη του δάσους σημαίνει ότι τα ζώα δεν προστατεύονται, σημαίνει ότι σε περίπτωση πυρκαγιάς τα πράγματα θα είναι πολύ άσχημα, σημαίνει ότι σε περίπτωση που θα έχουμε πλημμύρες, οι δαπάνες θα είναι εκατομμυρίων ευρώ για τους Έλληνες πολίτες, σημαίνει πολλά πράγματα.

Δεν έχουμε χρόνο να αναπτύξουμε τι σημαίνει να μην προστατεύουμε το δάσος και αυτά τα ποσά είναι ντροπή για τη χώρα μας, ιδίως για εκεί που έχουμε κρατικό δάσος. Άρα ως προς την πρώτη απάντησή σας, ναι μεν είναι θετικό, θα το δούμε στην πράξη και θα παρακολουθήσουμε πώς αυτό θα μεταφραστεί.

Τώρα, ας πάμε στο δεύτερο ερώτημα. Εκεί πάλι είπατε ότι μέσω του Πράσινου Ταμείου τα ποσά μπορεί να είναι λίγο ανεβασμένα, ιδίως ως προς την τιμή των δασεργατών και ως προς την πώληση των καυσόξυλων. Φυσικά τα καυσόξυλα προορίζονται για ευαίσθητες κοινωνικές ομάδες, δηλαδή, για φτωχούς, γι’ αυτούς που παίρνουν ΚΕΑ. Ναι, ξέρετε, όμως, ότι δεσμεύονται τα καυσόξυλα από τους συνεταιρισμούς του κράτους και οι δασοεργάτες καλούνται να κάνουν τη δουλειά. Εάν δεν έχουμε μια καλή τιμή ως προς αυτή και δεν ξέρουμε αυτά τα χρήματα από το Πράσινο Ταμείο αν θα καταλήξουν στους συνεταιρισμούς γι’ αυτή τη δουλειά ή αυτά τα χρήματα θα πάνε κάπου αλλού…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Γι’ αυτή τη δουλειά είναι.

**ΙΛΧΑΝ ΑΧΜΕΤ:** Γι’ αυτή τη δουλειά. Αυτό θέλω να το εξειδικεύσετε στη δευτερολογία σας, διότι, πιστέψτε με, πραγματικά κι αφού και εσείς ξέρετε από τον νομό σας ότι με αυτό το τιμολόγιο που υπάρχει αυτή τη στιγμή, δεν υπάρχει περίπτωση να μαζέψουμε ξύλα για τους φτωχούς. Δηλαδή, στο τέλος της ημέρας που λέμε, δεν θα έχουμε συνεταιρισμούς, κανένας δεν θα πάει να κάνει αυτή τη δουλειά και το κράτος, η Κυβέρνηση θα βρεθεί προ εκπλήξεως, καθώς δεν θα έχει ξύλα, για να διαθέσει στις ευάλωτες κοινωνικές ομάδες.

Είναι τεράστιο κοινωνικό πρόβλημα, άρα θέλω να μας εξειδικεύσετε: Πώς θα διοχετευθούν αυτά τα χρήματα, προκειμένου να πάρουν τα ελάχιστα αυτοί οι άνθρωποι και να ζήσουν και τις οικογένειές τους, αλλά πολύ περισσότερο, για να βοηθήσουν και τις άλλες ευάλωτες κοινωνικές ομάδες, ούτως ώστε αυτά τα ξύλα να κοπούν και να πάνε εκεί που προορίζονται.

**ΠΡΟΕΔΡΕΥΟΥΣΑ (Σοφία Σακοράφα)** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ συνάδελφε, οι τιμές ανάθεσης των υλοτομικών εργασιών, αυτό είναι το θέμα μας, ναι, έχουν μείνει κολλημένες στο έδαφος, είναι πολύ χαμηλά εδώ και χρόνια. Το αναγνωρίζουμε. Εννοείται ότι θα τις αυξήσουμε. Αλλά πριν φτάσω στο αποτέλεσμα που σας το λέω εξαρχής, καλό είναι να έχουμε μια εικόνα για το πώς διαμορφώνονται αυτές οι τιμές, ποιος τις διαμορφώνει και με ποιο κριτήριο.

Κατ’ αρχάς, υπήρχε υπουργική απόφαση του 2017, η οποία, για να βγάλει τις τιμές ανάθεσης, βεβαίως όφειλε -και έτσι προέκυψε- να συνεργαστεί με πανεπιστημιακά ιδρύματα. Αυτά τα ιδρύματα έδωσαν τον αλγόριθμο τον οποίο ακολούθησε μετά η ελληνική πολιτεία και όντως μέχρι το 2011 αυτές οι τιμές αυξάνονταν περίπου στο ήμισυ του γενικού δείκτη τιμών καταναλωτή.

Από το 2003 έως το 2012 -όπως είπατε και εσείς- οι τιμές έμειναν στο ίδιο με το 2011 και μετά αρχίζει η κατρακύλα. Από το 2013 και μετά έπεφταν οι τιμές, ενώ το 2020 παρέμειναν σταθερές μετά την πτώση. Είχαμε, δηλαδή, επτά με οκτώ χρόνια πτώσης και από το 2020 είχαμε μία σταθερότητα.

Τώρα, να λάβουμε υπ’ όψιν ότι το ημερομίσθιο του ανειδίκευτου εργάτη -γιατί για τέτοια περίπτωση μιλάμε στην ξύλευση- διαμορφώθηκε σε τιμές κάτω από αυτές του 2011. Δηλαδή, το 2020 έκοβαν ξύλα οι δασεργάτες και πληρώνονταν με χρήματα χαμηλότερα από το ημερομίσθιο του ανειδίκευτου εργάτη που ίσχυε το 2011, δέκα χρόνια πίσω.

Εμείς, λοιπόν, θέλουμε να το αλλάξουμε αυτό και θα το αλλάξουμε. Ήδη από το τέλος Μαΐου, από τις 24 Μαΐου για την ακρίβεια, απευθυνθήκαμε στις περιφερειακές δασικές υπηρεσίες και ζητήσαμε να μας δώσουν όλα τα αναλυτικά στοιχεία που έχουν στη διάθεσή τους, για να αυξήσουμε την τιμή ανάθεσης των υλοτομικών εργασιών.

Και θα μου πείτε: «Πού θα βρείτε τα χρήματα;». Τα έχουμε ήδη βρει. Έχουμε ήδη βάλει στην άκρη και έχουμε ήδη δεσμεύσει 3 εκατομμύρια ευρώ για αρχή από το χρηματοδοτικό πρόγραμμα του Ειδικού Φορέα Δασών που ανήκει στο Πράσινο Ταμείο με τίτλο «Προστασία και Αναβάθμιση Δασών 2022».

Να διευκρινίσω τα εξής: Είναι λογικό η αύξηση της τιμής στην ανάθεση τέτοιων εργασιών να ακολουθεί την πορεία του πληθωρισμού -με αύξηση βεβαίως αντιστοίχως και των κονδυλίων, έτσι;-, αλλά να υπάρχουν και κάποιες δικλίδες ασφαλείας που είπα στην πρωτολογία μου, έτσι ώστε να μην έχουμε ανατιμήσεις στα καυσόξυλα που διατίθενται στους πολίτες.

Άρα εδώ έχουμε μία εξίσωση που πρέπει αφ’ ενός να δώσουμε περισσότερα χρήματα -και θα το κάνουμε, σας το είπα- στους δασεργάτες, να αμείβονται και να έχουν κίνητρο να αμειφθούν για να πάνε να κόψουν ξύλα και να μη μένουν αδιαχείριστες οι συστάδες και, από την άλλη, αυτή η αύξηση να μη μετακυλισθεί στον τελικό καταναλωτή, στον πολίτη, που το χρειάζεται το καυσόξυλο για να ζεσταθεί, για τις προσωπικές του ανάγκες.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Χαίρετε, κύριε Πρόεδρε.

Τώρα, λοιπόν, εμείς έχουμε ήδη αναθέσει ένα σχετικό πρόγραμμα σε ερευνητικό ίδρυμα, έτσι ώστε να βγάλουμε τον νέο αλγόριθμο -σύντομα θα γίνει αυτό-, αλλά σας έδωσα ήδη τη στόχευση.

Ναι, θα αυξηθούν οι τιμές ανάθεσης σε όλη την Ελλάδα με τέτοιον τρόπο, έτσι ώστε να μην αυξηθεί η τιμή του καυσόξυλου, όμως να μην είναι δώρον-άδωρον. Πρέπει και οι δύο κατηγορίες των πολιτών να ωφεληθούν και θα ωφεληθούν και οι πολίτες που θα πάρουν τα καυσόξυλα για προσωπική χρήση και οι δασεργάτες που θα κάνουν τη δουλειά αυτή.

Εμείς, λοιπόν, στηρίζουμε τους δασικούς συνεταιρισμούς. Το δείξαμε αυτό άλλωστε και με τις αποφάσεις που πήραμε και με τη νομοθεσία που φέραμε, για παράδειγμα, στις πυρόπληκτες περιοχές, κύριε Αχμέτ, όπου δώσαμε τη δυνατότητα με απευθείας ανάθεση τα αντιδιαβρωτικά έργα να πηγαίνουν στους δασικούς συνεταιρισμούς των δασεργατών και των υλοτόμων και γι’ αυτό έκαναν περίφημη δουλειά, για παράδειγμα, στην Εύβοια. Εκεί σε μια καείσα έκταση πεντακοσίων χιλιάδων στρεμμάτων κάναμε και ολοκληρώσαμε στο 100% αντιδιαβρωτικά έργα σε έκταση τριακοσίων είκοσι χιλιάδων στρεμμάτων. Αν δεν είχαμε τους δασικούς συνεταιρισμούς της Εύβοιας, για παράδειγμα, όπως και τους δασικούς συνεταιρισμούς σε άλλες πυρόπληκτες περιοχές στην πρώτη γραμμή και με τη δυνατότητα να τους δώσουμε με απευθείας ανάθεση τα αντιδιαβρωτικά έργα, δεν είμαι καθόλου σίγουρος ότι θα είχαμε τέτοια επιτυχία και τόσο γρήγορα.

Είπατε πολύ σωστά ότι τα δάση μας δεν πρέπει να μένουν αδιαχείριστα και αφρόντιστα και περιγράψατε τις συνέπειες μιας τέτοιας εγκατάλειψης και έχετε απόλυτο δίκιο.

Γι’ αυτό, λοιπόν, εμείς στο Υπουργείο Περιβάλλοντος, με τις οδηγίες βέβαια και την κατεύθυνση που μας έχει δώσει ο παριστάμενος Υπουργός Κώστας Σκρέκας, τι κάνουμε; Εφαρμόζουμε για πρώτη φορά στην ιστορία του ελληνικού κράτους -δυστυχώς, θα πω εγώ- προληπτικούς καθαρισμούς. Ήδη έχουμε απορροφήσει από το Ταμείο Ανάκαμψης 50 εκατομμύρια ευρώ και άλλα 22 εκατομμύρια ευρώ, που δεν μας έφτασαν από τον τακτικό προϋπολογισμό, και αυτή τη στιγμή που μιλάμε υπάρχουν δεκάδες συνεργεία που καθαρίζουν περίπου ογδόντα δασικά κρίσιμα, ευαίσθητα οικοσυστήματα σ’ όλη την Ελλάδα, αφαιρώντας τη συσσωρευμένη καύσιμη βιομάζα από τα σπλάχνα του δάσους εκατέρωθεν των δρόμων σε μια έκταση αυτή τη στιγμή που μιλάμε περίπου ογδόντα χιλιάδων στρεμμάτων. Διανοίγουν δασικούς δρόμους οι οποίοι ήταν αφρόντιστοι, ασυντήρητοι και κλειστοί στην ουσία από νεροφαγώματα και πεσμένα δέντρα σε ένα συνολικό μήκος σχεδόν δεκαέξι χιλιάδων χιλιομέτρων, όπως επίσης έχουμε και διάνοιξη αντιπυρικών ζωνών και συντήρηση σε μια έκταση μήκους χιλίων εξακοσίων χιλιομέτρων αντιπυρικών ζωνών.

Άρα και για τη Ροδόπη -που σας ενδιαφέρει- γίνεται δουλειά με το «ANTINERO». Έτσι έχουμε ονομάσει αυτό το πρόγραμμα. Έχουμε τη διενέργεια καλλιεργητικών και εξυγιαντικών υλοτομιών, με στόχο την πυροπροστασία στις αισθητικές αναδασώσεις παραλιακής ζώνης Ίμερου και Προσκυνητών. Εσείς τα ξέρετε καλύτερα από τον οποιονδήποτε. Οι εργασίες περιλαμβάνουν υλοτομία ξερών δέντρων και ψηλών θάμνων, κλάδευση, αραίωση, συντήρηση δασικών δρόμων.

Αυτά είχα να σας πω. Είμαι στη διάθεσή σας για τα επόμενα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλησπέρα σας, καλή εβδομάδα και από εμένα.

Γίνεται γνωστό στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης Υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και των Αναδόχων Εταιρειών ENERGEAN OIL AND GAS – ENΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ».

Θα συζητηθεί τώρα η τρίτη με αριθμό 811/22-6-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Ποια είναι τα μέτρα πολιτικής για να αντεπεξέλθει η χώρα στη διαφαινόμενη έλλειψη φυσικού αερίου και ποια θα είναι η χρήση των λιγνιτικών μονάδων της Μεγαλόπολης;».

Κύριε Κωνσταντινόπουλε, καλή εβδομάδα. Έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε. Καλή εβδομάδα.

Κύριε Υπουργέ, θα πάω απευθείας στο θέμα. Τώρα, να σας πω ότι ήταν λάθος που βιαστήκαμε για τον λιγνίτη; Θα μου πείτε: «Δεν ξέραμε για τον πόλεμο.». Δεν θέλω να μπω σ’ αυτή τη λογική. Πάω απευθείας στο θέμα.

Τι γίνεται στην Ευρώπη αυτή τη στιγμή; Χώρες όπως η Γερμανία, η Ιταλία, η Αυστρία ανακοίνωσαν ήδη ότι οι σταθμοί ηλεκτροπαραγωγικής καύσης άνθρακα θα μπορούσαν να βοηθήσουν να ξεπεραστεί η κρίση που οδήγησε τις τιμές του φυσικού αερίου στα ύψη, τη στιγμή που όλες οι οικονομίες μαστίζονται από υψηλό πληθωρισμό. Η Γερμανία και η Ολλανδία ανακοίνωσαν την άρση των περιορισμών παραγωγής ηλεκτρικής ενέργειας με καύση άνθρακα, ώστε να αντισταθμιστούν οι μειωμένες ροές των προμηθειών φυσικού αερίου. Η Ολλανδία και η Γερμανία αίρουν το ανώτατο όριο του 35% στην παραγωγή των λιγνιτικών μονάδων.

Σε εμάς σήμερα, κύριε Υπουργέ, αν δεν κάνω λάθος, στο βόρειο πεδίο λειτουργούν τέσσερις από τις έξι μονάδες, στο νότιο πεδίο η μία από τις δύο. Η «3» είναι σε βλάβη και δεν βρίσκεται σε λειτουργία.

Είναι μια άλλη συζήτηση το ότι φτιάχνετε τα δίκτυα του φυσικού αερίου. Θα το συζητήσουμε κάποια άλλη στιγμή.

Θέλω να σας ρωτήσω το εξής: Πώς θα αντεπεξέλθουμε σ’ αυτή την κρίση με το φυσικό αέριο, που όλοι λένε ότι έρχεται; Θα αξιοποιήσετε περαιτέρω λιγνιτικές μονάδες στη Μεγαλόπολη Αρκαδίας, έτσι ώστε να μπορέσουμε να έχουμε επάρκεια ενέργειας και απ’ ό,τι φαίνεται χαμηλότερο ή και σταθερό κόστος;

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Τον λόγο έχει ο Υπουργός Περιβάλλοντος και Ενέργειας κ. Κωνσταντίνος Σκρέκας για τρία λεπτά. Καλησπέρα, καλή εβδομάδα, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καλή εβδομάδα, κύριε Πρόεδρε. Σας ευχαριστώ.

Κύριε συνάδελφε, νομίζω ότι ζούμε εξαιρετικές καταστάσεις. Από τη μια υπάρχει η γεωπολιτική κρίση, η οποία έχει προκαλέσει μια τεράστια ανθρωπιστική κρίση στην Ουκρανία, με χιλιάδες νεκρούς. Ελπίζουμε όλοι να τελειώσει γρήγορα αυτός ο πόλεμος. Βεβαίως, από την άλλη, αυτός ο πόλεμος έχει προκαλέσει και μια ενεργειακή κρίση, η οποία απειλεί δυστυχώς όλη την Ευρώπη και όχι μόνο την Ευρώπη, αλλά κυρίως την Ευρώπη, και βεβαίως και τη χώρα μας μέσα στην Ευρώπη.

Πρέπει να σας πω ότι εμείς από την πρώτη στιγμή έχουμε λάβει μέτρα για να προστατεύσουμε την ελληνική κοινωνία και την ελληνική οικονομία. Πρώτον, σε ό,τι αφορά τις τιμές της ενέργειας, ήδη οι τιμές στην ηλεκτρική ενέργεια είχαν πάρει την ανιούσα ως απόρροια της διαταραχής των εφοδιαστικών αλυσίδων μετά την πανδημία του κορωνοϊού, όμως αυτό ήλθε και γιγαντώθηκε μέσα από τον πόλεμο, ο οποίος, όπως γνωρίζετε, δυστυχώς έχει δημιουργήσει τεράστια προβλήματα σ’ ό,τι αφορά την επάρκεια εφοδιασμού της Ευρώπης σε φυσικό αέριο, έχει δημιουργήσει κενά μεταξύ προσφοράς και ζήτησης, έχει εκτινάξει τις τιμές του φυσικού αερίου στα ύψη. Ως αποτέλεσμα αυτού, έχουμε δυστυχώς και πολύ ακριβές τιμές στην ηλεκτρική ενέργεια, αφού ένα μεγάλο κομμάτι του φυσικού αερίου οδηγείται προς τα εργοστάσια φυσικού αερίου για την παραγωγή ηλεκτρικής ενέργειας.

Εμείς από την πρώτη στιγμή έχουμε προχωρήσει σε γενναίες επιδοτήσεις στους λογαριασμούς του ρεύματος, για να μπορέσουμε να απορροφήσουμε όσο το δυνατόν μεγαλύτερο τμήμα της αύξησης στο κόστος ηλεκτρικής ενέργειας, χωρίς βεβαίως αυτό να σημαίνει ότι έχουμε καταφέρει να απορροφήσουμε το 100% της αύξησης. Ήδη από τον προηγούμενο Σεπτέμβριο για τα επτά στα δέκα νοικοκυριά για μέχρι τριακόσιες κιλοβατώρες κατανάλωση μηνιαία και για τις κύριες κατοικίες απορροφούσαμε περίπου το 70% με 80% της ανατίμησης.

Από εδώ και πέρα, όμως, μέσα από τον νέο μηχανισμό στην αγορά ηλεκτρικής ενέργειας και μέσα από τις αυξημένες ενισχύσεις που θα δώσουμε κατευθείαν στους λογαριασμούς του ρεύματος θα απορροφήσουμε, όπως έχουμε δεσμευθεί, έως και το 80% με 85% για όλους τους οικιακούς καταναλωτές και για τις κύριες κατοικίες και για τις μη κύριες κατοικίες. Για όλη την κατανάλωση θα απορροφήσουμε έως και το 80% περίπου, στις μικρομεσαίες επιχειρήσεις, με παροχή ισχύος μέχρι 35 kVA, έως και το 90% στους αγρότες και βεβαίως για τους δικαιούχους κοινωνικού τιμολογίου και για τα ευάλωτα νοικοκυριά θα απορροφήσουμε έως και το 100% της αύξησης. Αυτά σε ό,τι αφορά την προσπάθειά μας να διατηρήσουμε προσιτές τις τιμές ηλεκτρικής ενέργειας.

Από την άλλη, έχουμε το θέμα της επάρκειας εφοδιασμού. Πριν από λίγες ώρες συνεδρίασε στο Υπουργείο Περιβάλλοντος και Ενέργειας η Επιτροπή Διαχείρισης Κρίσεων, όπου εκεί επικαιροποιήσαμε τις παρεμβάσεις που έχουμε λάβει για να διασφαλίσουμε τον εφοδιασμό με φυσικό αέριο, ακόμα και στην εξαιρετική περίπτωση που έχουμε συνολική αποκοπή ροών από τη Ρωσία. Τι θα κάνουμε; Τρία πράγματα.

Πρώτον, διπλασιάσαμε σε χρόνο ρεκόρ την αποθηκευτική ικανότητα της Ρεβυθούσας. Ήδη η νέα πλωτή δεξαμενή έχει καταφθάσει. Τις επόμενες μέρες, μέχρι το τέλος Ιουλίου, θα είναι λειτουργική και μ’ αυτόν τον τρόπο θα μπορούμε να υποδεχόμαστε περισσότερα φορτία υγροποιημένου φυσικού αερίου στη Ρεβυθούσα και άρα να αντικαταστήσουμε, εφόσον χρειαστεί, το φυσικό αέριο που έρχεται από Ρωσία με αγωγούς.

Το δεύτερο είναι ότι έχουμε τη δυνατότητα -και αυτό ζητήσαμε σήμερα- να μετατρέψουμε τέσσερα εργοστάσια φυσικού αερίου σε εργοστάσια που θα χρησιμοποιούν πετρέλαιο ντίζελ για την ηλεκτροπαραγωγή και έτσι να μειώσουμε την κατανάλωση και την εισαγωγή, βεβαίως, φυσικού αερίου.

Και, τρίτον, βεβαίως και πολύ σημαντικό είναι ότι ήδη η ΔΕΗ εδώ και μήνες, όπως γνωρίζετε, μετά και κατά τη διάρκεια της προηγούμενης συνεδρίασης της Ομάδας Διαχείρισης Κρίσεων, της επιτροπής, είχε δοθεί η κατεύθυνση και έχει διπλασιάσει την εξόρυξη και ήδη τα λιγνιτικά εργοστάσια συμμετέχουν σχεδόν στο 20% ημερησίως στην ηλεκτροπαραγωγή, από 5% που ήταν τα προηγούμενα δύο χρόνια. Έχει φτάσει να είναι πάνω από 10%, 15% και 20% αυτή τη στιγμή που μιλάμε. Σχεδόν το 15% ή 17% της ηλεκτροπαραγωγής που καταναλώνουμε προέρχεται από λιγνίτη.

Και, βεβαίως, με την έναρξη του φθινοπώρου θα γίνει και η πρώτη δοκιμαστική λειτουργία της νέας λιγνιτικής μονάδας, της «Πτολεμαΐδας 5», που και αυτή θα έρθει να προστεθεί στη δυνατότητα να αξιοποιούμε λιγνίτη για την παραγωγή ηλεκτρικής ενέργειας και έτσι να καλύψουμε, για όσο διάστημα έχουμε αυτές τις εκρηκτικές τιμές στο φυσικό αέριο, τη ζήτηση ηλεκτρικής ενέργειας αξιοποιώντας τον λιγνίτη.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, τώρα δεν συζήτησα για την τιμή, αλλά αφού θέλετε να το συζητήσουμε, ας το συζητήσουμε. Όπως σας είπα και στην ομιλία μου όταν φέρατε τη ρήτρα αναπροσαρμογής, η επιδότηση είναι επιδότηση η οποία βοήθησε ελάχιστα τους καταναλωτές, αλλά πολύ τους ηλεκτροπαραγωγούς. Η τροπολογία που φέρνετε είναι μια τροπολογία ίδια με του ΣΥΡΙΖΑ. Δεν έχει πλαφόν στη λιανική, έχει πλαφόν στη χονδρική. Είναι γνωστά τα ζητήματα. Δεν θα έχει τη σωστή αντιμετώπιση. Αν θέλατε όλα τα κόμματα να υιοθετήσετε, θα είχατε υιοθετήσει την πρότασή μας για πλαφόν στη λιανική με τιμή Μαΐου 2021.

Όμως, τώρα, για να μην πάω εκεί πάλι και ξαναρχίσω και μου λέτε άλλα, για τη Ρεβυθούσα είναι πολύ σημαντικό αυτό που είπατε. Να λέτε και καμμιά φορά ότι για τη Ρεβυθούσα είχε τέτοια διορατικότητα το ΠΑΣΟΚ και ο Πεπονής που την έφτιαξαν από τότε. Να προσεύχεστε και να ανάβετε κάνα κεράκι εκεί στον Πεπονή και το ΠΑΣΟΚ που είχε κάνει τη Ρεβυθούσα και σήμερα μετά από τόσα χρόνια -μετά από τόσα χρόνια, επαναλαμβάνω- μπορούμε και χρησιμοποιούμε αυτό προς όφελος της χώρας. Είναι σημαντικό αυτό.

Πάμε τώρα στο τέταρτο θέμα. Εγώ σας ρωτάω για τις λιγνιτικές μονάδες και στη Μεγαλόπολη. Κατάλαβα τι θα κάνετε για το φυσικό αέριο, θα το μετατρέψετε κ.λπ..

Εγώ θέλω να σας ρωτήσω το εξής: Ποιο είναι το σχέδιό σας για τη Μεγαλόπολη; Στη Μεγαλόπολη αυτή τη στιγμή λειτουργεί μία μονάδα, η «4», και δίνει διακόσια τριάντα πέντε μεγαβάτ. Θέλω να σας ρωτήσω πολύ καθαρά σε αυτό το σημείο: Τι κάνετε με τη Μεγαλόπολη, με τις υπόλοιπες μονάδες; Θα τις βάλετε να λειτουργήσουν; Τι θα κάνετε με τη μονάδα «3»; Αυτή είναι η ερώτησή μου, για να μη συζητάμε και λέμε: «Τι κάνεις, μπάρμπα; Κουκιά σπέρνω.». Θα αξιοποιήσετε τις λιγνιτικές μονάδες που υπάρχουν στη Μεγαλόπολη Αρκαδίας και έχουν κλείσει; Αυτό είναι το βασικό ζήτημα τώρα. Δηλαδή, τι θα κάνετε με όλη αυτή τη διαδικασία, έτσι ώστε να λειτουργήσουν για τα επόμενα χρόνια;

Στο βόρειο πεδίο σάς είπα έχετε τέσσερις από τις έξι μονάδες. Στο νότιο πεδίο λειτουργεί μόνο μία μονάδα, με λιγνίτη εννοώ, όχι με φυσικό αέριο. Τι θα κάνετε για αυτό; Ποιο είναι το σχέδιό σας; Έχετε σχέδιο να λειτουργήσει η μονάδα «3»; Πότε θα λειτουργήσει μονάδα «3»; Έχετε σχέδιο να λειτουργήσουν οι άλλες μονάδες; Λιγνίτης υπάρχει, απ’ ό,τι με ενημερώνουν. Αυτό θέλω να με ενημερώσετε. Η απάντηση δεν είναι να αρχίσουμε πάλι να λέμε για την Πτολεμαΐδα, τη Ρεβυθούσα και όλα αυτά, αλλά τι θα κάνετε με τις λιγνιτικές μονάδες στη Μεγαλόπολη.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κωνσταντινόπουλε.

Ορίστε, κύριε Υπουργέ, έχετε τον λόγο για τρία λεπτά, για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Νομίζω ήταν καθαρή η απάντησή μου.

Κύριε συνάδελφε, να σας ρωτήσω κάτι: Πότε έκλεισαν οι δύο μονάδες στη Μεγαλόπολη; Γνωρίζετε; Πότε έκλεισαν οι δύο μονάδες στη Μεγαλόπολη;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Η «3» και η «4»;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Οι δύο μονάδες που λέτε, η «1» και η «2», που δεν λειτουργούν, ποτέ έκλεισαν;

Το θέμα είναι ότι δεν έκλεισαν αυτή την περίοδο. Έκλεισαν επί κυβερνήσεως όπου και εσείς συμμετείχατε. Άρα ρωτάτε κάτι το οποίο έπρεπε να το γνωρίζετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κάνετε λάθος.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Η «Μεγαλόπολη 4» λειτουργεί, είναι συντηρημένη. Έχουμε δώσει επιπλέον ώρες για να μπορεί να λειτουργεί. Υπάρχει ζημία στη «Μεγαλόπολη 3», η οποία είναι μια πολύ μικρή μονάδα και έχει πολύ χαμηλή ισχύ, όπως γνωρίζετε, και βεβαίως θα έρθει και θα αντικατασταθεί από την «Πτολεμαΐδα 5», που είναι μια καινούργια, πολύ αποδοτική μονάδα, με περίπου εξακόσια μεγαβάτ ισχύ και έτσι θα καλυφθεί, θα υπερκαλυφθεί αυτό το δυναμικό της «Μεγαλόπολης 3» κατά τέσσερις φορές.

Αν θυμάμαι καλά και αν δεν κάνω λάθος, η «Μεγαλόπολη 3» έχει μια δυναμικότητα της τάξης των εκατό - εκατόν πενήντα μεγαβάτ, αυτή που δούλευε, η «Μεγαλόπολη 3».

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Τριακόσια μεγαβάτ. Η Μεγαλόπολη έχει διακόσια τριάντα τέσσερα και η «3» έχει μέχρι τριακόσια.

 **ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Τέλος πάντων. Δεν ξέρω τι εννοείτε μέχρι τριακόσια, αλλά τέλος πάντων έχει σοβαρή ζημιά, η οποία για να επιδιορθωθεί θέλει πάρα πολύ χρόνο και θέλει και πάρα πολλά χρήματα και, βεβαίως, νομίζω ότι η ΔΕΗ θα κάνει ό,τι πρέπει και θα αξιολογήσει μέσα από μια μελέτη κόστους-οφέλους. Το θέμα είναι να δημιουργούμε και να επενδύουμε χρήματα, τα οποία, μόλις τελειώσει η ενεργειακή κρίση, δεν θα κληθεί να τα πληρώσει ο Έλληνας φορολογούμενος.

Από κει και πέρα, εκείνο το οποίο θέλω να σας πω είναι το εξής: Εμείς, κύριε συνάδελφε, επαναλαμβάνω, κάνουμε ό,τι πρέπει για να διασφαλίσουμε την επάρκεια εφοδιασμού της χώρας μας και την ενεργειακή ασφάλεια της Ελλάδος και πρέπει να σας πω κάτι, για να γνωρίζετε, γιατί πρέπει να το μάθετε και αυτό, ότι ήταν η κυβέρνηση του Κωνσταντίνου Μητσοτάκη το 1990 - 1993, η οποία ξεκίνησε, σχεδίασε και είχε μεγάλες αντιδράσεις στη Ρεβυθούσα. Δεν ήταν η δική σας κυβέρνηση, χωρίς να λέω ότι επί κυβερνήσεως ΠΑΣΟΚ προηγουμένων ετών δεν έγιναν πράγματα στη χώρα.

Όμως, θέλω να σας πω ότι η Ρεβυθούσα ήταν τότε με τον αείμνηστο Κωνσταντίνο Μητσοτάκη, με εκείνη την κυβέρνηση, που έγινε η σύλληψη της ιδέας και τότε ξεκίνησε η εφαρμογή ενός σχεδίου, το οποίο πρέπει να σας πω ότι συνάντησε τη σφοδρή τότε αντίδραση πολλών κομμάτων της Αντιπολίτευσης γι’ αυτή την εγκατάσταση, που τότε τη θεωρούσαν ότι είναι πολύ ακριβή και πολύ αχρείαστη και ότι δεν έπρεπε να συμβεί. Και τώρα η Ελλάδα, όπως φαίνεται και από τα στοιχεία της Ευρωπαϊκής Επιτροπής, τα οποία είναι και ανακοινώσιμα, είναι η χώρα μεταξύ των τριών κρατών-μελών της Ευρώπης με το μικρότερο ρίσκο στην επάρκεια εφοδιασμού και στην ενεργειακή ασφάλεια, στην περίπτωση που έχουμε συνολική περικοπή φυσικού αερίου από τη Ρωσία προς την Ευρώπη.

Αυτό, βεβαίως, συμπληρώνει τις παρεμβάσεις τις οποίες έχουμε σχεδιάσει για να διασφαλίσουμε ότι δεν θα ξεμείνει η ελληνική κοινωνία και η οικονομία από ενέργεια το επόμενο διάστημα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Καλή συνέχεια, κύριε Κωνσταντινόπουλε.

Πάμε στην πέμπτη με αριθμό 828/27-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Περιβάλλοντος και Ενέργειας,με θέμα: «Εκατόν εβδομήντα ανεμογεννήτριες και συνοδά έργα λεηλατούν τη φύση στον Κάβο Μαλέα».

Κύριε Αρσένη, καλησπέρα σας και καλή εβδομάδα. Έχετε δύο λεπτά για το ξεκίνημα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κατ’ αρχάς, κύριε Πρόεδρε, να καταγγείλω ακόμη μια φορά ότι στην τελευταία ερώτηση που είχε έρθει εδώ Υπουργός είναι ο πρώτος -νομίζω ότι είμαι ο πρώτος ή ο δεύτερος Βουλευτής με περισσότερες επίκαιρες σε αυτή την Ολομέλεια- που αρνήθηκε να φέρει τα έγγραφα. Είναι ο μόνος άνθρωπος, ο μόνος Υπουργός και Υφυπουργός που δεν έχει φέρει έγγραφα.

**ΠΡΟΕΔΡΕΥΩΝ (Απόστολος Αβδελάς):** Δεν νομίζω ότι έχει αρνηθεί. Είχε πει ότι θα τα καταθέσει, αν θυμάμαι καλά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Δεν έχει καταθέσει τα έγγραφα, κύριε Πρόεδρε. Θα ήταν πολύ λογικό. Αφορά την εγκατάσταση του υγροποιημένου φυσικού αερίου στην είσοδο του λιμανιού στον Βόλο και ένα από τα βασικά έγγραφα που ζητάμε είναι η μελέτη ασφαλείας. Αυτονόητα πράγματα είναι. Αρνήθηκε να τα φέρει.

Και πραγματικά καλώ και σας παρακαλώ να τον εγκαλέσετε και εσείς. Είναι η μόνη περίπτωση. Δεν ξέρω πόσες επίκαιρες έχω καταθέσει. Πρέπει να είναι πάνω από εξακόσιες επίκαιρες. Η μόνη περίπτωση που άνθρωπος Υπουργός ή Υφυπουργός δεν φέρνει τα έγγραφα στη Βουλή μετά από ερώτηση που μένει αναπάντητη και έτσι μετατρέπεται σε επίκαιρη. Είναι ο μόνος που το έχει κάνει ποτέ. Είναι πραγματικά παραβίαση του Κανονισμού της Βουλής ξεκάθαρη.

**ΠΡΟΕΔΡΕΥΩΝ (Απόστολος Αβδελάς):** Θα απαντήσετε τώρα, κύριε Υπουργέ, ή μετά;

**ΚΡΙΤΩΝ - ΗΛΙΑΣ ΑΡΣΕΝΗΣ:** Για αυτό είναι σημαντικό να έχουμε μια δέσμευση ότι θα έρθουν αυτά τα έγγραφα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Σε ποια έγγραφα αναφέρεστε;

**ΚΡΙΤΩΝ - ΗΛΙΑΣ ΑΡΣΕΝΗΣ:** Είναι για την ερώτηση, κύριε Υπουργέ, που αφορά το υγροποιημένο αέριο στις εγκαταστάσεις στον Βόλο. Είναι η μελέτη ασφαλείας και διάφορα συνοδευτικά έγγραφα. Δεν φέρατε καν ούτε καν απαντήσατε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μα, δεν υπάρχει μελέτη. Ακόμη δεν έχει προχωρήσει.

**ΚΡΙΤΩΝ - ΗΛΙΑΣ ΑΡΣΕΝΗΣ:** Υπάρχει μελέτη ασφάλειας που έχει κατατεθεί για την αδειοδότηση. Αν τα θυμάστε τόσο καλά, παρακαλούμε να τα φέρετε. Δεν υπάρχει καμμία άλλη περίπτωση Υφυπουργού ή Υπουργού που να μην έχει φέρει τα έγγραφα στη Βουλή και είναι ξεκάθαρη υποχρέωση από τον Κανονισμό της Βουλής.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα απαντήσω.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει μετά.

Πάμε στην ερώτηση και, επειδή είμαι καλό παιδί, τώρα ξεκινούν τα δύο λεπτά του χρόνου ομιλίας σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πάρα πολύ.

Μιλάμε, κατ’ αρχάς, για τη χερσόνησο Κάβο Μαλιά, όπου έχουμε εκατόν εβδομήντα ανεμογεννήτριες, κύριε Πρόεδρε. Από τη Μονεμβασιά μέχρι και το τέλος της χερσονήσου κάτω γίνεται ένα τείχος από εκατόν εβδομήντα ανεμογεννήτριες. Το θέμα είναι ότι όχι μόνο γίνεται αυτό και είναι εφαπτόμενες σε προστατευόμενες περιοχές, η ίδια η περιοχή, βάσει του Ειδικού Οργανισμού του Υπουργείου για την Προστασία της Βιοποικιλότητας, είναι περιοχή όπου απαγορεύεται να μπει οποιαδήποτε ανεμογεννήτρια με ειδική μελέτη, που έχει χρηματοδοτήσει ακριβώς το Υπουργείο. Και έχουμε, λοιπόν, από τη μία να απαγορεύεται.

Για ποιον λόγο απαγορεύεται; Γιατί είναι κεντρικός μεταναστευτικός διάδρομος. Πέρα από τα σημαντικά είδη που υπάρχουν στην περιοχή, όπως είναι ο σπιζαετός, περνάνε και είναι ο βασικός διάδρομος μετανάστευσης των πουλιών από την Αφρική προς την Ευρώπη, στο κομμάτι της Ελλάδας τουλάχιστον.

Έχουμε τις δεκάδες συλλόγους πολιτών, δεκαπέντε περιβαλλοντικές οργανώσεις, τον Δήμο Μονεμβασιάς, την Ιερά Μητρόπολη Μονεμβασιάς και Σπάρτης, την Περιφέρεια Πελοποννήσου, όλοι πολύ έντονα να είναι ενάντιοι αυτού του έργου, το οποίο καταγγέλλεται και ως παράνομο, γιατί αυτές οι εκατόν εβδομήντα μία ανεμογεννήτριες ως εκ μαγείας έχουν χωριστεί σε δεκαεπτά διαφορετικά έργα, το οποίο πανευρωπαϊκά είναι παράνομο. Και όμως, βλέπουμε ότι δεν έχει γίνει ούτε η δέουσα εκτίμηση. Στην ουσία, δηλαδή, θα έπρεπε να γίνουν όλες οι απαραίτητες ενέργειες, προκειμένου να μη φτάσει καν στο επίπεδο της άδειας παραγωγού αυτή η συζήτηση.

Και είναι εντυπωσιακό ότι έχω στοιχεία εδώ πέρα αυτή τη στιγμή για τρία μόνο από τα δεκαεννιά έργα. Τριάντα τρεις είναι οι ανεμογεννήτριες που θα εγκαταστήσουν, θα προχωρήσουν και περιγράφονται από τις μελέτες τους τριάντα δύο χιλιόμετρα δρόμου. Θα γίνει «σουρωτήρι» ο Κάβος Μαλιάς. Και βλέπουμε σε άλλες περιπτώσεις, σε δύο από τις δεκαεννιά ανεμογεννήτριες να αποσύρεται μετά τις αρνητικές γνωμοδοτήσεις το έργο από τις εταιρείες και μετά το ξαναφέρνουν το ίδιο και απαράλλαχτο, με ελάχιστες πολύ σημειακές διαφορές. Βλέπουμε, δηλαδή, έναν σχεδιασμό, προκειμένου να γίνει ένα εργοτάξιο ανεμογεννητριών ο Κάβος Μαλέας, που θεωρείται ένα μικρό Άγιο Όρος, με σαράντα τέσσερα βυζαντινά μνημεία, πάρα πολύ σημαντικό και, βέβαια, πάρα πολύ σημαντικό για τη χλωρίδα και ιδίως για την πανίδα, για τα πουλιά, ωσάν κεντρικός μεταναστευτικός διάδρομος.

Δηλαδή, το θέμα, κύριε Πρόεδρε, στη φύση το οποίο απειλεί πιο πολύ μια ανεμογεννήτρια είναι να τη βρει στο πέρασμά της η μετανάστευση των πουλιών και να τα αποδεκατίσει σαν ένα τείχος που σταματάει τη ζωή και τη μετανάστευση. Εκεί είναι που οι ανεμογεννήτριες κάνουν τη μεγαλύτερη ζημιά και σε αυτή την περίπτωση στον Κάβο Μαλέα πρέπει να σταματήσει αυτό που πάει να γίνει.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Στην επίκαιρη ερώτηση θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Πρώτα, κύριε Σκρέκα, μία διευκρίνιση για αυτά που ζήτησε, που είπατε ότι δεν έχει γίνει η μελέτη.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μιλάει για μία προηγούμενη ερώτηση, που δεν έχει καμμία σχέση με τις σημερινές επίκαιρες.

**ΠΡΟΕΔΡΕΥΩΝ (Απόστολος Αβδελάς):** Είναι διττό αυτό.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Και αναφέρεται σε μελέτες που δεν έχουν πραγματοποιηθεί για ένα νέο FSRU στον Βόλο, στη Μαγνησία, που έχει λάβει άδεια παραγωγής από τη ΡΑΕ, που είναι το πρώτο στάδιο. Εκεί, για να προχωρήσει και να αδειοδοτηθεί, χρειάζεται να περάσει από μία σειρά διαδικασιών, αδειοδοτικών επίσης διαδικασιών, να πάρει τις απαραίτητες εγκρίσεις από τις αρμόδιες αρχές και στη συνέχεια, εφόσον τελικά έχει ένα επιχειρησιακό πλάνο το οποίο είναι βιώσιμο, να μπορεί να ολοκληρωθεί.

Δεν καταλαβαίνω τώρα πώς το θυμήθηκε ο αξιότιμος κύριος συνάδελφος εδώ πέρα. Ζητάει να καταθέσουμε μελέτες που δεν έχουν γίνει, γιατί η άδεια παραγωγής της ΡΑΕ είναι το πρώτο στάδιο και, πέρα από κάποιες έτσι -πώς να το πω;- σε υψηλό επίπεδο αναφορές, δεν περιλαμβάνει περιβαλλοντική αδειοδότηση, δεν περιλαμβάνει όρους σύνδεσης με τον διαχειριστή μεταφοράς φυσικού αερίου, για να μπορεί να συνδεθεί στο δίκτυο, δεν περιλαμβάνει πολλά προαπαιτούμενα, για να μπορέσει τελικά να ληφθεί η τελική επενδυτική απόφαση.

**ΠΡΟΕΔΡΕΥΩΝ (Απόστολος Αβδελάς):** Ωραία, πάμε στην απάντηση.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Κατ’ αρχάς, κύριε συνάδελφε, να σας πω κάτι: Έχετε καταλάβει ότι αυτή τη στιγμή στην Ελλάδα έχουμε φτάσει το 50% της κατανάλωσης ηλεκτρικής ενέργειας να προέρχεται από ανανεώσιμες πηγές ενέργειας και μάλιστα ένα σημαντικό κομμάτι προέρχεται από άνεμο. Αυτή τη στιγμή έξω ο ήλιος αρχίζει να δύει. Τα φωτοβολταϊκά αρχίζουν να βγαίνουν από το σύστημα, γιατί σταματούν να παράγουν ηλεκτρική ενέργεια.

Παρ’ όλα αυτά, όμως, δείτε την εφαρμογή στο κινητό που έχει ο ΑΔΜΗΕ και σας καλώ να τη βλέπετε, να βλέπετε το βράδυ πόσο σημαντικό είναι το να αξιοποιούμε το εγχώριο αιολικό δυναμικό.

Κάθε φορά που κατασκευάζουμε μία ανεμογεννήτρια, κάθε φορά που κατασκευάζεται ένα φωτοβολταϊκό, ένα φουγάρο που παράγει διοξείδιο του άνθρακα και το οποίο προκαλεί την κλιματική αλλαγή κλείνει. Άρα, για να κλείσουμε τα φουγάρα που εκπέμπουν διοξείδιο του άνθρακα στην ατμόσφαιρα -θα έπρεπε να το ξέρετε, αν θέλετε να λέτε ότι ενδιαφέρεστε για την προστασία του περιβάλλοντος- για να κλείσουν αυτά τα φουγάρα, θα πρέπει να αντικατασταθούν από την παραγωγή ηλεκτρικής ενέργειας από ανανεώσιμες πηγές. Ποιες είναι αυτές; Ο άνεμος και ο ήλιος. Δεν θέλετε άνεμο; Άρα όλο το βράδυ, όλη τη νύχτα που έχουμε πλούσιο αιολικό δυναμικό σε σημεία όπου φυσάει δεν θα αξιοποιείται και αντί για αυτό θα εισάγουμε φυσικό αέριο, ορυκτά καύσιμα, ή θα χρησιμοποιούμε άνθρακα και λιγνίτη, εκπέμποντας τεράστιες ποσότητες διοξειδίου του άνθρακα στην ατμόσφαιρα, υποθηκεύοντας το μέλλον των παιδιών μας και της πανανθρώπινης κοινωνίας. Αυτή είναι η πραγματικότητα.

Σήμερα αυτή τη στιγμή που μιλάμε, αυτή τη στιγμή που είναι 17.30΄, παράγονται 2.300 MW από ανανεώσιμες πηγές ενέργειας, τώρα που δύει ο ήλιος σταδιακά. Με αυτόν τον τρόπο βγαίνουν από τη λειτουργία αυτή τη στιγμή τα φωτοβολταϊκά και σχεδόν το 20% με 30% της ηλεκτρικής ενέργειας που καταναλώνουμε τώρα αυτή τη στιγμή προέρχεται από τον άνεμο κυρίως. Αυτή είναι η πραγματικότητα.

Εσείς, λοιπόν, δεν θέλετε να γίνουν πουθενά ανεμογεννήτριες και πρέπει να πείτε στον ελληνικό λαό, αν θέλετε να είσαστε υπεύθυνος, πώς τελικά θα αντικαταστήσετε τα φουγάρα, πώς θα κλείσουν τα φουγάρα. Μόνο με φωτοβολταϊκά στις στέγες δεν μπορεί να γίνει. Δεν υπάρχουν αρκετές στέγες και δεν υπάρχει δίκτυο και θα ήταν και αδύνατο τελικά να μπορέσεις να αντικαταστήσεις τα θερμικά εργοστάσια με φωτοβολταϊκά μόνο στη στέγη, τα οποία θα λειτουργούσαν μόνο την ημέρα. Το βράδυ θα χρησιμοποιούσαμε φουγάρα.

Εμείς, λοιπόν, έχουμε αποφασίσει να στηρίξουμε και να προνοήσουμε, ώστε οι επόμενες γενιές των Ελλήνων -και όχι μόνο- να έχουν ένα καλύτερο μέλλον και γι’ αυτόν τον λόγο προωθούμε τις ΑΠΕ και γι’ αυτόν τον λόγο τα τελευταία τέσσερα χρόνια έχουν εγκατασταθεί 5.000 MW νέων ανανεώσιμων πηγών ενέργειας και με αυτόν τον τρόπο παράγουμε περίπου 13 TWh τον χρόνο. Και αυτό αντιστοιχεί σε μη εισαγωγές, σε μείωση εισαγωγών φυσικού αερίου συνολικής αξίας με σημερινές τιμές άνω του 1,5 δισεκατομμυρίου ευρώ.

Αυτή τη στιγμή, επειδή τα τελευταία τέσσερα χρόνια επιταχύναμε την εγκατάσταση και φωτοβολταϊκών και ανεμογεννητριών στις περιοχές που πραγματικά μπορούν να αντικατασταθούν, γι’ αυτόν τον λόγο έχουμε γλιτώσει την ελληνική οικονομία από εισαγωγές φυσικού αερίου συνολικής αξίας πάνω από 1,5 δισεκατομμύριο ευρώ με σημερινές τιμές. Αυτή είναι η πραγματικότητα.

Θα πω τα υπόλοιπα στη δευτερολογία μου, κύριε Πρόεδρε, γιατί ξεπέρασα τον χρόνο.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Ορίστε, κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Ο Υπουργός δεν λέει την αλήθεια, κύριε Πρόεδρε. Ζητάμε οκτώ έγγραφα, επειδή μιλάει για την ανανεώσιμη ενέργεια και όμως, όλες οι συζητήσεις που κάνει σε αυτή την Αίθουσα είναι για το LNG, για τον λιγνίτη και τα λοιπά. Ζητάμε, λοιπόν, οκτώ έγγραφα. Είναι αυτά τα έγγραφα που δεν έφερε. Τα επτά έχουν αριθμό πρωτοκόλλου. Λέω να μην καθίσω να διαβάσω τώρα τον αριθμό πρωτοκόλλου ΡΑΕ, ΡΑΕ Ι-308659, ΡΑΕ 090483/27-10-2021, ΡΑΕ Ι-3136. Όλα αυτά έχουν αριθμό πρωτοκόλλου.

Όλα αυτά δεν τα γνωρίζετε, κύριε Υπουργέ; Είπατε ψέματα στον Πρόεδρο ότι είναι έγγραφα τα οποία δεν έχετε στα χέρια σας;

**ΠΡΟΕΔΡΕΥΩΝ (Απόστολος Αβδελάς):** Μήπως δεν έχει καταλάβει τι ακριβώς θέλετε, πριν φτάσουμε στο συμπέρασμα ότι λέει ψέματα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Είναι οκτώ έγγραφα. Το έχει καταλάβει, φαντάζομαι να έχει κοινή λογική. Το έχει καταλάβει, γιατί τα επτά από τα οκτώ έχουν αριθμό πρωτοκόλλου και λέει ότι δεν υπάρχουν;

Όσο για το άλλο, μιλάω για τη μελέτη-προμελέτη ασφάλειας του έργου, σύμφωνα με την κοινή υπουργική απόφαση 172058/2016, δηλαδή για αυτή που είναι υποχρεωμένος για αυτό το στάδιο της αδειοδότησης στο οποίο βρίσκεται.

Δεν ζητάμε κάτι άλλο. Αυτά θέλουμε και σας καλούμε να συμμορφωθείτε με τον Κανονισμό της Βουλής και να τα φέρετε. Δεν ζητάμε κάτι καινούργιο. Ζητάμε αυτά που ορίζει ο Κανονισμός της Βουλής.

Θα δείτε, κύριε Πρόεδρε, ότι ο Υπουργός για μία ακόμη φορά και μέχρι το τέλος της ερώτησης δεν θα αναφερθεί ούτε καν στη φράση «Κάβος Μαλιάς». Κάθε φορά που φέρνω επίκαιρες ερωτήσεις για τις ανεμογεννήτριες σε κάποιο μέρος, μας κάνει μια γενική θεώρηση για το τι είναι ανεμογεννήτρια. Ποτέ δεν μπαίνει στην ουσία των τεχνικών χαρακτηριστικών, τα οποία θα έπρεπε να οδηγήσουν το Υπουργείο του στην απόρριψη του έργου, γιατί το ζήτημα δεν είναι γενικό, δεν κάνουμε μια έκθεση ιδεών εδώ πέρα. Συζητάμε επί συγκεκριμένων ανεμογεννητριών σε συγκεκριμένους χώρους με συγκεκριμένα χαρακτηριστικά, όσον αφορά τη φύση και τη βιοποικιλότητα.

Κύριε Υπουργέ, νομίζω ότι μεταξύ αυτών που μας παρακολουθούν κανένας δεν αμφιβάλλει ότι εγώ ενδιαφέρομαι ουσιαστικά για την προστασία της φύσης και για την αντιμετώπιση της κλιματικής αλλαγής. Νομίζω ότι αν αμφιβάλλει κάποιος, αμφιβάλλει για εσάς και την Κυβέρνησή σας.

Πάμε, λοιπόν. Μας λέτε 20%-30% αυτή τη στιγμή. Όταν λέτε 20%-30%, φαντάζομαι ότι η εφαρμογή είναι ακριβείας. Θα έπρεπε να μας πείτε πόσο ακριβώς είναι ή πόσο παράγεται αυτή τη στιγμή από ανεμογεννήτριες. Ας πούμε ότι είναι 30%. Το 33% είναι αυτό που μπορεί να παράγεται από φωτοβολταϊκά στις στέγες. Μας λέτε ότι δεν υπάρχει χώρος. Σας ενημερώνω, λοιπόν, ότι από το 2019 υπάρχει έκθεση-μελέτη του Joint Research Centre, στην οποία μελέτησαν ταράτσα, ταράτσα και στέγη, στέγη στην Ελλάδα τον διαθέσιμο χώρο και εντόπισαν ότι μπορούμε να εγκαταστήσουμε τόσα φωτοβολταϊκά, ώστε να παράγουμε άνω του 33% της ενέργειας που καταναλώνουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σας παρακαλώ για μία μικρή ανοχή.

Αυτά τα φωτοβολταϊκά στις στέγες, λοιπόν, μπορούν να γίνουν άμεσα χωρίς να υπάρξει επίπτωση, χωρίς ισοπέδωση και χωρίς τη λεηλασία της φύσης. Για ποιο λόγο δεν προχωράτε αυτό το project; Για ποιο λόγο δεν χρηματοδοτείτε τα νοικοκυριά να βάλουν φωτοβολταϊκά στις στέγες, παράλληλα με ένα «Εξοικονομώ Κατ’ οίκον» για όλα τα νοικοκυριά ή ξεκινώντας από τον φτωχότερο και πηγαίνοντας προς τη μεσαία τάξη και για όσους περισσότερους χωράνε στο Ταμείο Ανάκαμψης; Διότι εσείς θέλετε να δώσετε το Ταμείο Ανάκαμψης στην εξόρυξη χρυσού στις Σκουριές, στο Ελληνικό και στον κ. Λάτση, στον κ. Προκοπίου, στο Σκαραμαγκά και τώρα από ό,τι μάθαμε και στο «Carbon Capture & Storage» στην Καβάλα, στην αποθήκευση άνθρακα. Καμμία σχέση με αυτά που χρειάζεται να γίνουν. Θέλετε να τα δώσετε σε «μεγάλους». Δεν θέλετε να τα δώσετε στην κοινωνία. Αυτό είναι το ζήτημα.

Όμως, θέλω να μας απαντήσετε πώς είναι δυνατόν ο ΟΦΥΠΕΚΑ να χαρακτηρίζει τη χερσόνησο του Κάβο Μαλιά ως ζώνη αποκλεισμού για ανεμογεννήτριες, γιατί είναι σημαντική η βιοποικιλότητα στην Ελλάδα, πώς είναι δυνατόν ο φορέας διαχείρισης να ζητάει να κηρυχθεί ο Κάβο Μαλιάς σαν περιοχή UNESCO για την προστασία της βιοποικιλότητας, κι εσείς αυτή τη στιγμή να συζητάτε και να έχετε εγκρίνει στο πρώτο στάδιο την εγκατάσταση εκατόν εβδομήντα ανεμογεννητριών στον μεγαλύτερο μεταναστευτικό διάδρομο της Ελλάδας. Θέλω να μας απαντήσετε επί του συγκεκριμένου.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Στον Δήμο Μονεμβασιάς βρίσκονται στο στάδιο της περιβαλλοντικής αδειοδότησης οι αναφερόμενες ανεμογεννήτριες. Οι μελέτες, δηλαδή, περιβαλλοντικών επιπτώσεων για τους διάφορους αιολικούς σταθμούς έχουν αναρτηθεί αυτή τη στιγμή σε δημόσια διαβούλευση και ενημέρωση του ενδιαφερόμενου κοινού και ακόμη δεν έχει κριθεί οριστικώς η τύχη τους.

Αναφέρετε ότι δεν τηρείται το ευρωπαϊκό νομοθετικό πλαίσιο. Αυτά που λέτε είναι ανακριβή, παραπλανητικά και υποκριτικά για άλλη μία φορά. Σε κάθε τέτοιο έργο προηγείται για την περιβαλλοντική αδειοδότηση έλεγχος πληρότητας και διαβούλευσης της μελέτης περιβαλλοντικών επιπτώσεων. Αυτονοήτως, λοιπόν, και κατά νόμο συμπεριλαμβάνεται και ενσωματώνεται η ειδική οικολογική αξιολόγηση την οποία αναζητάτε και δεν την βρίσκετε χωριστά, κύριε συνάδελφε.

Τώρα σε ό,τι αφορά τις περιοχές «NATURA», υπάρχει βεβαίως σε κάθε συγκεκριμένη περίπτωση μια επιπλέον δικλίδα. Γνωμοδοτούν και η Διεύθυνση Φυσικού Περιβάλλοντος και Βιοποικιλότητας του Υπουργείου Περιβάλλοντος και Ενέργειας, ύστερα από γνώμη βεβαίως του ΟΦΥΠΕΚΑ.

Ο ΟΦΥΠΕΚΑ τώρα διαβεβαίωσε εγγράφως, σε αντίθεση με αυτά που λέτε, ότι τα προτεινόμενα έργα θα λάβουν χώρα, θα εγκατασταθούν δηλαδή, σε έκταση τουλάχιστον δύο χιλιομέτρων μακρύτερα από την εγγύτερη περιοχή αρμοδιότητάς του, που είναι οι «NATURA». Αυτό λέει ο ΟΦΥΠΕΚΑ, ενώ εσείς λέτε άλλα. Αυτά λέει ο ΟΦΥΠΕΚΑ εγγράφως!

Επίσης, φυσικά και δεν είναι εφαρμοστέα η ευρωπαϊκή νομοθεσία που αφορά συγκεκριμένες προστατευτέες ζώνες, όπως είναι για παράδειγμα οι περιοχές «NATURA», έξω και μακριά από αυτές. Και γι’ αυτόν τον λόγο αν τελικά βεβαίως επηρεάζονται, είναι αρκετά κοντά, ζητείται επιπλέον η γνώμη από τον ΟΦΥΠΕΚΑ. Αυτά σε ό,τι αφορά τα συγκεκριμένα πράγματα για τα οποία με ρωτήσατε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Υπουργέ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Τα έγγραφα, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Ελάτε από κοντά, αν θέλετε, κύριε Αρσένη. Είπε ότι θα μας τα δώσει, όταν…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, έχει έγγραφα…

**ΠΡΟΕΔΡΕΥΩΝ (Απόστολος Αβδελάς):** Δεν έχει. Όμως, για να μην το κάνουμε καφενείο…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, έχει ζητήσει κατάθεση εγγράφων; Έχετε ζητήσει κατάθεση εγγράφων;

**ΚΡΙΤΩΝ - ΗΛΙΑΣ ΑΡΣΕΝΗΣ:** Στην προηγούμενη ερώτηση…

**ΠΡΟΕΔΡΕΥΩΝ (Απόστολος Αβδελάς):** Στην προηγούμενη ερώτηση, λέει, που είχε γίνει πριν από μήνες.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πριν από έναν μήνα, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Πριν από έναν μήνα. Αυτή είπε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Με ρωτάτε για πριν από έναν μήνα για κάποια έγγραφα; Για να καταλάβω τι λέτε τώρα!

**ΠΡΟΕΔΡΕΥΩΝ (Απόστολος Αβδελάς):** Ναι, αλλά είπε ότι έχουν αριθμό πρωτοκόλλου τα επτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Τα έγγραφα που δεν φέρατε, κύριε Υπουργέ!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, ζητάτε κατάθεση εγγράφων εδώ; Αν ζητούσατε κατάθεση εγγράφων, θα σας έφερνα, εφόσον έπρεπε να σας φέρω. Όπως γνωρίζετε πολύ καλά, υπάρχουν έγγραφα που για λόγους εμπιστευτικότητας δεν κατατίθενται. Όμως, υπάρχουν και έγγραφα τα οποία κατατίθενται. Έχετε ζητήσει έγγραφα;

**ΚΡΙΤΩΝ - ΗΛΙΑΣ ΑΡΣΕΝΗΣ:** Για τον Βόλο, όπως ξέρετε πολύ καλά…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κάνατε ερώτηση για τον Βόλο σήμερα; Έχετε μείνει στον προηγούμενο μήνα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, σας εγκαλώ κάθε φορά για κάτι το οποίο δεν κάνατε στην προηγούμενη ερώτηση. Όπως ξέρετε, όταν τελειώνετε τη δευτερολογία, δεν έχω δικαίωμα να σας εγκαλέσω. Σας εγκαλώ, λοιπόν, με την πρώτη ευκαιρία που έχω, γιατί στην προηγούμενη ερώτηση που κάναμε ήσασταν υποχρεωμένος, με βάση τον Κανονισμό της Βουλής, να φέρετε έγγραφα και δεν τα φέρνετε.

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη, δεν μπορούμε να το προχωρήσουμε. Δεν είναι θέμα της σημερινής ερώτησης. Θα σας δώσω λίγο χρόνο. Ο άνθρωπος καταλαβαίνει και μπορείτε να τον ρωτήσετε από κοντά. Σας δίνω τον χρόνο, λοιπόν, λέγοντας ποιες ερωτήσεις δεν θα συζητηθούν.

Οι ερωτήσεις, λοιπόν, που δεν θα συζητηθούν είναι οι εξής:

Η πρώτη με αριθμό 805/20-6-2022 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Νέας Δημοκρατίας κ. Άννας Ευθυμίου, προς τον Υπουργό Υγείας, με θέμα: «Χωροθέτηση του Νέου Ογκολογικού Νοσοκομείου Θεσσαλονίκης στο πρώην Στρατόπεδο Καρατάσου στη δυτική Θεσσαλονίκη».

Ακόμα, η έκτη με αριθμό 816/22-6-2022 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεώργιου Βλάχου προς τον Υπουργό Υγείας, με θέμα: «Διαδικασίες πρόσληψης Επιμελητή Β΄ Παιδιατρικής Νοσοκομείου Χαλκίδας».

Επίσης, η δέκατη με αριθμό 817/23-6-2022 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Νέας Δημοκρατίας κ. Βασίλειου Οικονόμου προς τον Υπουργό Υγείας, με θέμα: «Ίδρυση Γενικού Νοσοκομείου στα Μεσόγεια (ανατολική Αττική)».

Και τώρα προχωράμε στην έβδομη με αριθμό 838/27-6-2022 επίκαιρη ερώτηση δεύτερου κύκλου του Βουλευτή Ροδόπης του Συνασπισμού Ριζοσπαστικής Αριστεράς κ. Δημήτριου (Τάκη) Χαρίτου προς τον Υπουργό Περιβάλλοντος και Ενέργειας, με θέμα: «Θα προχωρήσει η εξορυκτική δραστηριότητα στη Θράκη παρά την έλλειψη συναίνεσης της τοπικής κοινωνίας;».

Κύριε Χαρίτου, καλησπέρα σας και καλή εβδομάδα! Έχετε δύο λεπτά για το ξεκίνημά σας.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Καλησπέρα, κύριε Υπουργέ. Σε μια χρονική περίοδο που ο κόσμος στη Θράκη δεν αντέχει άλλη πίεση από το βάρος που ασκεί η ακρίβεια που στην κυριολεξία γονατίζει τα νοικοκυριά, δυστυχώς επανέρχεται ως φάντασμα η εξόρυξη του χρυσού που θεωρούσε ότι την είχε ξορκίσει και που θεωρούσε ότι έρχεται να του φορτώσει νέα πρόσθετα βάρη και πίεση.

Η απόφαση της αποκεντρωμένης διοίκησης με επιστημονικά δεδομένα να απορρίψει το 2018 την έγκριση δεκαέξι ερευνητικών γεωτρήσεων για χρυσό στην περιοχή των Σαπών αμφισβητήθηκε με ένδικα μέσα από την εταιρεία χρυσού. Με τη δύναμη που αυτή διαθέτει, αλλά και με τη δική σας πολιτική ενθάρρυνση, με την απόφαση που εξέδωσε το Συμβούλιο της Επικρατείας το 2020 ζητά να ακυρωθεί η αρνητική απόφαση της αποκεντρωμένης διοίκησης και με νέα απόφασή της να συμμορφωθεί πάραυτα και μάλιστα μέχρι τον Σεπτέμβρη. Πρόκειται, βέβαια, για αποφάσεις που βρίσκονται σε πλήρη αναντιστοιχία με τα αισθήματα των τοπικών κοινωνιών. Κάτι τέτοιο, κύριε Υπουργέ, ήταν αναμενόμενο να προκαλέσει θύελλα αντιδράσεων στις τοπικές κοινωνίες.

Καταθέτω για τα Πρακτικά της Βουλής τις ομόφωνες αποφάσεις των υμβουλίων Μαρωνείας Σαπών, Κομοτηνής, Αλεξανδρούπολης, ΠΕΔ Ανατολικής και την ομόφωνη απόφαση του Περιφερειακού Συμβουλίου της Μακεδονίας και Θράκης, για να αντιληφθείτε, κύριε Υπουργέ, τη σοβαρότητα της κατάστασης και πού κινδυνεύουν να οδηγηθούν τα πράγματα.

Καταθέτω για τα Πρακτικά της Βουλής τις ομόφωνες αποφάσεις των Δημοτικών Συμβουλίων Μαρωνείας - Σαπών, Κομοτηνής, Αλεξανδρούπολης, ΠΕΔ Ανατολικής Μακεδονίας-Θράκης και την ομόφωνη απόφαση του Περιφερειακού Συμβουλίου της Μακεδονίας και Θράκης, για να αντιληφθείτε, κύριε Υπουργέ, τη σοβαρότητα της κατάστασης και πού κινδυνεύουν να οδηγηθούν τα πράγματα.

(Στο σημείο αυτό ο Βουλευτής κ. Δημήτριος (Τάκης) Χαρίτου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, το θέμα δεν είναι τι κάνουν οι εταιρείες χρυσού, αλλά τι κάνετε εσείς ως Κυβέρνηση. Δεν αναφέρομαι μόνο στην ετεροβαρή σύμβαση με την «ELDORADO» για τη Χαλκιδική σε βάρος του δημόσιου συμφέροντος. Σας είχα ρωτήσει και πέρυσι τον Ιούνιο για την εν λόγω έγκριση. Έχω εδώ την απάντησή σας. Το αίτημα, λέτε, βρίσκεται στο αρχικό στάδιο αξιολόγησης. Διερευνάται η αρμοδιότητα του ΥΠΕΝ και υπάρχει και η απόφαση του Σ.τ.Ε..

Τι μηνύματα στέλνετε, κύριε Υπουργέ; Σας θυμίζω ότι υπάρχει εγκεκριμένο περιφερειακό χωροταξικό πλαίσιο από το 2018 της Περιφέρειας Ανατολικής Μακεδονίας και Θράκης που αποκλείει την εξορυκτική δραστηριότητα στην περιοχή. Θα το λάβετε υπ’ όψιν σας ή θα το αγνοήσετε;

Ακόμη, κύριε Υπουργέ, θα στηρίξετε την απορριπτική απόφαση της αποκεντρωμένης διοίκησης ή θα πάρετε αποστάσεις κρυπτόμενοι πίσω από τις αποφάσεις του Σ.τ.Ε.;

Και, κυρίως, κύριε Υπουργέ, θα σεβαστείτε την καθολική, ανεξαρτήτου κομματικής τοποθέτησης, θέληση των κατοίκων της περιοχής αναλαμβάνοντας από την πλευρά σας μία σαφή πολιτική δέσμευση ότι δεν θα προχωρήσει η εξορυκτική δραστηριότητα του χρυσού στη Θράκη; Εκτός και αν έχει αθετηθεί η δέσμευση που ανέλαβε ο ίδιος ο Πρωθυπουργός ότι εφόσον δεν υπάρχει σύμφωνη γνώμη των τοπικών κοινωνιών, δεν θα προχωρήσουν οι εξορύξεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Περιμένω μια πολύ σαφή πολιτική απάντηση, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Πριν σας δώσει την απάντηση ο Υπουργός Περιβάλλοντος και Ενέργειας κ. Κωνσταντίνος Σκρέκας, θα ήθελα να πω κάτι, για να μην τον έχω εκτεθειμένο τον Υπουργό όσον αφορά την προηγούμενη επίκαιρη ερώτηση.

Πράγματι, βάσει του Κανονισμού υπάρχουν έγγραφα τα οποία δεν δίνονται και μπορεί να πάει ο κ. Αρσένης από το Υπουργείο να τα δει.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, για την πολιτική απάντηση που ζητήσατε, κύριε συνάδελφε, ας πούμε τα πράγματα με τη σειρά τους. Το κόμμα σας κυβέρνησε αυτόν τον τόπο επί πέντε χρόνια 2015 - 2019. Πρωθυπουργός ήταν ο Αλέξης Τσίπρας. Τότε εγκρίθηκε το χωροταξικό, το περιφερειακό, που λέτε εσείς ότι δεν περιλαμβάνει και δεν δίνει τη δυνατότητα να προχωρήσουν εξορυκτικές δραστηριότητες. Όμως, έχουμε την απόφαση του Συμβουλίου της Επικρατείας που λέει ακριβώς το αντίθετο από αυτό που λέτε εσείς, ότι δηλαδή για το χωροταξικό που επί δικής σας κυβερνήσεως εγκρίθηκε και πέρασε, απάντησε η επταμελής επιτροπή του Σ.τ.Ε. με 1524/2020 ότι επιτρέπεται.

**ΔΗΜΗΤΡΙΟΣ ΧΑΡΙΤΟΥ:** Λάθος κάνετε!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Επίσης, το αναθεωρημένο Περιφερειακό Χωροταξικό Πλαίσιο Ανατολικής Μακεδονίας το οποίο εγκρίθηκε μετά την έκδοση της προσβαλλόμενης πράξης με την απόφαση του Υπουργείου Περιβάλλοντος και Ενέργειας 68605/1092/12-10-2018 –ήταν κοινή απόφαση του Υπουργού κ. Σταθάκη τότε, αν θυμάμαι καλά και του Αναπληρωτή Υπουργού Περιβάλλοντος και Ενέργειας κ. Φάμελλου- δεν απαγορεύει, έστω και εκ των υστέρων, το σχετικό με την ασυμβατότητα με τον χωροταξικό σχεδιασμό αιτιολογικό έρεισμα της προσβαλλόμενης πράξης.

Άρα, όταν εσείς κυβερνήσατε, με λίγα λόγια, δεν εγκρίνατε ένα χωροταξικό είτε με προεδρικό διάταγμα είτε με υπουργική απόφαση είτε με νόμο που να απαγορεύει την εξορυκτική δραστηριότητα και την εν λόγω δραστηριότητα στην εν λόγω περιοχή. Έρχεστε τώρα και ζητάτε τα ρέστα από τους επόμενους από εσάς.

Η πραγματικότητα, όμως, είναι ότι αυτή τη στιγμή ξέρετε ότι η παραχώρηση λήγει σε περίπου δώδεκα μήνες ή σε ένα έτος, αν θυμάμαι καλά…

**ΔΗΜΗΤΡΙΟΣ ΧΑΡΙΤΟΥ:** Σε τέσσερις μήνες…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Λήγει η παραχώρηση, η άδεια. Μέχρι τώρα δεν έχει γίνει κάτι. Δεν έχει προχωρήσει αυτή τη στιγμή σε αδειοδοτική διαδικασία για να λάβει τις απαραίτητες άδειες και να προχωρήσει σε κάποιου είδους εξόρυξη. Προσπάθησα να γίνουν έρευνες και ούτε έρευνες ούτε για ερευνητικό σκοπό δεν έχουν δοθεί αυτή τη στιγμή οι απαραίτητες άδειες για να προχωρήσει ο παραχωρησιούχος. Εκεί βρισκόμαστε, λοιπόν, αυτή τη στιγμή.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Χαρίτου, έχετε κι εσείς τρία λεπτά.

**ΔΗΜΗΤΡΙΟΣ ΧΑΡΙΤΟΥ:** Κύριε Υπουργέ, ειλικρινά σας άκουσα με πάρα πολύ προσοχή. Αναφερθήκατε στη προηγούμενη περίοδο της κυβέρνησης ΣΥΡΙΖΑ και μάλιστα στο περιφερειακό χωροταξικό πλαίσιο.

Θέλω με πολλή σαφήνεια να σας πω ότι η απορριπτική απόφαση που έβγαλε η αποκεντρωμένη διοίκηση τον Οκτώβριο του 2018 για τις συγκεκριμένες δεκαέξι γεωτρήσεις βασίστηκε κυρίως στην απόφαση του χωροταξικού περιφερειακού που είναι υπουργική απόφαση, κύριε Υπουργέ –θα έπρεπε να το γνωρίζετε- υπογεγραμμένη από τον πρώην Υπουργό κ. Φάμελλο τον Οκτώβριο του 2018.

Άρα επί περιόδου ΣΥΡΙΖΑ υπήρξε απορριπτική απόφαση από την αποκεντρωμένη διοίκηση και δεν χορηγήθηκε, κύριε Υπουργέ, η άδεια για να προχωρήσουν οι δεκαέξι ερευνητικές δραστηριότητες για χρυσό στις Σάπες.

Κύριε Υπουργέ, αυτό που νομίζω ότι χρειάζεται και πρέπει να ακούσετε είναι ότι ανάμεσα στην απορριπτική απόφαση της αποκεντρωμένης το 2018 και στην απόφαση του Σ.τ.Ε. του 2020 που ζητά να ανακληθεί η απόφαση της διοίκησης μεσολάβησαν δύο γεγονότα. Το ένα είναι η προσφυγή της εταιρείας στο Σ.τ.Ε.. Να σας θυμίσω ποιο είναι το δεύτερο γεγονός που μεσολάβησε ανάμεσα στην απορριπτική απόφαση του 2018 και την απόφαση του Σ.τ.Ε. του 2020; Είναι η ομιλία του Πρωθυπουργού στη ΔΕΘ στη Θεσσαλονίκη το 2019 που ανακοίνωσε ρητά και κατηγορηματικά με τον πιο επίσημο τρόπο ότι θα επεκταθεί η εξορυκτική δραστηριότητα στην περιοχή της Θράκης.

Να σας θυμίσω τι ακολούθησε, κύριε Υπουργέ; Ακολούθησε λίγους μόλις μήνες μετά η απόφαση του Σ.τ.Ε. που ζητά ανάκληση της απορριπτικής απόφασης της αποκεντρωμένης διοίκησης επί περιόδου ΣΥΡΙΖΑ, επί κυβέρνησης ΣΥΡΙΖΑ.

Και εσείς λέτε ότι γι’ αυτά ευθύνεται η κυβέρνηση ΣΥΡΙΖΑ. Μα, επί εποχής κυβέρνησης ΣΥΡΙΖΑ υπήρξε απορριπτική απόφαση που την καθόριζε με επιστημονικά κριτήρια η αποκεντρωμένη διοίκηση και το χωροταξικό πλαίσιο της περιφέρειας.

Θέλω ακόμη να σας ρωτήσω ευθέως –και σας το λέω αυτό γιατί δεν είπατε τίποτα και θέλω να σας το πω πολύ ειλικρινά- για την απορριπτική επί της ουσίας απόφαση της αποκεντρωμένης διοίκησης.

Σας ερωτώ ευθέως: Θα τη στηρίξετε, κύριε Υπουργέ ή είναι ενοχλητική και θέλετε να παρακαμφθεί μέσω του Σ.τ.Ε.;

Επίσης, θέλω να σας ρωτήσω πάλι, κύριε Υπουργέ, για το περιφερειακό χωροταξικό. Εσείς μάλλον δεν γνωρίζετε ότι υπογράφηκε από την κυβέρνηση του ΣΥΡΙΖΑ το 2018. Σας ρωτώ, λοιπόν, το εξής: Για εσάς θα γίνει σεβαστό αυτό το πλαίσιο του χωροταξικού που αποκλείει ρητά, κύριε Υπουργέ, την εξορυκτική δραστηριότητα χρυσού;

Και για να μην έχετε καμμία αμφιβολία, διαβάζω ακριβώς τι λέει το χωροταξικό- περιφερειακό: Με αυτά τα δεδομένα οι δραστηριότητες που θέτουν συνολικότερα ζητήματα ως προς την αναπτυξιακή φυσιογνωμία περιοχών και δημιουργούν ζητήματα ευρύτερων περιβαλλοντικών επιπτώσεων θα πρέπει να αποκλείονται.

Το λέει ρητά και κατηγορηματικά, κύριε Υπουργέ!

Τέλος, θα ήθελα, κύριε Υπουργέ, να σας ρωτήσω κάτι. Προφανώς, οι πολίτες στην περιοχή γνωρίζουν πολύ καλά τι σημαίνει «εξόρυξη χρυσού», γιατί αντιλαμβάνονται ότι μια τέτοια δραστηριότητα κυρίως έρχεται να ακυρώσει τα πιο ισχυρά συγκριτικά πλεονεκτήματα που διαθέτει η περιοχή, ιδιαίτερα στη γεωργία, την κτηνοτροφία, την αλιεία, τον τουρισμό. Οδηγεί σε μια υποβάθμιση μία εθνικά κρίσιμη περιοχή, κύριε Υπουργέ, όπως είναι η Θράκη και πρέπει να τους συνυπολογίσετε. Οι εταιρείες είναι εύκολο σε είκοσι χρόνια να πάρουν τον χρυσό και να αφήσουν στις τοπικές κοινωνίες τα τοξικά απόβλητα των ενώσεων του κυανίου.

Γι’ αυτό, σας ζητώ για άλλη μια φορά να πάρετε μία σαφή και ξεκάθαρη θέση για το αν θα προχωρήσει ή όχι η εξορυκτική δραστηριότητα. Είναι ομόφωνες οι αποφάσεις όλων των τοπικών κοινωνιών και των φορέων της αυτοδιοίκησης –σας τις κατέθεσα- και είναι δική σας η σειρά να αναλάβετε τις ευθύνες σας ή να κρύβεστε πίσω από αποφάσεις που εσείς οι ίδιοι με την πολιτική σας προκαλείτε, όπως αυτή του Σ.τ.Ε..

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, το Συμβούλιο της Επικρατείας είναι όργανο της διοίκησης; Είναι εποπτευόμενος φορέας του κράτους, του δημοσίου;

**ΔΗΜΗΤΡΙΟΣ ΧΑΡΙΤΟΥ:** Όχι, κύριε Υπουργέ!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Είναι εποπτευόμενος φορέας του Υπουργείου Περιβάλλοντος και Ενέργειας και μπορεί να δίνει εντολές; Μιλάτε για συνταγματική εκτροπή.

Κρίνετε και σχολιάζετε την απόφαση του Συμβουλίου της Επικρατείας, το οποίο είπε αυτό που ευτυχώς διαβάσατε και το κατάλαβαν και αυτοί που το άκουσαν, ότι το χωροταξικό πλαίσιο, έτσι όπως ορίζεται, δεν τεκμηριώνει την απόφαση του περιφερειακού συμβουλίου -ορθώς- ότι απαγορεύεται η εξορυκτική δραστηριότητα του χρυσού. Και ευτυχώς διαβάσατε τι λέει το χωροταξικό πλαίσιο. Είπατε ότι λέει ότι πρέπει να αποκλείονται…

**ΔΗΜΗΤΡΙΟΣ ΧΑΡΙΤΟΥ:** Να το ξαναδιαβάσω;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα σας πω εγώ τι λέει για να το ακούσετε.

**ΔΗΜΗΤΡΙΟΣ ΧΑΡΙΤΟΥ:** Αποκλείει ρητά…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Είχατε τον χρόνο σας. Ακούστε με τώρα.

**ΠΡΟΕΔΡΕΥΩΝ (Απόστολος Αβδελάς):** Κύριε Χαρίτου, δεν σας διέκοψε.

**ΔΗΜΗΤΡΙΟΣ ΧΑΡΙΤΟΥ:** Συγγνώμη, κύριε Πρόεδρε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Χαρίτου, σας ακούσαμε. Εγώ δεν σας διέκοψα.

Τι διαβάσατε; Διαβάσατε ότι θα πρέπει να αποκλείονται δραστηριότητες που προκαλούν περιβαλλοντικές και αναπτυξιακού χαρακτήρα δυσμενείς επιπτώσεις στην τοπική κοινωνία.

Πρώτον, έρχεται το Σ.τ.Ε. και λέει ότι η απόφαση του περιφερειακού συμβουλίου δεν τεκμηρίωσε σωστά την αιτιολογία, το αίτιο για να απορριφθεί τελικά το αίτημα από τον επενδυτή, εν προκειμένω να πάρει τις άδειες για να προχωρήσει.

Δεύτερον, ποιος σας είπε ότι εμείς διαφωνούμε; Δεν καταλαβαίνω. Έρχεστε εδώ και λέτε: Εσείς ως Κυβέρνηση δεν κάνατε τίποτα για να αποτρέψετε τις εν λόγω παρεμβάσεις. Ερχόμαστε και λέμε εμείς -και εγώ προσωπικά- ότι όλες οι παρεμβάσεις, όλες οι ανθρωπογενείς δράσεις μπορούν να προχωρήσουν εφόσον συμβάλλουν θετικά στην τοπική κοινωνία, εφόσον προστατεύεται το περιβάλλον, εφόσον δημιουργούνται θέσεις εργασίας, εφόσον, τελικά, προάγεται η κοινωνική δικαιοσύνη και η κοινωνική ευημερία. Διαφωνεί κανείς πάνω σε αυτό; Αν τελικά η τοπική κοινωνία μέσω των θεσμικών οργάνων που έχει, μέσα από τον πρώτο και από τον δεύτερο βαθμό τοπικής αυτοδιοίκησης, μέσα από αποφάσεις της διοίκησης που απαγορεύουν την εν λόγω εξορυκτική δραστηριότητα, προχωρήσουν, φυσικά και όλοι θα είμαστε σύμφωνοι. Θα διαφωνήσει κανείς; Αυτό, όμως, μένει να τεκμηριώνεται κάθε φορά.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Προχωρούμε στην όγδοη, με αριθμό 815/22-6-2022 επίκαιρη ερώτηση δεύτερου κύκλου, του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Περιβάλλοντος και Ενέργειας, με θέμα: «Ανακύκλωση και διαχείριση απορριμμάτων στο αεροδρόμιο του Ηρακλείου της Κρήτης».

Κύριε Λοβέρδο, καλησπέρα σας και καλή εβδομάδα. Έχετε δύο λεπτά για την πρωτολογία σας.

**ΑΝΔΡΕΑΣ ΛΟΒΕΡΔΟΣ:** Καλησπέρα και καλή εβδομάδα, κύριε Πρόεδρε.

Κύριε Σκρέκα, προσφάτως ήμουν στο Ηράκλειο της Κρήτης και φεύγοντας, επειδή είχα χρόνο αναμονής, είδα ότι σε αυτό το αεροδρόμιο από το οποίο περνούν χιλιάδες άνθρωποι κάθε μέρα, τουλάχιστον έξι μήνες τον χρόνο, δεν υπάρχει ανακύκλωση απορριμμάτων με τρόπο ορατό. Όλα πετάγονται στους ίδιους κάδους. Υπάρχουν κάδοι με διαφορετικό χρώμα αλλά πρέπει να τους ανοίξεις για να δεις τι έχουν πετάξει οι προηγούμενοι, για να δεις τι θα πετάξεις και εσύ. Μάλιστα, επειδή με είδαν να το ψάχνω, αρκετοί τουρίστες με πλησίασαν και μου είπαν ότι έκαναν το ίδιο. Αποτέλεσμα πάντως ήταν ότι στις λεγόμενες δήθεν «περιοχές υγειονομικής ταφής», που είναι χωματερές, για να λέμε τα πράγματα με το όνομά τους, πηγαίνουν τα απορρίμματα οπωσδήποτε από το αεροδρόμιο του Ηρακλείου.

Ξέρετε, έχω φέρει το σχετικό θέμα -όχι όσον αφορά το αεροδρόμιο Ηρακλείου, αλλά γενικότερα για τη διαχείριση απορριμμάτων- δύο φορές στη Βουλή επί της δικής σας θητείας. Μου έχουν απαντήσει συνεργάτες σας στην Κυβέρνηση και στο Υπουργείο, Υφυπουργοί, και όλες οι απαντήσεις δείχνουν μέλλον και ελάχιστες δείχνουν παρόν.

Κλείνοντας την πρωτολογία μου, έχω να σας πω ότι σε τέσσερις σοβαρότατους δείκτες όσον αφορά το πού βρισκόμαστε, ακριβώς, στη διαχείριση απορριμμάτων -και είστε τρία χρόνια στην Κυβέρνηση, δεν φυτρώσατε με την τελευταία βροχή, δεν είστε χθεσινοί- στην Ευρωπαϊκή Ένωση είμαστε στις τελευταίες θέσεις.

Αναφέρομαι στα θέματα των χωματερών που έχουν απομείνει είτε που είναι ενεργές είτε που είναι ανενεργές, πλην όμως μη αποκατεστημένες. Έχω δώσει τους σχετικούς αριθμούς σε προηγούμενες παρεμβάσεις μου στον κοινοβουλευτικό έλεγχο. Αναφέρομαι στα σύμμεικτα αστικά απόβλητα που δεν οδηγούνται σε ενεργειακή αξιοποίηση. «Πάτος» και εδώ! Με τον όρο «ενεργειακή αξιοποίηση», κύριε Πρόεδρε, εννοούμε την καύση. Το λέμε ευγενικά γιατί κάποιους τους ενοχλεί. Τέλος, αναφέρομαι στις συσκευές ανακύκλωσης οργανικών υλικών που δεν υπάρχουν στην αγορά, παρά σπανίως, τους καφέ κάδους. Είμαστε τελευταίοι.

Εν όψει τουριστικής περιόδου -φέτος φαίνεται ότι θα είναι μια πάρα πολύ αποδοτική τουριστική περίοδος- έπρεπε το θέμα αυτό να έχει προσεχθεί.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Λοβέρδο.

Κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Είναι γεγονός, κύριοι συνάδελφοι, ότι η Ελλάδα πρέπει να κάνει πολλά βήματα προόδου για να μπορέσει να συγκλίνει με τον ευρωπαϊκό μέσο όρο σε ό,τι αφορά την ανακύκλωση απορριμμάτων και τη μείωση των απορριμμάτων τα οποία οδηγούνται προς ταφή.

Πρέπει να σας πω ότι, πράγματι, ο μέσος όρος της Ευρώπης είναι περίπου στο 50%, δηλαδή το 50% των απορριμμάτων ανακυκλώνεται, όταν στην Ελλάδα το ποσοστό αυτό είναι περίπου 20%. Στην Ευρώπη οδηγούν το 50% και λιγότερο -σε κάποιες χώρες μόλις το 10%-, όταν εμείς το 80% σχεδόν το οδηγούμε προς ταφή. Αυτό πρέπει να αλλάξει. Δεν μπορεί, βέβαια, να αλλάξει σε μια νύχτα. Δυστυχώς υπάρχουν ευθύνες τις οποίες εμείς θα πρέπει να αντιμετωπίσουμε και να προωθήσουμε πολύ γρηγορότερα αυτό το οποίο έπρεπε να έχει γίνει εδώ πολλά χρόνια και να έχει ξεκινήσει, θα έλεγα εγώ, από την παιδεία, από τα νηπιαγωγεία ακόμα, για να μπορέσουμε, πραγματικά, να περάσουμε μια νέα κουλτούρα, έναν νέο τρόπο συμπεριφοράς, γιατί τα απορρίμματα δεν είναι σκουπίδια. Τα απορρίμματα εν δυνάμει είναι πρώτες ύλες ίσως για κάποιες άλλες διεργασίες. Και, βεβαίως, πρέπει να πούμε ότι άμα συνεχίσουμε να καταναλώνουμε με τον τρόπο που καταναλώνουμε σε αυτόν τον πλανήτη, τότε μέχρι το 2100 θα χρειαστούμε δύο πλανήτες σαν τη Γη με πλουτοπαραγωγικούς πόρους για να μπορέσουμε να συντηρήσουμε τη σημερινή συμπεριφορά της πανανθρώπινης κοινωνίας σε ό,τι αφορά την παραγωγή και την κατανάλωση πόρων.

Εμείς με τον ν.4819/2021, πραγματικά, θεσπίσαμε ένα σύγχρονο και σαφές νομικό πλαίσιο για την ανακύκλωση. Συγκεντρώσαμε ένα χαώδες νομικό πλαίσιο, το τακτοποιήσαμε και προχωρήσαμε σε σοβαρές μεταρρυθμίσεις, όπως η υποχρέωση των φορέων τοπικής αυτοδιοίκησης να προχωρήσουν σε πολλά ρεύματα ανακύκλωσης, η υποχρέωση για τις τουριστικές επιχειρήσεις πάνω από ένα μέγεθος και για δήμους πάνω από ένα μέγεθος να προχωρούν σε χωρισμό οργανικών και ανακυκλώσιμων απορριμμάτων και αποβλήτων, γιατί, πράγματι, οι τουρίστες, οι επισκέπτες της Ελλάδας αναγνωρίζουν πολύ περισσότερο και σέβονται, πραγματικά, εκείνα τα καταλύματα που δείχνουν ότι ενδιαφέρονται για το περιβάλλον και σέβονται τις κοινωνίες που αποδεικνύουν με κάθε ευκαιρία ότι προστατεύουν το περιβάλλον και προστατεύουν ουσιαστικά με αυτόν τον τρόπο και τις επόμενες γενιές, τα παιδιά μας και τα εγγόνια μας.

Γι’ αυτό, λοιπόν, αντικαταστήσαμε ένα παλιό για τα δεδομένα νομικό καθεστώς, τον ν.2939/2001, έναν νόμο, δηλαδή, που είχε ψηφιστεί από τη Βουλή είκοσι και πλέον χρόνια πριν. Προχωρήσαμε σε πολλές τροποποιήσεις με σαφήνεια ως προς τις υποχρεώσεις αλλά και τις κυρώσεις που αφορούν το σύνολο των εμπλεκομένων. Υπήρχαν υποχρεώσεις και δεν υπήρχαν κυρώσεις. Έπρεπε κάποιος να προχωρήσει σε μία παρέμβαση, αλλά αν δεν προχωρούσε δεν υπήρχε καμμία κύρωση. Εμείς θεσπίσαμε συγκεκριμένες κυρώσεις οι οποίες μπορούν να εφαρμοστούν.

Τα αεροδρόμια υποχρεούνται από τον νόμο να οργανώνουν χωριστή συλλογή των αποβλήτων συσκευασίας σε τέσσερα διακριτά ρεύματα κατ’ αρχάς: γυαλί, χαρτί, πλαστικά και μέταλλα. Περιλαμβάνονται στο άρθρο 84 και 86 του ν.4819/2021. Εμείς το περάσαμε, εμείς το θεσπίσαμε και όντως έχει αρχίσει να εφαρμόζεται.

Βεβαίως όπως διαπιστώσατε εσείς -και δεν έχω λόγο, βεβαίως, να αμφιβάλλω- αυτό δεν γίνεται με ορθό τρόπο. Γι’ αυτό και προχωρήσαμε σε έγγραφη ενημέρωση του αρμόδιου φορέα, του Ελληνικού Οργανισμού Ανακύκλωσης, του ΕΟΑΝ, ο οποίος είναι εξοπλισμένος με ελεγκτικές, αλλά και κυρωτικές αρμοδιότητες.

Έχει ενημερωθεί, λοιπόν, για το καταγγελλόμενο ζήτημα και έχει δεσμευθεί ότι θα προβεί άμεσα στις ενδεδειγμένες παρεμβάσεις και πράξεις προς τους υπόχρεους φορείς λειτουργίας, για την άμεση συμμόρφωση.

Βεβαίως θα το παρακολουθήσουμε και εμείς και προσωπικά, για να δούμε, τελικά, ότι αυτό θα λάβει χώρα άμεσα και πριν ακόμα μπούμε στην καρδιά της τουριστικής σεζόν.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κύριε Λοβέρδο, έχετε κι εσείς τον λόγο για τρία λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Τρία χρόνια, λέτε, δεν είναι μια νύχτα. Σωστό. Αλλά είναι και τρία χρόνια. Όταν η χώρα υποφέρει από ένα πρόβλημα πρέπει οι αντιδράσεις να είναι γρήγορες. Οι ημερομηνίες που είχε δώσει ο προκάτοχός σας για το 2022, δεν είναι ημερομηνίες όπου είδε ο πολίτης θεαματικά αποτελέσματα. Κι όσο περνάει ο καιρός ειδικά για τη διαχείριση απορριμμάτων που κάνουν φορείς του δημοσίου, προστίθεται και το εξής πρόβλημα: Γίνεται ένας μεγάλος αγώνας για να ξεπεραστεί η γραφειοκρατία για να αποκτήσει ο δήμος χ, ας πούμε, ένα σύστημα διαχείρισης απορριμμάτων κι όταν καταλήγει αυτή η ιστορία, αυτό το σύστημα είναι πλήρως απαξιωμένο. Γιατί είναι απαξιωμένο; Γιατί έχουν εφευρεθεί καινούργια. Άρα, ούτε το πρόβλημα της γραφειοκρατίας αντιμετωπίζεται και περνάνε οι δεκαετίες και είμαστε ίδιοι ούτε το ευαίσθητο θέμα της διαχείρισης των απορριμμάτων αντιμετωπίζεται με ταχύτητα, που σημαίνει πρώτον, προσβολή της εικόνας μας στους ξένους, στους αλλοδαπούς. Δεύτερον, θέμα ηθικής τάξης για τον πολίτη που τα πετάει όπου βρει και που η διαχείριση δεν είναι επαρκής. Και τρίτον, περιβαλλοντικό θέμα μεγάλης σημασίας. Άρα, λοιπόν, αρχίζοντας από ένα μικρό, εγώ έβαλα το Ηράκλειο. Λέτε ότι θα το παρακολουθείτε. Κι εγώ θα το παρακολουθώ και σε επόμενη παρέμβασή μου θα το σχολιάσω είτε θετικά είτε αρνητικά.

Προσώρας, όμως, είμαι υποχρεωμένος να συνοδεύσω την παρέμβασή μου και με κάποια ακόμη στοιχεία.

Λέμε, κύριε Πρόεδρε, τι κάνουμε σε σχέση με την ανακύκλωση. Μάλιστα. Λέμε τα προγράμματα που αναπτύσσονται. Μάλιστα. Λέμε για τις αρμοδιότητες που έχουν περάσει στην τοπική αυτοδιοίκηση. Επίσης, μάλιστα. Θα σας δώσω εγώ τώρα μια εικόνα σημερινή, πρωινή. Οδός Νικολάου Καζαντζάκη, Νέα Ερυθραία, Δήμος Κηφισίας. Ανακύκλωση γυαλιού. Οι πολίτες έχουν συνείδηση, πάνε στον σχετικό μπλε κάδο για γυαλί και είναι γεμάτος και τα αφήνουν απέξω. Πρώτο που καταθέτω. Σε ερώτημα «μήπως είναι τεμπέληδες οι πολίτες και τα αφήνουν απέξω γιατί βαριούνται να ανοίξουν τον κάδο;» καταθέτω τη φωτογραφία αυτή -εγώ τις έχω τραβήξει- όπου φαίνεται ότι ο μπλε κάδος είναι ασφυκτικά γεμάτος. Και επειδή εκεί ανακυκλώνω και εγώ τα δικά μου γυαλιά, σας λέω ότι είναι έτσι δύο μήνες.

Οι πολίτες δεν είναι ασυνείδητοι. Περιποιούνται τα γυαλικά πριν τα αποθέσουν, τα πλένουν και τα πηγαίνουν όπως πρέπει να πηγαίνουν για να ανακυκλωθούν, χωρίς να βασανίζουν τους εργαζομένους στις επιχειρήσεις ανακύκλωσης. Η συνολική εικόνα, κύριε Πρόεδρε, από κόκκινους κάδους, από μπλε κάδους, από καφέ κάδους, από οτιδήποτε είναι αυτή εδώ που σας δείχνω στην φωτογραφία. Εδώ υπάρχει μία ανικανότητα όλων των βαθμίδων της διοίκησης, που φτάνει μέχρι το κράτος.

Παρακαλώ, τα καταθέτω αυτά.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ή θα γίνει θέμα μας η ανακύκλωση ή θα γίνει θέμα το οποίο συσχετίζεται με τους τομείς που ανέφερα και -όπως ξέρει κι ο Υπουργός, κ. Σκρέκας, και το είπε- με την επιχειρηματικότητα, γιατί άλλοι τα βλέπουν ως σκουπίδια άλλοι τα πετάνε από τα μπαλκόνια άλλοι τα πετάνε όπου βρουν και άλλοι βγάζουν χρήματα από αυτό, και επειδή υπάρχουν και δήμοι στη χώρα, όπως Κοζάνης, Αμαλιάδας, Χανίων, που τα έχουν πάει εξαιρετικά –παραλείπω και άλλους- υπάρχει και ένα ζήτημα κατά πόσο η περιφερειακή και η κεντρική διοίκηση ασκούν τις εποπτικές τους αρμοδιότητες. Θα μου πείτε: είναι σύνθετο το πρόβλημα. Όλα τα προβλήματα σύνθετα είναι σήμερα. Το θέμα είναι πώς τα λύνεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, έχετε τον λόγο, κύριε Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Βεβαίως, κύριε συνάδελφε, εδώ να πούμε ότι δεν είναι όλοι ανεύθυνοι και δεν είναι κι όλοι υπεύθυνοι και πρέπει, τελικά, να αποδίδεται και η ευθύνη σε αυτούς που πραγματικά την έχουν. Και θα ήθελα να μας πείτε, γιατί το κράτος είναι υπεύθυνο τελικά για όλα, συμφωνούμε, αλλά υπάρχουν και δομές οι οποίες έχουν επιφορτιστεί με μία ευθύνη. Προφανώς εδώ αναφέρατε την αδυναμία κάποιου δήμου, που δεν αναφέρατε ποιος είναι,…

**ΑΝΔΡΕΑΣ ΛΟΒΕΡΔΟΣ:** Και των εταιρειών. Ποιος μαζεύει;

**ΠΡΟΕΔΡΕΥΩΝ (Απόστολος Αβδελάς):** Στην Κηφισιά, είπε, αν δεν κάνω λάθος.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Εξαρτάται αν ο δήμος μαζεύει με δικά του μέσα ή έχει προχωρήσει σε…

**ΑΝΔΡΕΑΣ ΛΟΒΕΡΔΟΣ:** Για την ανακύκλωση, λέω, κύριε Υπουργέ. Εδώ είναι εταιρείες.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

 Επαναλαμβάνω ότι και οι έγχρωμοι κάδοι δεν μαζεύονται από ιδιωτικές εταιρείες. Μαζεύονται από το σύστημα αποκομιδής που έχει επιλέξει ο κάθε δήμος. Αν ο δήμος έχει επιλέξει μια ιδιωτική εταιρεία για να προχωρήσει στη συλλογή, στην αποκομιδή των απορριμμάτων, τότε είναι ένας ιδιώτης που κάνει τη δουλειά, δεν είναι ο ιδιώτης που κάνει την ανακύκλωση. Είναι εκείνη η εταιρεία, ο «εργολάβος» -σε εισαγωγικά- που έχει αναλάβει, έχει επιφορτιστεί από τον δήμο, μετά από διαγωνισμό, βεβαίως, για να συλλέγει, να μαζεύει τα απορρίμματα. Εδώ, λοιπόν, φταίει αυτός ο οποίος δεν τα μαζεύει σωστά και αυτός που έχει την ευθύνη να συλλέξει τα απορρίμματα. Για να το ξεκαθαρίσουμε.

Βεβαίως και υπάρχουν αυτά τα προβλήματα τα οποία λέτε. Για να μη γενικεύουμε όμως, υπάρχουν και πολλοί δήμοι που έχουν κάνει εκπληκτική δουλειά και αναφέρατε τον Δήμο Χανίων. Έχω επισκεφθεί και τον φορέα διαχείρισης εκεί πέρα ο οποίος κάνει εκπληκτική δουλειά, έχει ένα σύγχρονο εργοστάσιο διαχείρισης απορριμμάτων, ολοκληρωμένης διαχείρισης με ανακύκλωση κ.λπ.. Και, βεβαίως, η Κυβέρνησή μας έχει κάνει μια τεράστια προσπάθεια. Γιατί όταν ανέλαβε βρήκε μόλις δύο εργοστάσια να είναι συμβασιοποιημένα για κατασκευή και αυτή τη στιγμή έχουμε δεκαοχτώ εργοστάσια ολοκληρωμένης διαχείρισης και πάμε για σαράντα περίπου εργοστάσια, από τα οποία τα δεκαοχτώ έχουν ξεκινήσει ήδη και τα υπόλοιπα είναι ήδη στη φάση της συμβασιοποίησης στην Ελλάδα. Καταλαβαίνετε ότι αυτά τα τρία χρόνια κάναμε μια τεράστια προσπάθεια να επιταχύνουμε τις εξελίξεις και να μπορέσουμε να οργανώσουμε επιτέλους το κομμάτι της διαχείρισης αποβλήτων στη χώρα μας. Ήδη αναφέρθηκε από τις αρμόδιες ευρωπαϊκές αρχές ότι θα δοθούν 600 εκατομμύρια ευρώ από το νέο ΕΣΠΑ για να ολοκληρώσουμε αυτό το οποίο ξεκινήσαμε αυτά τα τρία χρόνια, το οποίο δεν είχε ξεκινήσει τα προηγούμενα.

Άρα, πραγματικά, σε ένα χρονικό διάστημα, στην επόμενη διετία - τριετία, θα έχουμε πια κατασκευασμένα ολοκληρωμένα εργοστάσια διαχείρισης αποβλήτων, πράγμα που θα μας βοηθήσει, πραγματικά, να πιάσουμε τους στόχους και να δείξουμε ότι σεβόμαστε, τελικά, τις πηγές του πλανήτη, τις πηγές της ίδιας μας της χώρας και δεν πετάμε πράγματα τα οποία έχουν τεράστια αξία και τα οποία μπορεί να λείψουν στο μέλλον.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Καλή συνέχεια, κύριε Λοβέρδο.

Πριν πάμε στην επόμενη ερώτηση, να πω ότι μετά από συνεννόηση δεν θα συζητηθεί η πέμπτη με αριθμό 4878/20-4-2022 ερώτηση του κύκλου των Αναφορών – Ερωτήσεων της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Υγείας, με θέμα: «Προβλήματα του Εθνικού Κέντρου Αποκατάστασης (ΕΚΑ) στο Ίλιον».

Επίσης, δεν θα συζητηθεί η δεύτερη με αριθμό 822/24-6-2022 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς την Υπουργό Παιδείας και Θρησκευμάτων, με θέμα: «Άμεση ανάγκη διερεύνησης των καταγγελιών ιδιωτικών εκπαιδευτικών αναφορικά με τα προγράμματα επιμόρφωσης ανήλικων προσφυγόπουλων».

Και να πάμε τώρα στην επόμενη ερώτηση που θα συζητηθεί. Πρόκειται για τη δωδέκατη με αριθμό 834/27-6-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Λεωνίδα Στολτίδη προς τον Υπουργό Περιβάλλοντος και Ενέργειας, με θέμα: «Την πυρκαγιά στη Νέα Καρβάλη, την αντεργατική επίθεση και τη μη τήρηση των υποχρεώσεων της «ENERGEAN OIL».

Κύριε Στολτίδη, καλησπέρα σας, καλή εβδομάδα.

Έχετε δύο λεπτά για το ξεκίνημα.

**ΛΕΩΝΙΔΑΣ ΣΤΟΛΤΙΔΗΣ**: Ευχαριστώ, κύριε Πρόεδρε.

Κύριε Υπουργέ, το Σάββατο 9 Απρίλη εκδηλώθηκε πυρκαγιά στις χερσαίες εγκαταστάσεις της «Energean Oil» στη Νέα Καρβάλη Καβάλας και συγκεκριμένα στη δεξαμενή αποθήκευσης έρματος «πετρελαιωμένων» νερών ΤΚ 661, επιβεβαιώνοντας τους φόβους και τις προειδοποιήσεις του σωματείου των εργαζομένων και των άλλων φορέων της πόλης.

Η «ENERGEAN OIL» έχει διακόψει αναίτια την παραγωγική δραστηριότητα για πάνω από έξι μήνες, παρά το γεγονός ότι στη σύμβαση που έχει υπογράψει με το ελληνικό κράτος για την εκμετάλλευση των κοιτασμάτων στον Πρίνο υπάρχει ρητή αναφορά στην υποχρέωση της εταιρείας για συνεχή παραγωγή πετρελαίου.

Το ίδιο διάστημα η εταιρεία με απαράδεκτες μεθοδεύσεις προχώρησε σε ομαδικές απολύσεις εκατόν ογδόντα πέντε έμπειρων, εξειδικευμένων εργαζομένων, δεν τηρεί τις συμβατικές της υποχρεώσεις, οφείλει στο δημόσιο, στην εφορία, στο ΙΚΑ, στη ΔΕΠΑ, στη ΔΕΗ, με εκτίμηση ότι τα χρέη προς τη ΔΕΗ μπορεί να ξεπερνάνε τα 20 εκατομμύρια ευρώ.

Τεράστιες ευθύνες έχει η Κυβέρνηση ,που αντί να πάρει μέτρα καλύπτει τις αντεργατικές αποφάσεις της εταιρείας, της δίνει κρατικές εγγυήσεις σε δάνεια ύψους 100.000.000 ευρώ και δεν πραγματοποιεί τους απαραίτητους ελέγχους για την ασφαλή λειτουργία παρ’ ότι το ζήτησαν επανειλημμένα οι εργαζόμενοι.

Από τη διεθνή πείρα και τα σχετικά στατιστικά στοιχεία είναι γνωστό ότι η αναδιάρθρωση των εργασιακών σχέσεων, οι μειώσεις προσωπικού, η παράδοση εργασιών σε εξωτερικά συνεργεία εργολάβων, η απουσία εξειδικευμένου προσωπικού, η ελλιπής συντήρηση, είναι ορισμένες από τις αιτίες που αυξάνουν τη συχνότητα ατυχημάτων και εγκυμονούν τον κίνδυνο βιομηχανικού ατυχήματος μεγάλης έκτασης με πολύ σοβαρές επιπτώσεις στους εργαζόμενους, τον πληθυσμό και το περιβάλλον.

Ερωτάσθε, κύριε Υπουργέ, τί θα κάνετε για να επαναλειτουργήσει άμεσα η παραγωγική δραστηριότητα στον Πρίνο, με βάση τις συμβατικές υποχρεώσεις της εταιρείας, να επαναπροσληφθούν οι απολυμένοι εργαζόμενοι χωρίς βλαπτική μεταβολή στους όρους εργασίας και στα μισθολογικά, ασφαλιστικά δικαιώματα και να παύσουν οι μηνήσεις και κάθε είδους δίωξη εναντίον τους;

Τί θα κάνετε, επίσης, για να διερευνηθούν άμεσα οι αιτίες της έκρηξης και της πυρκαγιάς και να δοθούν σαφείς απαντήσεις για το εάν η δεξαμενή ΤΚ-661 ήταν πλήρης και τί είδους ποσότητες πετρελαιοειδών ήταν στην επιφάνεια; Να αποσαφηνιστεί εάν η συγκεκριμένη δεξαμενή είχε υποβληθεί σε έλεγχο από τις αρμόδιες υπηρεσίες της διεύθυνσης υδρογονανθράκων και αν υπήρξαν στοιχεία διάβρωσης. Εφόσον υπήρξαν οι απαιτούμενοι έλεγχοι και οι αντίστοιχες υποδείξεις, εάν η εταιρεία είχε προχωρήσει στα αναγκαία μέτρα αποκατάστασης.

Τί θα κάνετε για να πραγματοποιηθούν όλοι οι απαραίτητοι τακτικοί, αλλά και έκτακτοι έλεγχοι, για την ασφάλεια των χερσαίων και των θαλάσσιων εγκαταστάσεων, ώστε να αποτραπεί οποιοδήποτε ατύχημα με συνέπειες στους εργαζόμενους, στον πληθυσμό της περιοχής και στο περιβάλλον; Να καταλογιστούν οι εργοδοτικές ευθύνες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Στολτίδη.

Και σε αυτή θα απαντήσει ο Υπουργός Περιβάλλοντος και Ενέργειας, κ. Κωνσταντίνος Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, η αναστολή λειτουργίας των εγκαταστάσεων έγινε κατόπιν αποφάσεως της εταιρείας τον Αύγουστο του 2021 για συντήρηση κατόπιν σχετικής οδηγίας και της ΕΔΕΥ, της Ελληνικής Εταιρείας Υδρογονανθράκων.

Ως γνωστόν, οι εγκαταστάσεις ευρίσκονταν υπό τον έλεγχο του σωματείου εργαζομένων εκείνο το διάστημα. Από την ξαφνική πυρκαγιά δεν υπήρξαν τραυματίες. Η ανταπόκριση των αρμοδίων αρχών υπήρξε άμεση και υποδειγματική, ενώ η φωτιά έσβησε εντός σύντομου χρόνου χωρίς να επεκταθεί σύμφωνα με την τήρηση των σχετικών πρωτοκόλλων ασφαλείας.

Η διάθεση υδρογονανθράκων του Υπουργείου είχε διενεργήσει επιθεώρηση στις εγκαταστάσεις επιχειρήσεως στις 16 Δεκεμβρίου του 2021, συνοδεία μελών και της εταιρείας και του σωματείου εργαζομένων και το πόρισμά της αφορούσε το σύνολο των εγκαταστάσεων της αρμοδιότητάς της.

Οι παρατηρήσεις της γνωστοποιήθηκαν εγκαίρως στην εταιρεία. Με αποφάσεις, μάλιστα, του γενικού διευθυντή ενέργειας στις 8 Φεβρουαρίου και 21 Απριλίου του 2022 επεβλήθησαν πρόσθετοι όροι λειτουργίας και παραγγέλθηκαν συγκεκριμένες εργασίες συντηρήσεως και αποκαταστάσεως. Είχαν από την προηγούμενη, προ του συμβάντος επιθεώρηση, επισημανθεί όλες οι παθογένειες και στην επίμαχη δεξαμενή και γι’ αυτό ακριβώς ετάχθησαν και πρόσθετοι όροι λειτουργίας για την ασφάλεια των εγκαταστάσεων, καθώς και συγκεκριμένη προθεσμία για τη συντήρηση και αποκατάσταση.

Εν τω μεταξύ, έγινε το συμβάν και γι’ αυτό παρατάθηκε και σχετική προθεσμία αποκαταστάσεως. Για τον έλεγχο συμμορφώσεως με αυτά διενεργήθη και νέα αυτοψία στις 24 Ιουνίου από της οποίας το πόρισμα αναμένεται να διαπιστωθεί και η τήρηση ή μη των ανωτέρω πρόσθετων όρων λειτουργίας.

Εφόσον δεν υπάρξει συμμόρφωση με αυτούς τους όρους, προβλέπονται –και θα επιβληθούν φυσικά- οι νόμιμες κυρώσεις. Εν τω μεταξύ στις 12 και 13 Μαΐου του 2022 διενεργήθηκε και άλλη επιθεώρηση κατά Sevezo-III από μεικτό κλιμάκιο και τελεί υπό σύνταξη η σχετική έκθεση επιθεωρήσεως.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Ο κ. Στολτίδης έχει τον λόγο για τρία λεπτά.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, τα ερωτήματα στο δεύτερο μέρος δεν έγιναν τυχαία, υπάρχουν –είπατε- μερικά πορίσματα από ελέγχους πριν το ατύχημα που ανέδειξαν όλα αυτά τα προβλήματα.

Προφανώς, αυτό που ρωτάμε είναι αν έκανε η εταιρεία όλα τα δέοντα γιατί μετά ακολούθησε το ατύχημα. Αν έκανε, λοιπόν, τί έκανε και πήγε η κατάσταση προς αυτή την κατεύθυνση; Ρωτάμε συγκεκριμένα. Δεν το καταλαβαίνετε ότι χωρίς το εμπειρότατο προσωπικό τίθεται ζήτημα ασφάλειας για την περιοχή για τις εγκαταστάσεις; Δεν είναι μάγοι, το προβλέψανε και έγινε. Χωρίς αυτό το προσωπικό δεν υπάρχει περίπτωση να μπορέσει να λειτουργήσει το εργοστάσιο και εσείς –η Κυβέρνησή σας, κύριε Υπουργέ- επιτρέψατε να τους απολύσει όλους και τους επιδοτήσατε και από πάνω για τις αποζημιώσεις. Βέβαια, η εταιρεία τώρα καλεί τους εργαζόμενους να επιστρέψουν, διότι γνωρίζει ότι αλλιώς δεν γίνεται, αλλά χωρίς δικαιώματα και, κυρίως, χωρίς σωματείο. Γιατί, επίσης, γνωρίζει η εταιρεία ότι με το σωματείο δεν μπορεί να τους κάνει καλά και φέρατε, βέβαια και την κύρωση της σύμβασης την οποία συζητάμε για τις αποθήκες αερίου.

Κύριε Υπουργέ, η περίπτωση των πετρελαίων Καβάλας είναι το ζωντανότατο παράδειγμα της μεγάλης απάτης όλων των πολιτικών διακηρύξεων της Κυβέρνησης. Είπατε για καλύτερους μισθούς. Στέλνετε τα ΜΑΤ να πείσουν τους εργαζόμενους να δεχθούν το τσάκισμα των μισθών. Είπατε για προστασία του περιβάλλοντος, κοντεύει να τιναχθεί στον αέρα όλη η περιοχή. Είπατε για ενεργειακή κάλυψη, μας ρίχνετε στον βούρκο της ενεργειακής εξάντλησης και της φτώχειας. Χρωστάει η επιχείρηση 20.000.000 ευρώ και κλείνετε το ρεύμα στις λαϊκές οικογένειες. Είπατε η Ευρωπαϊκή Ένωση το «κοινό σπίτι των λαών» και σε ερώτηση του Ευρωβουλευτή του Κομμουνιστικού Κόμματος Ελλάδος τι θέση παίρνει η Ευρωπαϊκή Ένωση για τις απολύσεις στα πετρέλαια Καβάλας, έκανε κοινώς την «πάπια». Δεν ανακατεύεται –λέει- στα εσωτερικά επιχειρηματικά σχέδια, το κοινό σπίτι των λαών.

Πρέπει να πούμε, όμως, ότι τα βρήκατε σκούρα με την αποφασιστικότητα των εργαζομένων που δεν λυγάνε αλλά και με το τεράστιο βήμα αλληλεγγύης των περίπου σαράντα οκτώ εργατικών λαϊκών φορέων της περιοχής που στέκονται στο πλευρό τους.

Κύριε Υπουργέ, αυτοί οι δύο παράγοντες είναι αυτοί που μπορούν να οδηγήσουν αυτή τη μάχη σε νίκη και να επιβάλουν έτσι τους δικούς τους όρους ζωής και εργασίας γι’ αυτούς και τα παιδιά τους και όχι να αφήνουν τα παράσιτα, τους επιχειρηματικούς ομίλους να τους τσακίζουν τη ζωή, μόνο και μόνο για να γεμίσουν τις τσέπες τους.

Το Κομμουνιστικό Κόμμα θα είναι στο πλευρό τους σε όλη αυτή την πορεία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Η διερεύνηση των αιτιών της πυρκαγιάς είναι ακόμα εν εξελίξει από όλους τους εμπλεκόμενους και αναμένονται προσεχώς τα πορίσματα από την Πυροσβεστική, με εξωτερικό ειδικευμένο πραγματογνώμονα.

Η εταιρεία με την εξωτερική διερεύνησή της καθώς και τον διορισμό εξειδικευμένου εξωτερικού φορέως-πραγματογνώμονος, με την αρμόδια ελεγκτική αρχή του Υπουργείου για τις χερσαίες εγκαταστάσεις εξακολουθεί -όπως εμπράκτως έκανε και προ του διερευνώμενου συμβάντος- να παρακολουθεί από κοντά τις εξελίξεις και τα πορίσματα των αυτοψιών-επιθεωρήσεων, που η ίδια συνεχώς δρομολογεί και διενεργεί. Οι νόμιμες προθεσμίες δεν έχουν ακόμη εξαντληθεί και όλα είναι εντός χρονικού περιθωρίου που προβλέπεται από το κείμενο νομοθετικό πλαίσιο. Υπό αυτά τα δεδομένα αναμένονται και οι οριστικές σχετικές απαντήσεις και τα πορίσματα της εταιρείας το αργότερο έως τις 10 Ιουλίου του 2022, άρα τις επόμενες ημέρες.

Η ΕΔΕΥ παρακολουθεί την πρόοδο των σχετικών εργασιών συντηρήσεως και έχει ζητήσει ειδικό χρονοδιάγραμμα. Έτσι θα μπορεί να ελέγξει και την πλήρη συμμόρφωση της εταιρείας με το σχετικό νομοθετικό και συμβατικό καθεστώς λειτουργίας.

Αμέσως μετά την ολοκλήρωση των εργασιών και πριν την επαναλειτουργία των εγκαταστάσεων η ΕΔΕΥ θα ολοκληρώσει όλους τους προβλεπόμενους ελέγχους, προκειμένου να διασφαλιστεί η ακεραιότητα των εργαζομένων, των πολιτών και του περιβάλλοντος, όπως εξάλλου και ο νόμος απαιτεί. Συνεπώς, οι έλεγχοι ασφαλείας έγιναν, γίνονται και θα συνεχιστούν κανονικά, όπως προβλέπεται τόσο για τις χερσαίες όσο και για τις υπεράκτιες εγκαταστάσεις από το Υπουργείο αλλά και την ΕΔΕΥ αντιστοίχως.

Τώρα, για τα ζητήματα εκατέρωθεν αντεγκλήσεων και τυχόν αμφισβητούμενων ομαδικών ή μη απολύσεων σε εταιρεία, είναι ενήμερο από νωρίς και το ΣΕΠΕ το οποίο έχει προβεί σε ελέγχους στην εν λόγω εταιρεία σχετικά με την τήρηση της εργατικής νομοθεσίας. Πάντως, εφόσον τον λόγο έχει πλέον η ίδια η δικαιοσύνη, θεσμικά δεν επιτρέπεται η όποια παρέμβαση και ανάμειξη στο έργο της.

Όλα τα δεδομένα της υποθέσεως φαίνεται πως έχουν ήδη τεθεί και από τις δύο εμπλεκόμενες πλευρές των αρμοδίων εισαγγελικών και δικαστικών αρχών και όλοι αναμένουμε φυσικά με σεβασμό την κρίση τους.

Προφανής, λοιπόν, σκοπός όλων και του Υπουργείου και της ΕΔΕΥ είναι η επαναλειτουργία φυσικά των εγκαταστάσεων, μόνο αφ’ ότου μπορέσει να εξασφαλιστεί η ασφάλεια όλων, εργαζομένων, πολιτών και περιβάλλοντος.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Δεν θα συζητηθούν κατόπιν συνεννόησης η υπ’ αριθμόν 833/27-6-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Λαμπρούλη, με θέμα: «Ελλείψεις τεχνολόγων στο ακτινοδιαγνωστικό εργαστήριο του Πανεπιστημιακού Γενικού Νοσοκομείου Λάρισας», καθώς και η υπ’ αριθμόν 5347/23-5-2022 του κύκλου αναφορών - ερωτήσεων του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υγείας, με θέμα: «Υπολειτουργία του ακτινολογικού τμήματος του Γενικού Νοσοκομείου Λαμίας εξαιτίας έλλειψης του αναγκαίου ανθρώπινου δυναμικού».

Προχωράμε τώρα στη συζήτηση της πρώτης της υπ’ αριθμόν 4890/26-4-2022 ερώτησης του κύκλου αναφορών - ερωτήσεων του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Περιβάλλοντος και Ενέργειας, με θέμα: «Νομοθετική ρύθμιση για αξιοποίηση της ενέργειας που παράγεται από φωτοβολταϊκά στον Δήμο Αγίου Δημητρίου».

Ο κ. Μπαλάφας έχει τον λόγο για δύο λεπτά.

**ΙΩΑΝΝΗΣ ΜΠΑΛΑΦΑΣ:** Ευχαριστώ, κύριε Πρόεδρε.

Κύριε Υπουργέ, η συγκεκριμένη επίκαιρη ερώτηση που συζητάμε σήμερα, σε συνέχεια ερωτήσεώς μας την 21η Απριλίου του 2022, η οποία δεν έτυχε απάντησης από την πλευρά σας, αφορά στην ανάγκη νομοθετικής ρύθμισης για την αξιοποίηση της ενέργειας που παράγεται από φωτοβολταϊκά συστήματα στον Δήμο Αγίου Δημητρίου Αττικής.

Πρόκειται για συγκεκριμένη επένδυση στο πλαίσιο του ευρωπαϊκού έργου PRODESA, που αφορά στην εγκατάσταση φωτοβολταϊκών συστημάτων στα δώματα των δημοτικών κτηρίων, τα οποία φωτοβολταϊκά συστήματα θα λειτουργούν με το μοντέλο του ενεργειακού συμψηφισμού.

Σημειώνω ότι οι πλέον κατάλληλες από κάθε άποψη κτηριακές εγκαταστάσεις του δήμου όπου έχει σχεδιαστεί να εγκατασταθούν φωτοβολταϊκά συστήματα για συμψηφισμό είναι οι σχολικές μονάδες. Και εδώ προκύπτει το πρόβλημα που αφορά στα ΑΦΜ των διαφόρων μονάδων. Δεν μπορεί, δηλαδή, να διοχετευθεί η ενέργεια που παράγεται από τα φωτοβολταϊκά στις σχολικές μονάδες με το δικό τους ΑΦΜ, αυτό των σχολικών επιτροπών, σε άλλες εγκαταστάσεις του δήμου ή σε οδοφωτισμό που έχουν το ΑΦΜ του δήμου διαφορετικό από αυτό των σχολικών επιτροπών και αυτό σύμφωνα με την ισχύουσα νομοθεσία.

Αποτέλεσμα; Το 70% περίπου της παραγόμενης ενέργειας δεν θα μπορεί να συμψηφιστεί, η επένδυση θα είναι ασύμφορη για τον δήμο και δεν θα πραγματοποιηθεί.

Με βάση τα παραπάνω δεδομένα, αναδεικνύεται η ανάγκη, όπως είπα και προηγουμένως, για νομοθετική ρύθμιση μέσω της οποίας θα επιτρέπεται ρητά η διενέργεια ενεργειακού συμψηφισμού σε περιπτώσεις διαφορετικών ΑΦΜ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επειδή, λοιπόν, η επίλυση του προβλήματος με νομοθετική ρύθμιση θα οδηγήσει στη μέγιστη δυνατή παραγωγή ενέργειας από ΑΠΕ, στη μείωση του ενεργειακού κόστους, όπως επίσης θα οδηγήσει στη μείωση των εκπομπών διοξειδίου του άνθρακα, με προφανή περιβαλλοντικά και οικονομικά οφέλη, διατυπώνουμε την ερώτησή μας, κύριε Υπουργέ: Σκοπεύετε να προχωρήσετε σε μια τέτοιου είδους νομοθετική ρύθμιση, μέσω της οποίας θα επιτρέπεται η διενέργεια εικονικού ενεργειακού συμψηφισμού από σταθμούς ΑΠΕ που ανήκουν σε φορείς του δήμου -των διαφόρων δήμων, δεν αφορά μόνο τον Άγιο Δημήτριο- σχολικές επιτροπές κ.λπ., προς παροχές ηλεκτρικού ρεύματος που ανήκουν στο ΑΦΜ του εκάστοτε δήμου, ώστε να διευκολυνθούν οι φορείς της αυτοδιοίκησης στην αξιοποίηση και εφαρμογή του συγκεκριμένου προγράμματος;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπαλάφα.

Και σε αυτή την επίκαιρη ερώτηση θα απαντήσει ο Υπουργός Περιβάλλοντος και Ενέργειας κ. Σκρέκας.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ευχαριστώ για την ερώτηση, κύριε συνάδελφε. Νομίζω ότι είναι πραγματικά σημαντική. Πρέπει να σας πω ότι από πέρσι έχουμε υιοθετήσει, έχουμε εκδώσει σειρά υπουργικών αποφάσεων -στις 6-8-2021, στις 17-12-2021- με τις οποίες θεσπίσαμε ένα επίκαιρο και πρωτοπόρο νομικό πλαίσιο για αυτοπαραγωγούς ηλεκτρισμού με γνήσιο, με απευθείας ή με εικονικό ενεργειακό συμψηφισμό, τον λεγόμενο virtual net metering.

Εν προκειμένω, το ζήτημα μάλλον ήταν ούτως ή άλλως νομικώς επιλύσιμο με την κατάλληλη ερμηνεία και αξιοποίηση του προϋφιστάμενου νομικού πλαισίου και ιδίως, των σχετικών προνοιών περί νομικών προσώπων δημοσίου δικαίου και ενεργειακών κοινοτήτων, που είχαμε θεσμοθετήσει. Διότι, ούτως ή άλλως, η εγκατάσταση θα γινόταν από τον δήμο, άρα η διαχείριση των σχολείων τού ανήκει και ο συμψηφισμός θα γινόταν εν μέρει και υπέρ της σχολικής επιτροπής.

Η νομοθεσία δεν συναρτούσε ή δεν περιόριζε τον συμψηφισμό με βάση το ΑΦΜ της παροχής όπου θα εγκαθίστατο ο σταθμός παραγωγής. Εντούτοις, όμως, όπως και εσείς ρωτάτε, αφουγκραζόμενοι τις όποιες ανησυχίες όσων καινοτομούν και τολμούν και έχοντας απόλυτη επίγνωση ότι, υπό τις παρούσες συνθήκες, δεν υπάρχει ο παραμικρός τόπος για χρονοτριβές με ασήμαντες αμφισημίες ή ερμηνευτικές αμφιβολίες, δρομολογήσαμε την προηγούμενη βδομάδα εγκαίρως οριστική σαφή λύση, με σχετική πρόνοια σε άρθρο του νομοσχεδίου: «Εκσυγχρονισμός της αδειοδοτικής διαδικασίας των ανανεώσιμων πηγών ενέργειας». Όπως σας είπα, ψηφίστηκε από τη Βουλή των Ελλήνων την προηγούμενη εβδομάδα, επισημαίνοντας βεβαίως ότι δεν είναι ανάγκη να ταυτίζονται οι επωνυμίες των νομικών προσώπων στα οποία ανήκουν οι παροχές του σταθμού παραγωγής και των αντίστοιχων παροχών κατανάλωσης.

Άρα, ήδη, όπως και εσείς προτείνετε εδώ, προχωρήσαμε στη νομοθετική επίλυση, να το πω καλύτερα, στο νομοθετικό ξεκαθάρισμα των οποιωνδήποτε αμφιβολιών ή αμφισημιών υπήρχαν στο προηγούμενο πλαίσιο.

**ΙΩΑΝΝΗΣ ΜΠΑΛΑΦΑΣ:** Δεν σας άκουσα ακριβώς. Είπατε ότι δρομολογήσατε…

**ΠΡΟΕΔΡΕΥΩΝ (Απόστολος Αβδελάς):** Μισό λεπτό, κύριε Μπαλάφα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ψηφίσαμε διάταξη όπου δεν χρειάζεται να ταυτίζεται ο αριθμός παροχής με το…

**ΙΩΑΝΝΗΣ ΜΠΑΛΑΦΑΣ:** Σε ποιο νομοσχέδιο;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Στο νομοσχέδιο της προηγούμενης εβδομάδος, που ψηφίστηκε από τη Βουλή την προηγούμενη εβδομάδα. Αυτό το οποίο ζητάτε έχει γίνει πράξη.

**ΠΡΟΕΔΡΕΥΩΝ (Απόστολος Αβδελάς):** Μήπως δεν χρειαζόμαστε και τις δευτερολογίες;

Ορίστε, κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Ότι αυτό που είπε ο Υπουργός στον βαθμό που δεν έχω κανέναν λόγο να αμφιβάλλω ότι είναι έτσι, λύνει το ζήτημα, είναι ικανοποιητικό. Θα το κοιτάξω βέβαια. Δεν υπάρχει λόγος να επιμείνουμε σε αυτό.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε. Ωραία. Τέτοια να γίνονται πάντα!

Κύριε Μπαλάφα, σας ευχαριστώ πολύ.

Κυρίες και κύριοι συνάδελφοι, θα ήθελα να σας ενημερώσω ότι η δεύτερη με αριθμό 821/24-6-2022 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Νεκτάριου Σαντορινιού προς την Υπουργό Πολιτισμού και Αθλητισμού, με θέμα: «Να υλοποιηθούν άμεσα οι υποσχέσεις δήμου και περιφέρειας για το Κλειστό Γυμναστήριο Αρχαγγέλου», δεν θα συζητηθεί κατόπιν συνεννόησης.

Επίσης, η πρώτη με αριθμό 807/21-6-2022 επίκαιρη ερώτηση δευτέρου κύκλου του Βουλευτή Αιτωλοακαρνανίας της Νέας Δημοκρατίας κ. Μάριου Σαλμά προς τον Υπουργό Αγροτικής Ανάπτυξης και Τροφίμων, με θέμα: «Ανάγκη λήψης μέτρων για στήριξη των αγροτοκτηνοτρόφων εν μέσω πληθωρισμού και μεγάλης αύξησης του κόστους παραγωγής», δεν θα συζητηθεί.

Προχωρούμε στη συζήτηση της δέκατης τέταρτης με αριθμό 837/27-6-2022 επίκαιρης ερώτησης δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Τα επικίνδυνα σχέδια εγκατάστασης ανεμογεννητριών στην Κρήτη».

Κύριε Συντυχάκη, καλησπέρα σας! Καλή εβδομάδα! Έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι κάτοικοι της Κρήτης και ιδιαίτερα, του Νομού Λασιθίου αντιδρούν, διαμαρτύρονται με αγωνιστικές κινητοποιήσεις για την άνευ προηγουμένου αλλοίωση της ιστορικής, πολιτιστικής και περιβαλλοντικής φυσιογνωμίας της περιοχής, καθώς και αλλαγής της χρήσης γης, με σοβαρές επιπτώσεις σε αγρότες, κτηνοτρόφους, μελισσοκόμους λόγω της εγκατάστασης ανεμογεννητριών.

Αναφέρομαι σε αυτόν τον ενεργειακό σχεδιασμό ενεργειακών κολοσσών, στρατηγική της Ευρωπαϊκής Ένωσης, των κυβερνήσεων διαχρονικά, που προβλέπει εκατοντάδες ανεμογεννήτριες, ηλιοθερμικούς σταθμούς, φωτοβολταϊκά και αποθηκευτικά πάρκα χιλιάδων στρεμμάτων, ακόμα και σε περιοχές -υποτίθεται- προστατευόμενες, τις γνωστές ως «NATURA», αλλά και σε γεωργική γη υψηλής παραγωγικότητας.

Πρόκειται για σμήνη ανεμογεννητριών και άλλων βιομηχανικών εγκαταστάσεων, με τη Σητεία να αποτελεί τον πρώτο δήμο σε εγκατεστημένη ισχύ από ΑΠΕ στην Κρήτη. Στην Ιεράπετρα υλοποιούνται τεράστια πρότζεκτ ΑΠΕ, ακόμα και σε αρχαιολογικό χώρο, συγκεκριμένα στην Επισκοπή, ενώ στο οροπέδιο Λασιθίου οι πράσινοι επιχειρηματικοί όμιλοι σχεδιάζουν να εγκαταστήσουν εβδομήντα πέντε ανεμογεννήτριες στις κορυφογραμμές της Δίκτης.

Η Κυβέρνησή σας και φυσικά, ως συνέχεια των προηγούμενων κυβερνήσεων, έχει την ευθύνη για αυτή την εξέλιξη. Είναι ενάντια στη θέληση του λαού. Υλοποιείτε τη στρατηγική της Ευρωπαϊκής Ένωσης για την πράσινη ανάπτυξη, ενισχύοντας όλο το νομικό πλαίσιο για να μπορούν ανεμπόδιστα τα μονοπώλια να εκμεταλλεύονται και να εμπορευματοποιούν τους φυσικούς πόρους και το περιβάλλον.

Υπάρχει ειδική περιβαλλοντική μελέτη για τις περιοχές δικτύου «NATURA 2000» της κεντρικής και ανατολικής Κρήτης που έχει κατατεθεί και δίνει άλλοθι σε αδειοδοτήσεις για εγκαταστάσεις ΑΠΕ και άλλες δραστηριότητες, ακόμα και σε προστατευόμενες περιοχές και μάλιστα, με χρηματοδότηση από το Ταμείο Ανάκαμψης της Ευρωπαϊκής Ένωσης.

Και ρωτούμε τώρα -ρητορικό, βέβαια, το ερώτημα- το εξής: Με αυτές τις επενδύσεις διασφαλίζετε το φθηνό ρεύμα για τον λαό, αναβαθμίζεται η ποιότητα των κατοίκων των περιοχών αυτών, εξασφαλίζεται η ενεργειακή επάρκεια της περιοχής, γενικότερα της χώρας μας;

Τίποτα από όλα αυτά δεν πρόκειται να συμβεί. Αυτές οι επενδύσεις δεν διασφαλίζουν φθηνότερο ρεύμα στον λαό, ενώ εκατομμύρια ευρώ που θα επενδυθούν δεν θα τα πάρουν ούτε οι ελάχιστοι εργαζόμενοι που θα δουλέψουν κάτω από αντίξοες συνθήκες εργασιακής γαλέρας.

Οι κάτοικοι, λοιπόν, διεκδικούν να μην τοποθετηθεί καμμία ανεμογεννήτρια, κανένας υποσταθμός και γραμμή υψηλής τάσης κοντά σε οικισμούς, καθώς και να αναθεωρηθούν προς τα επάνω τα όρια εγγύτητας και προς τα κάτω τα όρια ηχορύπανσης.

Σας ρωτάμε, λοιπόν, κύριε Υπουργέ: Τι μέτρα θα πάρει η Κυβέρνηση, ώστε να ικανοποιηθούν τα αιτήματα των κατοίκων για προστασία της περιοχής του Λασιθίου, συμπεριλαμβανομένων και των περιοχών «NATURA 2000», και να απορριφθεί η ειδική περιβαλλοντική μελέτη που υποβαθμίζει το περιβάλλον και προμηνύει βαριές συνέπειες στον λαό;

Δεύτερον, να απαγορευθεί η κατασκευή αιολικού πάρκου σε Σητεία, Ιεράπετρα, Οροπέδιο Λασιθίου και σε όσα άλλα προγραμματίζονται στην περιοχή. Να επανεξεταστεί το σύνολο των αδειοδοτήσεων εγκατάστασης αιολικών πάρκων στην Κρήτη, ώστε να μην προσβληθεί με κανέναν τρόπο το περιβάλλον, αλλά και η οικονομική δραστηριότητα των κατοίκων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Στην ερώτηση θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, θα πρέπει να κάνουμε μία ουσιαστική συζήτηση για αυτό το θέμα. Δεν θα σας πάω στο τυπικό του θέματος, ότι είναι πρώιμο το στάδιο, ότι δεν έχουν προχωρήσει σε περιβαλλοντικές αδειοδοτήσεις οι εν λόγω επενδύσεις, ότι έχει πολύ δρόμο μπροστά για να αδειοδοτηθούν περιβαλλοντικά, ώστε να μπορούν να κατασκευαστούν. Δεν θα σας πάω στο ότι η φέρουσα ικανότητα κυμαίνεται από μέτρια έως ελάχιστη, αναφορικά με τα όρια που θέτει το νομοθετικό πλαίσιο.

Όμως, θα ήθελα να κάνουμε μία κουβέντα ουσιαστική σε αυτό.

Κατ’ αρχάς, συμφωνείτε ή όχι ότι θα πρέπει να αξιοποιήσουμε το αιολικό δυναμικό που διαθέτει η χώρα μας, προς όφελος των Ελλήνων; Να κλείσουμε τα φουγάρα -και η Κρήτη έχει πολλά- και να χρησιμοποιήσουμε τον ήλιο και τον άνεμο και να δούμε ποια είναι τα οφέλη της τοπικής κοινωνίας.

Δεν θα πω ποια είναι τα οφέλη, συνολικά, της οικονομίας, γιατί τα οφέλη της οικονομίας τα συζητήσαμε, τα ακούσατε και στις απαντήσεις που έδωσα στους προηγούμενους ερωτώντες, ότι αυτή τη στιγμή γλιτώνουμε 1,5 δισεκατομμύριο ευρώ σε σημερινές τιμές -1,7 δισεκατομμύριο περίπου- από εισαγωγές φυσικού αερίου, που δεν εισάγουμε, επειδή τα τελευταία τέσσερα χρόνια και μέχρι το τέλος του 2022 θα έχουμε εγκαταστήσει 5.000 MW ανανεώσιμων πηγών ενέργειας. Έτσι θα παράγουμε ηλεκτρική ενέργεια από ΑΠΕ και όχι από τα εργοστάσια φυσικού αερίου, άρα θα μειώσουμε την εισαγωγή φυσικού αερίου, πολύ από το οποίο έρχεται από τη Ρωσία και το οποίο το χρυσοπληρώνουμε, θα έλεγα.

Μπορούμε να συμφωνήσουμε ότι χρειάζεται να αξιοποιήσουμε το ηλιακό δυναμικό της χώρας; Ότι πρέπει να αξιοποιήσουμε τον ήλιο; Ότι η Ελλάδα, για πρώτη φορά, έχει ανταγωνιστικό πλεονέκτημα σε σχέση με τις βόρειες χώρες, γιατί οι βόρειες χώρες είχαν πολύ πιο πλούσιο άνθρακα, τρεις και τέσσερις φορές πιο πλούσιο από την Ελλάδα; Θέλουμε να εξορύξουμε τρεις φορές περισσότερο λιγνίτη, για να παράγουμε την ίδια ποσότητα ηλεκτρικής ενέργειας με την Πολωνία, που έχει τον πλούσιο άνθρακα σε θερμική αξιακή και άρα είναι πολύ πιο ανταγωνιστική. Πάντα η Ελλάδα είχε πιο ακριβό κόστος παραγωγής. Γιατί; Διότι είχε πολύ πιο φτωχό λιγνίτη, πιο φτωχό ως θερμική αξία ορυκτό καύσιμο.

Τώρα, για πρώτη φορά, η Ελλάδα έχει ανταγωνιστικό πλεονέκτημα, γιατί έχουμε πολύ περισσότερη ηλιακή ακτινοβολία, έχουμε πλούσιο αιολικό δυναμικό, το οποίο μπορούμε να το αξιοποιήσουμε σε σχέση με τις βόρειες χώρες και θα πρέπει να το κάνουμε, βεβαίως, σεβόμενοι τις τοπικές κοινωνίες, βεβαίως, σεβόμενοι το περιβάλλον.

Πείτε μου ποιο είναι το πρόβλημα για την τοπική κοινωνία, όταν θα λαμβάνει ως ανταποδοτικό όφελος το 2,7% -όχι των κερδών- του τζίρου, του εσόδου, δηλαδή, που θα έχει από αυτές τις επενδύσεις; Καθαρό κέρδος μπορεί να είναι το 20%-30%, δηλαδή, το 20% έως 30% του καθαρού κέρδους της επένδυσης επιστρέφει στην τοπική κοινωνία. Πώς; Το 1% του τζίρου, δηλαδή, το 15%, ίσως, των κερδών, πηγαίνει στους λογαριασμούς των οικιακών καταναλωτών. Δηλαδή τα σπίτια, οι κάτοικοι στα χωριά ή στις κοντινές πόλεις, στις οικείες δημοτικές κοινότητες, θα λαμβάνουν στον λογαριασμό του ρεύματός τους επιστροφή, ανταποδοτικό όφελος ύψους 1% επί της επένδυσης.

Δεύτερον, ο δήμος θα λαμβάνει 1,7%, για να μπορεί να προχωρά σε έργα αναβάθμισης του περιβάλλοντος και της περιοχής, ώστε να στηρίξει τους πολίτες και τους δημότες και τους κατοίκους των χωριών, γιατί εκεί συνήθως είναι απομακρυσμένα και υπάρχουν οικισμοί, υπάρχουν χωριά. Συνήθως δεν υπάρχουν μεγάλες πόλεις κοντά, αλλά αν υπάρχουν, και εκεί.

Δώσαμε τη δυνατότητα και με τον τελευταίο νόμο να μπορεί αυτά τα χρήματα, επειδή πραγματικά θα είναι αρκετά μεγάλο το ποσό, θα είναι πολλά τα χρήματα αυτά, να μην είναι περιορισμένα μόνο για έργα στη συγκεκριμένη δημοτική κοινότητα, που μπορεί να είναι αραιοκατοικημένη και πολύ μικρή. Να μπορούν να μεταφέρονται αυτά τα χρήματα και να επενδύονται και σε διπλανές δημοτικές κοινότητες, ανάλογα με τις ανάγκες του οικείου δήμου. Ο δήμος θα αποφασίσει, το δημοτικό συμβούλιο θα αποφασίσει για αυτό. Πείτε μου, λοιπόν, 2,7% έσοδα.

Να πω κάτι άλλο τώρα. Είναι καλύτερα, δηλαδή, κάποιος να κολυμπάει, να κάνει μπάνιο και δίπλα να υπάρχει το φουγάρο της πετρελαϊκής μονάδας, το οποίο να βγάζει ντουμάνι τον μαύρο καπνό; Γιατί το έχω ζήσει. Στο Ηράκλειο αναφέρομαι. Γνωρίζετε που, σε ποια περιοχή. Είναι καλύτερο, από το να υπάρχει μια ανεμογεννήτρια, μακριά, σε μια κορυφή, που δεν έχει προκαλέσει δυσμενείς περιβαλλοντικές επιπτώσεις; Που δεν ενοχλεί; Που μπορεί να έχει ανταποδοτικά οφέλη και για τους ίδιους τους αγρότες και τους κτηνοτρόφους; Διότι πολλοί από αυτούς τους επενδυτές έρχονται και πέρα και πάνω από αυτά που ορίζει ο νόμος και προχωρούν σε ανταποδοτικά οφέλη στις τοπικές κοινωνίες. Γιατί, πραγματικά, θα πρέπει να το αποδεχθούν.

Συμφωνούμε όλοι σε αυτό ότι θα πρέπει οι τοπικές κοινωνίες, φυσικά, να είναι σύμφωνες με αυτά τα έργα. Πρέπει, όμως, να ενημερώσουμε σωστά. Να ενημερώσουμε τις τοπικές κοινωνίες. Να βοηθήσουμε να καταλάβουν ποιο είναι το όφελος, γιατί δεν το γνωρίζουν και πολλές φορές πέφτουν θύμα κακής ενημέρωσης ή παραπληροφόρησης ακόμη-ακόμη.

Ρωτώ: Πότε είναι καλύτερα για την Κρήτη; Θα σας πάω στην άλλη μεγάλη, τεράστια βιομηχανία, που είναι η τουριστική βιομηχανία. Τι είναι καλύτερο να πούμε στον τουρίστα που έρχεται, στον επισκέπτη της Κρήτης, που θέλουμε να είναι ένας επισκέπτης ο οποίος θα χαρεί και θα ξοδέψει τα χρήματά του, θα στηρίξει την τοπική οικονομία και συνολικά την ελληνική οικονομία, την οικονομία της χώρας μας; Είναι καλύτερο να του λέμε ότι το 100% της ενέργειας προέρχεται από παραγωγή ντίζελ ή είναι καλύτερο να του πούμε ότι αυτό το νησί, η Κρήτη, είναι ένα πράσινο νησί; Σε ό,τι αφορά την ενέργεια εννοώ, για να μην μπερδεύουμε τα πολιτικά χρώματα.

Επαναλαμβάνω, τι είναι καλύτερο να πούμε; Ότι εδώ έχουμε καμινάδες, φουγάρα, που βγάζουν ντουμάνι καπνό ή να πούμε ότι, ορίστε, η ενέργειά μας προέρχεται από αυτές τις λίγες ανεμογεννήτριες, φυσικά; Μιλάτε για αριθμούς. Αυτοί οι αριθμοί είναι σημειακά, τελικά, τίποτα. Καταλαβαίνετε ότι δεν ενοχλούν. Πρέπει να το αναγνωρίσουμε αυτό.

Ναι, να ενημερώσουμε τις τοπικές κοινωνίες. Τελικά, είναι προς όφελος κυρίως των κατοίκων της Κρήτης.

Θα διαφωνήσω, λοιπόν, με τον τρόπο που προσδιορίζετε την ερώτησή σας. Θεωρώ ότι πραγματικά για την Κρήτη θα είναι τεράστιο και το οικονομικό όφελος και συνολικά το όφελος για τις επόμενες γενιές και σε ό,τι αφορά το τουριστικό προϊόν. Διότι, η Κρήτη θα μπορούσε να είναι ίσως το πρώτο μεγάλο νησί -γιατί έχουμε μικρά νησιά- 100% πράσινο, δηλαδή από πράσινη ηλεκτρική ενέργεια, στη Μεσόγειο. Αυτό θα μπορούμε να το κάνουμε, αν συμφωνήσουμε όλοι μαζί, πέρα και πάνω από μικροκομματικές διαφορές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Συντυχάκη, τρία λεπτά και για εσάς.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα συμφωνήσω μόνο σε ένα πράγμα μαζί σας. Ότι το πρόβλημα δεν είναι τεχνικό. Το πρόβλημα είναι βαθύτατα πολιτικό και θα έλεγα ότι όση ώρα μιλούσατε, αυτά τα πέντε λεπτά, λέγατε ψέματα. Λέτε ψέματα. Δεν ξέρω αν, πραγματικά, τα πιστεύετε αυτά τα οποία λέτε. Διότι η ζωή, η ίδια η πραγματικότητα, η οποία είναι πεισματάρα, δείχνει τα εντελώς αντίθετα.

Η απελευθέρωση της ενέργειας, την οποία υπηρετείτε, όπως ο ΣΥΡΙΖΑ και το Κίνημα Αλλαγής - ΠΑΣΟΚ, είναι αυτή που έφερε την ενεργειακή φτώχεια στον λαό και σήμερα την πληρώνει πανάκριβα. Αυτή είναι η αλήθεια. Θα μιλήσουμε τώρα για τη ρήτρα αναπροσαρμογής; Θα μιλήσουμε για τους ρύπους; Θα μιλήσουμε για τους φόρους και τα τέλη; Για το Χρηματιστήριο Ενέργειας; Μας έβαλε ο ΣΥΡΙΖΑ, βέβαια, αλλά το συνεχίζετε κανονικά εσείς, με ό,τι συνέπειες έχει για τον λαό.

Λέτε ψέματα και για τα ανταποδοτικά οφέλη, για την προστασία του περιβάλλοντος. Είναι το τυράκι στη φάκα, για να κάνετε συνένοχο τον λαό, για να αποδεχτεί αυτή την εγκληματική ενεργειακή πολιτική. Αυτή είναι η αλήθεια. Έχετε αντιληφθεί ότι μιλάμε για μαζική αλλαγή χρήσεων γης, με συνέπειες στους αγρότες, στους κτηνοτρόφους, στους μελισσοκόμους; Αλλάζει όλη η οικολογική φυσιογνωμία της περιοχής. Μιλάμε για αποψίλωση εκτάσεων, μπάζωμα ρεμάτων, που δυσχεραίνουν ακόμα περισσότερο τη δυνατότητα συγκράτησης υδάτων και τα πλημμυρικά φαινόμενα.

Η πράσινη, λοιπόν, μετάβαση την οποία υπερασπίζεστε με μένος, σημαίνει επενδυτική διέξοδο των κεφαλαίων που λιμνάζουν σήμερα, για να μπορούν να ξεπεράσουν οι μονοπωλιακοί όμιλοι τη δική τους οικονομική κρίση και να την ξεπεράσουν σε βάρος του λαού, με επέκταση της ενεργειακής φτώχειας και καταστροφή του περιβάλλοντος, επενδύοντας σε ανανεώσιμες πηγές ενέργειας.

Η πράσινη ανάπτυξη είναι μπίζνες, είναι ο πόλεμος στην Ουκρανία, που στην πραγματικότητα είναι πόλεμος μεταξύ των Ηνωμένων Πολιτειών, του ΝΑΤΟ, της Ευρωπαϊκής Ένωσης και της Ρωσίας. Αυτή είναι η αλήθεια και αν πραγματικά ενδιαφέρεστε για το ενάμισι δισεκατομμύριο που θα πληρώσει ο ελληνικός λαός, κάντε άρση του εμπάργκο στη Ρωσία εδώ και τώρα. Βεβαίως, η Κυβέρνηση. Δεν το κάνετε, όμως, γιατί ακριβώς είσαστε πισθάγκωνα δεμένοι και προσηλωμένοι σε αυτή την πολιτική.

Ο πραγματικός στόχος, λοιπόν, της πράσινης μετάβασης είναι αυτός που υπονομεύει την ισόρροπη σχέση ανάμεσα στην παραγωγική δραστηριότητα και το περιβάλλον. Υπάρχει λύση, γιατί μου πετάξατε το γάντι; Βεβαίως, υπάρχει λύση που μπορεί να ικανοποιήσει το σύνολο των αναγκών του λαού. Και λέμε το πρώτο πράγμα που πρέπει να κάνει ο λαός, είναι να απαλλαγεί από την εγκληματική πολιτική της δικής σας. Το πρώτο πράγμα! Είναι μια πολιτική πράξη αυτή και όταν έρθει η ώρα πρέπει να δώσει αυτό το μήνυμα, όχι μόνο σας, αλλά σε όλους που υπηρετείτε αυτή την πολιτική της απελευθερωμένης ενέργειας που καταστρέφει το περιβάλλον και τις ανθρώπινες ζωές και να ακολουθήσει έναν διαφορετικό δρόμο ανάπτυξης.

Μπορούμε να αξιοποιήσουμε όλες τις εγχώριες ενεργειακές πηγές, τα μέσα παραγωγής, διανομής, μεταφοράς ενέργειας, τα βουνά, τις θάλασσες, τους αιγιαλούς, αλλά να αποτελούν κοινωνική ιδιοκτησία και να υπάρχει ένας ενιαίος αποκλειστικά κρατικός φορέας διαχείρισης. Αντιμετωπίζουμε το ενεργειακό προϊόν ως κοινωνικό αγαθό. Το αντιμετωπίζετε ως τέτοιο; Δεν το αντιμετωπίζετε ως κοινωνικό αγαθό, γι’ αυτό έχετε απορρίψει τον λιγνίτη. Οδηγήσατε στην εγκληματική πράξη της απολιγνιτοποίησης της χώρας και καταστροφή των εργοστασίων. Κατά τη γνώμη μας, οι μορφές παραγωγής ενέργειας πρέπει να αναπτύσσονται κεντρικά σχεδιασμένα και συμπληρωματικά, παίρνοντας υπόψη πάντα τον κορεσμό σε εγκαταστάσεις όπου υπάρχουν, με τη σύμφωνη γνώμη των τοπικών κοινωνιών. Εσείς, ούτε τη γνώμη των τοπικών κοινωνιών δεν παίρνετε.

Τέλος, επειδή η χώρα μας γενικότερα, και ειδικότερα η Κρήτη, έχει πολλά συγκριτικά πλεονεκτήματα: Ήλιο, αέρα, θάλασσα, εδαφοκλιματολογικές συνθήκες, μπορεί να παράγει φτηνή για τον λαό ενέργεια και να πάψει να είναι πραγματικά εμπόρευμα. Δεν δαιμονοποιεί το ΚΚΕ καμμία μορφή ενέργειας, ούτε τις ανανεώσιμες πηγές ενέργειας, ούτε το σύνολο των διαθέσιμων ενεργειακών πηγών.

Το πρόβλημα ποιο είναι; Ποιος για ποιον; Για ποιον θα αξιοποιηθούν όλες αυτές οι ενεργειακές πηγές; Εμείς λέμε ότι το κριτήριο είναι αν θα ικανοποιούν τις λαϊκές ανάγκες. Εάν δεν τις ικανοποιούν, τότε υπάρχει σοβαρό πρόβλημα. Και από αυτή την άποψη στεκόμαστε στο πλευρό των κατοίκων που κινητοποιούνται στο Λασίθι, στην Κρήτη, όπου κινητοποιούνται ανά την Ελλάδα.

Γι’ αυτό, λοιπόν, είμαστε υπέρ της κατάργησης κάθε επιχειρηματικής εκμετάλλευσης του περιβάλλοντος, να μην παραδοθούν τα βουνά σε επιχειρηματικούς ομίλους, να απορριφθούν οι μελέτες περιβαλλοντικών επιπτώσεων, οι αιτήσεις εγκατάστασης, τα συμφωνητικά μίσθωσης των δήμων με τις εταιρείες και να μην πέσει ούτε μία σφυριά για τις εργασίες κατασκευής και ταυτόχρονα να παρθούν όλα εκείνα τα μέτρα, όπως η κατάργηση της ρήτρας αναπροσαρμογής. Κάντε το! Κατάργηση, όχι αναστολή ως καθαρά προεκλογικό πυροτέχνημα. Μειώστε τον ειδικό φόρο κατανάλωσης και τον ΦΠΑ στα καύσιμα και στην ηλεκτρική ενέργεια. Ζητάμε γενναία μείωση στο πλαφόν στην τιμή της κιλοβατώρας του ηλεκτρικού ρεύματος και τέλος κατάργηση του χαρατσιού επιδότησης των ανανεώσιμων πηγών ενέργειας.

Αυτή είναι η πολιτική που μπορεί πραγματικά να δώσει ανακούφιση στο λαό. Η πολιτική η δική σας δένει τον λαό πισθάγκωνα σε μια εγκληματική πολιτική που θα την πληρώσει πανάκριβα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Συντυχάκη.

Ορίστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δύο πράγματα. Πρώτον, με κατηγορήσατε ότι στην πρωτομιλία μου είπα ψέματα και δεν αναφερθήκατε καθόλου σε αυτά που είπα στην πρωτομιλία μου. Θέλω να σας ρωτήσω: Είναι ψέματα ότι έχει φουγάρα που καίνε ντίζελ, πετρέλαιο, μαζούτ η Κρήτη και βγάζουν ντουμάνι καπνό και δίπλα οι λουόμενοι, οι επισκέπτες που έρχονται εδώ με το όνειρο να έρθουν στην Ελλάδα και στην Κρήτη, κάνουν μπάνιο; Είναι ψέμα; Είναι αλήθεια! Είναι ψέμα ότι κάνουν μπάνιο στις πανέμορφες παραλίες της Κρήτης και μπροστά τους βλέπουν τα γκαζάδικα, τα πλοία με τα πετρέλαια τα οποία περιμένουν στη σειρά να φορτώσουν στα εργοστάσια της ΔΕΗ; Είναι ψέματα; Είναι αλήθεια. Δεν αναφερθήκατε σε αυτά, εγώ αυτά είπα.

Είναι ψέματα ότι υπάρχουν ανταποδοτικά οφέλη ως τοπική κοινωνία; Είναι αλήθεια! Είπατε -κι είναι το μόνο που συμφωνούμε, στο τέλος- ότι δεν δαιμονοποιεί το Κομμουνιστικό Κόμμα…

**ΕΜΜΑΝΟΥΗΛ ΣΥΝΤΥΧΑΚΗΣ:** …(Δεν ακούστηκε)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Το Κομμουνιστικό Κόμμα Ελλάδας δεν δαιμονοποιεί τις διαφορετικές μορφές ενέργειας και βεβαίως -από ό,τι κατάλαβα- δεν δαιμονοποιεί ούτε τις ανεμογεννήτριες ούτε τα φωτοβολταϊκά. Αυτό εννοείτε. Άρα κάπου πρέπει να μπουν αυτά. Και πού θα μπουν; Εκεί που φυσάει και φυσικά με τη μικρότερη επίπτωση στο περιβάλλον.

Έχω επισκεφτεί τον πανέμορφο τόπο της Κρήτης αναρίθμητες φορές και υπάρχουν εκπληκτικά σημεία τα οποία δεν ενοχλούν, δεν έχουν κάποιο προστατευτέο αντικείμενο περιβαλλοντικό και μπορούν να αξιοποιηθούν προς όφελος της τοπικής κοινωνίας. Εκεί πρέπει να γίνουν σοβαρές, μεγάλες επενδύσεις και να αξιοποιήσουμε το αιολικό και το ηλιακό δυναμικό της Κρήτης, το τέλειο, το πολύ πλούσιο, το μεγαλύτερο στη χώρα, προς όφελος τοπικής κοινωνίας.

Εμείς έχουμε κάνει τον πολίτη να είναι μέτοχος στις επενδύσεις. Αυτό που λέτε εσείς το έχουμε κάνει. Το 3% επί του τζίρου, τα 2,7% πάνε στην τοπική κοινωνία.

Και να τα πούμε και οικονομικά, γιατί τα γνωρίζετε πολύ καλά τα οικονομικά. Για μία επένδυση που έχει 5% ή 6% απόδοση επί των επενδεδυμένων κεφαλαίων, το 3% είναι το 50% της απόδοσης. Δίνουμε στην τοπική κοινωνία, δίνουμε στους πολίτες και στον δήμο το 50% της απόδοσης της επένδυσης. Δηλαδή αν κάποιος επενδύσει 100 ευρώ για να παίρνει 5 ευρώ τον χρόνο, τα 2,5 ευρώ τα παίρνει η τοπική κοινωνία. Εμείς το κάναμε αυτό που λέτε εσείς και με τρόπο που είναι και βιώσιμος. Δεν νομίζω ότι είναι ψέματα αυτά. Είναι αλήθεια.

Νομίζω ότι τελικά συμφωνούμε, αλλά έχετε δίκιο σε αυτό που είπατε ότι θα πρέπει να υπάρχει η όσμωση και η διαβούλευση με την τοπική κοινωνία πάνω από όλα, για να μπορεί αυτό μέσα από τη σωστή πληροφόρηση να το δεχθεί και να το στηρίξει κιόλας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ. Καλή συνέχεια.

Δεν θα συζητηθούν κατόπιν συνεννόησης: η με αριθμό 831/27-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Αποκλεισμός οποιασδήποτε μορφής ιδιωτικοποίησης του χώρου του αεροδρομίου «ΝΙΚΟΣ ΚΑΖΑΝΤΖΑΚΗΣ» Ηρακλείου Κρήτης και εξασφάλιση της αξιοποίησής του για την κάλυψη των λαϊκών αναγκών» και η με αριθμό 2281/9-5-2022 αναφορά του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Οικονομικών, με θέμα: «Την αποκατάσταση των ζημιών και την διαχείριση των συνεπειών του καταστροφικού σεισμού της 27ης Σεπτεμβρίου 2021 που έπληξε την Κρήτη».

Προχωράμε στην τελευταία επίκαιρη ερώτηση για σήμερα. Είναι η τέταρτη με αριθμό 832/27-6-2022 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού,με θέμα: «Την ουσιαστική στήριξη των ομοσπονδιών του ναυταθλητισμού».

Ορίστε, κύριε Συντυχάκη, έχετε δύο λεπτά για το ξεκίνημά σας, αν και όλο ξεφεύγετε από τον χρόνο. Καλό θα ήταν να μην ξεφύγουμε τώρα.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως είναι γνωστό, η συντριπτική πλειοψηφία των ναυταθλητικών ομίλων δεν έχουν δικές τους εγκαταστάσεις και υποδομές για να καλύψουν τόσο τις ανάγκες που προκύπτουν από την καθημερινή λειτουργία των τμημάτων τους και των εθνικών ομάδων, όσο και τις ανάγκες για αποθήκευση και προστασία του εξοπλισμού και των σκαφών που χρησιμοποιούν για την προπόνηση και την προετοιμασία των αθλητών τους.

Είναι γνωστό, επίσης, ότι τους έχουν παραχωρηθεί χώροι ελλιμενισμού και χερσαίων εγκαταστάσεων -μαρίνες, πλωτές προβλήτες και άλλα- για να μπορέσουν να λειτουργήσουν. Αυτές οι συμβάσεις παραχώρησης με τις οποίες έχουν παραχωρηθεί αυτοί οι χώροι, ποικίλλουν κι αυτό γιατί εμπλέκονται δήμοι, Κτηματική Υπηρεσία, Λιμενικό Ταμείο, Εταιρεία Ακινήτων του Δημοσίου, όπου ο καθένας από αυτούς έχει το δικό του βιλαέτι.

Οι σχεδιασμοί για τουριστική και εμπορική αξιοποίηση αυτών των υποδομών έχουν ως αποτέλεσμα οι περισσότεροι όμιλοι να κινδυνεύουν να διωχθούν από τις εστίες τους ή στην καλύτερη περίπτωση να εκβιάζονται για να πληρώσουν το δυσβάσταχτο κόστος, προκειμένου να παραμείνουν, με δεδομένο ότι η αλλαγή περιβάλλοντος δεν είναι καθόλου εύκολη υπόθεση, όταν πρόκειται για να ναυταθλητικούς ομίλους και παραθαλάσσιες υποδομές.

Το αξιοσημείωτο είναι ότι όταν τελειώνουν οι συμβάσεις παραχώρησης και έρχεται η ώρα της ανανέωσης τους, τους ζητούν υπέρογκα ποσά που ξεπερνούν τις δυνατότητες των συλλόγων και τελικά τους καταλογίζονται πρόστιμα που δεν μπορούν να πληρώσουν. Αν προσθέσουμε φυσικά και την περίοδο της πανδημίας και τα προβλήματα που δημιουργήθηκαν, αντιλαμβάνεστε ότι όλο αυτό το πρόβλημα διογκώνεται.

Οι σύλλογοι δηλαδή, ουσιαστικά, εκδιώκονται από τις εστίες τους και το πρόβλημα δεν είναι καινούργιο. Η αιτία βρίσκεται στην εμπορευματοποίηση του αθλητισμού και των υποδομών που χρησιμοποιούν, οφείλεται στην ακόρεστη δίψα για κέρδη, εξαναγκάζοντας γονείς και αθλητές να βάζουν το χέρι στην τσέπη.

Στη δε Αττική τα προβλήματα αυτά δημιουργήθηκαν ως μέρος των γενικότερων σχεδίων για την παραχώρηση και εμπορική αξιοποίηση του νότιου παραλιακού μετώπου της Αττικής, που φτάνει μέχρι το δήμο Βάρης - Βούλας - Βουλιαγμένης.

Η ολυμπιακή μαρίνα στον Άγιο Κοσμά αποτελεί τραγικό παράδειγμα, που φιλοξένησε το άθλημα της ιστιοπλοΐας με τους Ολυμπιακούς του 2004 και από την οποία δεν δόθηκε ούτε καν ένα τμήμα της για χρήση ναυταθλητισμού.

Σε κάθε περίπτωση, οι ομοσπονδίες ζητούν, κύριε Υπουργέ, νομοθετική ρύθμιση που να λύνει συνολικά και οριστικά το πρόβλημα, ρύθμιση που θα δώσει ανάσα σε αυτούς τους συλλόγους, να παραμείνουν δηλαδή δίπλα στη θάλασσα μαζί με τις εγκαταστάσεις και τις υποδομές που χρειάζονται για τη λειτουργία τους.

Και σας ρωτάμε: Πρώτον, τι θα κάνετε έτσι ώστε να ληφθούν όλα τα απαραίτητα μέτρα με κρατική ευθύνη και χρηματοδότηση που θα διασφαλίσουν την αποκλειστική χρήση των εγκαταστάσεων από τους ναυταθλητικούς συλλόγους και τις αντίστοιχες ομοσπονδίες σε μόνιμη βάση, χωρίς να επιβαρυνθούν με υπέρογκα ενοίκια και πρόστιμα, καθώς και την οργάνωση προγραμμάτων γνωριμίας και επαφής με τα αθλήματα της θάλασσας για το σχολικό πληθυσμό.

Και δεύτερον, να υπάρξει κρατική μέριμνα και ενίσχυση, συντήρηση και αποκατάσταση των υποδομών που χρειάζονται τα σωματεία, προκειμένου να διασφαλίσουν την προστασία και την αποθήκευση του εξοπλισμού τους -όπου χρειάζεται αντικατάσταση του- καθώς και την πρόσβαση των σκαφών στη θάλασσα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Κύριε Αυγενάκη, καλησπέρα σας, καλή εβδομάδα, έχετε τρία λεπτά για το ξεκίνημα σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κατ’ αρχάς θα ήθελα να ευχαριστήσω τον συνάδελφο που με διευκόλυνε, δεδομένου ότι την προηγούμενη βδομάδα που είχε κατατεθεί η ερώτηση και έπρεπε να συζητηθεί δεν είχα τη δυνατότητα κι έτσι μου δίνεται η ευκαιρία, κύριε Συντυχάκη, σήμερα ώστε να απαντήσω σε αυτό το ερώτημα το οποίο μου κάνετε.

Επίσης, θα ήθελα να σας ευχαριστήσω για την ερώτηση την οποία κάνετε, σχετικά με τα θέματα των ομοσπονδιών του ναυταθλητισμού, όπως προείπατε. Κι αυτό γιατί ο ναυταθλητισμός είναι ένα ξεχωριστό κεφάλαιο για εμάς, καθώς μας έχει χαρίσει πολλές διακρίσεις, αλλά και σημαντικές στιγμές χαράς και εθνικής υπερηφάνειας. Η ναυτική παράδοση της χώρας μας, όπως και η δύναμή της στο θαλάσσιο χώρο, είναι γνωστή. Έτσι και ο ναυταθλητισμός είναι ένα πεδίο το οποίο οφείλουμε να καλλιεργήσουμε συστηματικά ώστε να παραμείνει κορυφαίο. Και βλέπουμε, ξέρετε, με πολύ μεγάλη ικανοποίηση ότι ολοένα και περισσότεροι άνθρωποι, νέα παιδιά, ασχολούνται με τα αθλήματα της θάλασσας, διότι συνδυάζει τη σωματική διάπλαση με τη γοητεία που ασκεί το υδάτινο στοιχείο.

Το αρμόδιο περί αθλητισμού Υφυπουργείο ασκεί εποπτεία σε τέσσερα ναυταθλητικά κέντρα, το Εθνικό Ναυταθλητικό Κέντρο Θεσσαλονίκης, το Εθνικό Ναυταθλητικό Κέντρο Ιωαννίνων, το Εθνικό Ναυταθλητικό Κέντρο Χανίων, πίστα σλάλομ καγιάκ στον Εύηνο ποταμό. Επίσης, οι εγγεγραμμένες αθλητικές εγκαταστάσεις της επικράτειας που έχουν καταχωρηθεί στην πλατφόρμα «Πέλοπας», σε ό,τι αφορά τα ναυταθλητικά κέντρα που εποπτεύονται από τους δήμους, είναι μόλις τέσσερα. Η πληθώρα, επομένως, των ναυταθλητικών εγκαταστάσεων της χώρας μας είτε ανήκουν σε ιδιώτες είτε χρησιμοποιούνται ως χώροι ελλιμενισμού και χερσαίων εγκαταστάσεων, όπως μαρίνες και πλωτές προβλήτες.

Επίσης, είναι αναγκαίο να διευκρινίσουμε ότι όταν μιλάμε για ομοσπονδίες του ναυταθλητισμού αναφερόμαστε στις εξής τέσσερις ομοσπονδίες: Ιστιοπλοΐα, κωπηλασία, κανόε καγιάκ και θαλάσσιο σκι.

Κύριε συνάδελφε, θα συμφωνήσω απόλυτα μαζί σας. Είναι ίσως από τις λίγες φορές που συμφωνούμε χωρίς δεύτερη σκέψη. Πράγματι, οι ναυταθλητικοί όμιλοι στη συντριπτική πλειοψηφία τους δεν διαθέτουν δικές τους εγκαταστάσεις. Πράγματι, οι συμβάσεις παραχώρησης εγκαταστάσεων σε ναυταθλητικούς ομίλους ποικίλουν, δεν είναι ενιαίο το πλαίσιο. Πράγματι, εμπλέκονται πολλοί και διαφορετικοί φορείς όπως το αρμόδιο περί αθλητισμού Υφυπουργείο, η ΓΓΑ, οι δήμοι, το λιμενικό ταμείο, η κτηματική υπηρεσία και σε κάποιες περιπτώσεις ακόμα και η ΕΤΑΔ και το ΤΑΙΠΕΔ. Πράγματι, το ζήτημα της αδειοδότησης είναι, επίσης, σύνθετο και εξαιρετικά πολύπλοκο λόγω του γεγονότος ότι εμπλέκονται πάρα πολλοί φορείς, αλλά κυρίως λόγω του ότι πρέπει να τηρείται μια σειρά προϋποθέσεων και προδιαγραφών.

Όσον αφορά τώρα εμάς, το Υπουργείο Αθλητισμού, το τμήμα τεχνικών προδιαγραφών και αδειοδοτήσεων αθλητικών εγκαταστάσεων είναι αρμόδιο για την έκδοση προδιαγραφών με οδηγίες για τη μελέτη και κατασκευή αθλητικών εγκαταστάσεων, καθώς επίσης και για τη διαδικασία έκδοσης αδειών που απαιτούνται για τη δόμηση και τη λειτουργία των ναυταθλητικών κέντρων, ενώ με υπουργική απόφαση γίνεται η διαδικασία για δωρεά, παραχώρηση κατά χρήση του ναυταθλητικού κέντρου. Στην απόφαση γίνεται αναφορά στη χρονική διάρκεια της παραχώρησης και επίσης επισυνάπτεται ιδιωτικό συμφωνητικό στο οποίο συμφωνούν τα συμβαλλόμενα μέρη στον τρόπο διαχείρισης των αθλητικών εγκαταστάσεων.

Έχω, επίσης, επισημάνει πολλές φορές την πεποίθησή μου ότι η ενίσχυση της εξωστρέφειας στον αθλητισμό θα συντελέσει καταλυτικά στην περαιτέρω ανάπτυξη του αθλητισμού και στην καλλιέργεια του αθλητικού τουρισμού.

Μέσα από τις διεθνείς διοργανώσεις στοχεύουμε η χώρα μας να γίνει πόλος έλξης φιλάθλων από όλον τον κόσμο και όλων των αθλημάτων φυσικά, με σημαντικά οφέλη για τις τοπικές οικονομίες, το εμπόριο, τον τουρισμό και την ενίσχυση της συνεργασίας. Μέσα από την ανάπτυξη του ναυταθλητισμού εργαζόμαστε πολύ σκληρά ώστε να ενισχύσουμε σε μεγάλο βαθμό την προσέλκυση μικρής και μεσαίας κλίμακας διοργανώσεων στη χώρα μας. Θυμίζω ότι ήδη διεκδικήσαμε με επιτυχία τη διοργάνωση των τρίτων Παράκτιων Μεσογειακών Αγώνων που θα γίνουν στο Ηράκλειο του χρόνου το καλοκαίρι, ενώ προετοιμαζόμαστε εντατικά για τη διεκδίκηση των εικοστών πρώτων Μεσογειακών Αγώνων για τα επόμενα χρόνια, ενώ σχετικά με την ιστιοπλοΐα τις επόμενες εβδομάδες έχουμε το Aegean 600 που ετοιμάζει με απόλυτη επιτυχία -είμαι βέβαιος διότι ήδη τα μηνύματα είναι πολύ ισχυρά- ένας από τους ιστορικότερους ιστιοπλοϊκούς ομίλους, που στο τιμόνι του βρίσκεται ο κ. Μαραγκουδάκης.

Τώρα, στη δευτερολογία μου θα αναφερθώ με μεγαλύτερη λεπτομέρεια στα οικονομικά στοιχεία τα οποία επικαλεστήκατε και που είμαι έτοιμος να σας απαντήσω.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Υφυπουργέ.

Ορίστε, κύριε Συντυχάκη, έχετε τρία λεπτά κι εσείς.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι όντως γεγονός ότι πολλά νέα παιδιά ενδιαφέρονται να ασχοληθούν με το ναυταθλητισμό. Μόνο που η πολιτεία στέκεται αναντίστοιχα στο πλευρό τους και θα έλεγα, μάλιστα, ότι το Υπουργείο Αθλητισμού και η Κυβέρνηση συνολικά -για να μην το πάρετε και προσωπικά δηλαδή- αδιαφορεί στην κυριολεξία, όχι μόνο για το ναυταθλητισμό, αλλά γενικότερα για τα ζητήματα του λαϊκού αθλητισμού, να το πω διαφορετικά -για να συνεννοούμαστε.

Και εξηγούμαι πολύ συγκεκριμένα: Υπάρχουν εκατόν εξήντα ναυταθλητικοί όμιλοι στη χώρα. Αυτοί που μπορούμε να πούμε ότι επιβιώνουν γιατί έχουν ιδιόκτητες εγκαταστάσεις μετριούνται στα δάχτυλα του χεριού ή των δύο χεριών εν πάση περιπτώσει, δηλαδή οι Ναυτικός Όμιλος Ελλάδας, Ναυτικός Όμιλος Βουλιαγμένης, Ναυτικός Όμιλος Θεσσαλονίκης, δηλαδή κάποιοι που έχουν ιδιωτικές εγκαταστάσεις -ζωή να έχουν, δεν υπάρχει κάποιο ζήτημα για να μην παρεξηγηθούμε- αλλά το υπόλοιπο 90% των ομίλων έχουν πρόβλημα. Έχουν πρόβλημα! Μάλιστα τριάντα πέντε σωματεία έχουν στείλει επιστολές, που θέτουν σοβαρά ζητήματα εγκαταστάσεων και υποδομών, για τα πανάκριβα ενοίκια και την έλλειψη προστασίας του εξοπλισμού τους.

Αυτά δεν τα λαμβάνει υπ’ όψιν η Κυβέρνηση, η πολιτεία; Προφανώς τα γνωρίζει. Αλλά εδώ, επιτρέψτε μου, θέλει χρήμα, θέλει σχέδιο, θέλει πολλά πράγματα.

Θα σας πω τώρα, ο Ελληνικός Ναυτικός Όμιλος Αιγυπτιωτών, με δύο χιλιάδες μέλη, τριακόσιους αθλητές - αθλήτριες και τριάντα πέντε άτομα με ειδικές ανάγκες εδρεύει στο αθλητικό κέντρο του Αγίου Κοσμά, με χρησιδάνειο, με την παραχώρηση από τη Γενική Γραμματεία Αθλητισμού και τους έγινε έξωση -για να εξυπηρετηθούν τα μεγάλα επιχειρηματικά συμφέροντα- χωρίς να υπάρξει πρόβλεψη μετεγκατάστασης τους. Υπήρξαν μεγαλοστομίες διάφορες, αλλά εν πάση περιπτώσει, είναι σε εκκρεμότητα το θέμα.

Προβλήματα αντιμετωπίζει ο Ναυτικός Όμιλος Φαλήρου, ο οποίος στο κάτω κάτω προϋπήρχε του Φλοίσβου. Όταν έγινε η μαρίνα υπογράφτηκε συμφωνητικό χρήσης μέχρι το 2025 και τώρα βρίσκεται στη δύσκολη θέση να διαπραγματεύεται με το Φλοίσβο για το εάν θα παραμείνει. Με τι ενοίκιο παρακαλώ; 350.000 ευρώ το χρόνο. Μα, πάμε καλά;

Ο Ναυτικός Όμιλος Καλαμακίου με το που πήρε τη μαρίνα στον Άλιμο ο «ΕΛΛΑΚΤΩΡ», κλήθηκε να πληρώνει ενοίκιο 5.000 ευρώ το μήνα. Αντίστοιχα, τρία σωματεία στην Καλλιθέα, ο Ναυταθλητικός Όμιλος Τζιτζιφιών, ο Σύλλογος Ερασιτεχνών Αλιέων Τζιτζιφιών, ο Ιστιοπλοϊκός Προσωπικού ΔΕΗ και του Συλλόγου Προσωπικού ΟΤΕ κινδυνεύουν να βρεθούν στον δρόμο και χωρίς να υπάρχουν προϋποθέσεις μετεγκατάστασης με ό,τι συνέπειες θα έχει αυτό. Και μάλιστα, έφτασε στο σημείο ο δήμαρχος Καλλιθέας, δικός σας της Νέας Δημοκρατίας, να ζητάει να πληρώνουν για τα σκάφη από το 2012 μέχρι το 2016 που στο κάτω-κάτω δεν υπήρχε τότε κάποια συμφωνία. Και έρχεται και το κερασάκι στην τούρτα, ο αποχαρακτηρισμός της μαρίνας της Καλλιθέας από ναυταθλητική σε εμπορική τουριστική με απόφαση του Δήμου Καλλιθέας για να ανοίξει ο δρόμος φυσικά της επιχειρηματικής δραστηριότητας. Για να μη μιλήσουμε για τις ελλείψεις στη συντήρηση της μαρίνας με ό,τι κινδύνους έχει για τους αθλούμενους. Και όπου αναλαμβάνουν να κάνουν κάποιες επισκευές, αφού δεν τις κάνει η ίδια η πολιτεία, τους κυνηγούν, τους απειλούν, τους προπηλακίζουν και άλλα τέτοια. Υπάρχουν συγκεκριμένες καταγγελίες ναυτικών ομίλων που έχουν βιώσει τέτοιες απίστευτες καταστάσεις.

Από ναυταθλητικές λοιπόν μαρίνες, περάσαμε σε εμπορικές μαρίνες. Καθαρή μπίζνα με τις ευλογίες της Κυβέρνησης. Εξελίσσεται δηλαδή σε ένα πανάκριβο άθλημα υπό αυτές τις συνθήκες και ελάχιστοι θα έχουν τη δυνατότητα πρόσβασης.

Θα σας πω το άλλο. Το γνωρίζετε ότι πληρώνουν ΕΝΦΙΑ για χώρους, που τους είχαν παραχωρηθεί και πλέον δεν τους έχουν ανανεώσει τα συμβόλαια. Καλούνται όμως να πληρώνουν ΕΝΦΙΑ -Καλαμαριά, παράδειγμα συγκεκριμένο- ενώ γνωρίζετε ότι τα οικονομικά της πλειοψηφίας των συλλόγων δεν τους επιτρέπουν να έχουν και τα στοιχειώδη λειτουργικά έξοδα. Το κάθε σωματείο κατά μέσο όρο 1.600 ευρώ από το στοίχημα για να συντηρηθούν και να επιβιώσουν και για να μπουν και στο μητρώο που χρειάζονται και εκεί τα λεφτά.

Εμείς ως ΚΚΕ στηρίζουμε τα αιτήματα των ναυταθλητικών σωματείων για να συνεχίσουν το έργο τους, για να μπορέσει να εξασφαλιστεί η παραμονή των σωματείων σε μόνιμη βάση, χωρίς να επιβαρύνονται με ενοίκια και πρόστιμα.

Είναι λοιπόν απαίτηση και των σωματείων και των ομοσπονδιών η κατοχύρωση όλων των παραπάνω που σας είπα με νομοθετική ρύθμιση, διότι είναι και πάρα πολλά θολά ζητήματα, που απαιτούν την επέμβαση -να το πω έτσι- του Υπουργείου Πολιτισμού, όχι της αδιαφορίας. Το θέμα δεν είναι να δίνετε άδειες. Το Υπουργείο Πολιτισμού δεν είναι μόνο για να δίνει άδειες, αλλά για να ενισχύει χρηματοδοτικά τα σωματεία και τις ομοσπονδίες, για τη συντήρηση, για τη λειτουργία των εγκαταστάσεων, να δημιουργεί ένα καλό κλίμα για την πρόσβαση των νέων παιδιών εφόσον ενδιαφέρονται να μπουν στον ναυταθλητισμό. Τι κουβεντιάζουμε όμως; Έπρεπε να υπάρχει ένας ενιαίος κρατικός φορέας διαχείρισης των αθλητικών εγκαταστάσεων, που θα έχει την ευθύνη πρόβλεψης, επίβλεψης, σχεδίασης και υλοποίησης τέτοιων έργων. Και μόνο το ΚΚΕ το προτείνει αυτό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε συνάδελφε, θα μου επιτρέψετε να κάνω μια μικρή διόρθωση στα όσα είπατε.

Πρώτα απ’ όλα δεν είναι εκατόν εξήντα τα ναυταθλητικά σωματεία, είναι διακόσια τέσσερα εκ των οποίων τα εκατόν ενενήντα τρία σωματεία είναι αναγνωρισμένα, εγγεγραμμένα στο μητρώο, εκ των οποίων τα εκατόν είκοσι επτά είναι στην ιστιοπλοΐα, τα είκοσι εννέα είναι στην κωπηλασία, τα δεκατέσσερα στο θαλάσσιο σκι, τα είκοσι τρία στο κανόε καγιάκ και μόλις έντεκα είναι σε αναμονή να ελεγχθεί ο φάκελος τους.

Θέλω να σας πω ότι από την πρώτη στιγμή μεριμνήσαμε και προχωρήσαμε στην οικονομική ενίσχυση των αθλητικών σωματείων. Μεταξύ φυσικά αυτών και των ναυταθλητικών σωματείων. Διαμορφώσαμε και υλοποιούμε σειρά μέτρων για τη στήριξη του ερασιτεχνικού καθαρά αθλητισμού, τα οποία μέτρα και πρωτοβουλίες είχε χαιρετήσει η πλειονότητα των εκπροσώπων του ερασιτεχνικού αθλητισμού.

Θυμίζω ότι διευκολύναμε τα σωματεία την κρίσιμη περίοδο της πανδημίας. Μεριμνήσαμε, αστραπιαία θα έλεγα, για την ένταξή τους στους επιπλέον ΚΑΔ για τα μέτρα στήριξης και κατά τη διάρκεια του πρώτου και δεύτερου lockdown, Νοέμβριος του 2020 και Μάρτιος του 2022.

Επίσης, οι διοικήσεις των εθνικών αθλητικών κέντρων μας προέβησαν σε γενναίες οριζόντιες διευκολύνσεις προς τα ερασιτεχνικά σωματεία. Θυμίζω ότι προχωρήσαμε σε φορολογικές ελαφρύνσεις προς όφελος του αθλητισμού με τους ν.4714/2020 και ν.4646/2019.

Ικανοποιήσουμε επίσης ένα εύλογο και καίριο αίτημα πολλών ερασιτεχνικών αθλητικών σωματείων με τον ν.4735 όπου είναι πλέον δυνατή με απόφαση του δημοτικού συμβουλίου η παροχή χρηματοδοτικών επιχορηγήσεων σε αθλητικούς συλλόγους για την προαγωγή του οικείου αθλήματος, καθώς και για την κάλυψη εξόδων μετακίνησης αθλητών και αθλητικών ομάδων που εδρεύουν στην περιοχή του δήμου και συμμετέχουν σε εθνικά πρωταθλήματα ολυμπιακών αθλημάτων. Από τις διατάξεις εξαιρούνται οι ανώνυμες εταιρείες.

Τέταρτον, έπειτα από δώδεκα χρόνια προχωρήσαμε στην απευθείας επιχορήγηση των ερασιτεχνικών αθλητικών σωματείων για την άμεση ενίσχυσή τους με απόλυτη διαφάνεια και πάνω από όλα με αντικειμενικά κριτήρια. Ο ορισμός της άμεσης στήριξης της βάσης του αθλητισμού, μια πράξη αυτονόητη, έγινε πράξη επί των ημερών μας. Και δώσαμε θυμίζω σε πρώτη φάση 13,5 εκατομμύρια ευρώ, ενώ βεβαίως καταβλήθηκαν και οι τακτικές επιχορηγήσεις. Ειδικότερα, η τακτική επιχορήγηση για τις ομοσπονδίες του ναυταθλητισμού είναι η εξής: Ελληνική Ομοσπονδία Ιστιοπλοΐας. Έλαβε το ποσό των 710 χιλιάδων ευρώ για το 2021, ενώ έχει λάβει την πρώτη δόση για το 2022 ύψους 355 χιλιάδων ευρώ. Η Ελληνική Κωπηλατική Ομοσπονδία έλαβε ποσό 851 χιλιάδων ευρώ για το 2021, ενώ έχει λάβει την πρώτη δόση του 2022 ύψους 425,5 χιλιάδων ευρώ. Η Ελληνική Ομοσπονδία Κανόε Καγιάκ έλαβε το ποσό των 300 χιλιάδων ευρώ για το 2021 ενώ έχει λάβει την πρώτη δόση του 2022 ύψους 150 χιλιάδων ευρώ. Η Ελληνική Ομοσπονδία Θαλάσσιου Σκι έλαβε 62 χιλιάδες ευρώ το 2021, ενώ έχει λάβει την πρώτη δόση για το 2022 ύψους 31 χιλιάδων ευρώ.

Κύριε συνάδελφε, για πρώτη φορά μεριμνήσαμε έτσι ώστε τα ερασιτεχνικά σωματεία να λαμβάνουν ποσοστό από τη φορολόγηση των κερδών των τυχερών παιγνίων. Και το κάνουμε με σαφή κριτήρια, με αξιοκρατία και με διαφάνεια. Όλα τα ποσά που δόθηκαν είναι όλα αναρτημένα και προσβάσιμα από τον οποιονδήποτε στην ιστοσελίδα του Υπουργείου Αθλητισμού. Όλα στο φως. Αντιμετωπίζουμε ισότιμα όλα, χωρίς καμμία διάκριση τα ερασιτεχνικά σωματεία.

Όσον αφορά τη χρηματοδότηση από τη φορολόγηση των κερδών τους των τυχερών παιγνίων, χρηματοδοτήθηκαν τα αθλητικά σωματεία βάσει κριτηρίων μεταξύ των οποίων φυσικά και τα ναυταθλητικά σωματεία. Συνολικά για το έτος 2021, όπως φαντάζομαι ήδη γνωρίζετε ότι σ αυτή την Αίθουσα καταβάλαμε ως Κυβέρνηση 62 εκατομμύρια στον αθλητισμό, επαγγελματικό και ερασιτεχνικό. Η λίστα με τα αθλητικά σωματεία που έχουν χρηματοδοτηθεί είναι αναρτημένη στην ιστοσελίδα μας. Πρόκειται για πρωτοφανή ποσά.

Ωστόσο μια λεπτομέρεια ακόμα και κάποια στοιχεία που σας ενδιαφέρουν. Οι ομοσπονδίες του ναυταθλητισμού έχουν λάβει από τη φορολόγηση των κερδών των στοιχημάτων ποσά για το 2022, όπως Ελληνική Ιστιοπλοϊκή Ομοσπονδία: 330.500 ευρώ, Ελληνική Κωπηλατική Ομοσπονδία: 420.000 ευρώ, Ελληνική Ομοσπονδία Κανόε Καγιάκ: 46.000 ευρώ και η Ελληνική Ομοσπονδία Θαλάσσιου Σκι: 65.000 ευρώ. Αυτή είναι η κατανομή που έχει γίνει μέχρι αυτή την ώρα από τον τακτικό προϋπολογισμό, την πρώτη δόση, από την έκτακτη χρηματοδότηση που δώσαμε μέσα από τον κουμπαρά που δημιουργήσαμε από τον νέο τρόπο φορολόγησης των κερδών των παικτών των στοιχηματικών εταιρειών.

Θα μου πείτε «φθάνουν αυτά;». Σας απαντώ εγώ πρώτος πως όχι. Υπάρχει μεγαλύτερη ανάγκη για να στηρίξουμε τον ερασιτεχνικό αθλητισμό και τον ναυταθλητικό αθλητισμό; Βεβαίως, σας απαντώ. Υπάρχουν ζητήματα; Πολλά, αλλά όπως είπα στην πρωτολογία και επαναλαμβάνω τώρα -και σας ευχαριστώ για τη δυνατότητα που μου δίνετε, κύριε Πρόεδρε, γιατί ξέρω πως και εσείς ενδιαφέρεστε ιδιαιτέρως για τα αθλητικά ζητήματα-, όντως το πλαίσιο λειτουργίας αυτών των σωματείων στους χώρους που πρέπει να δραστηριοποιούνται -δεν μπορεί να γίνει σε κάποιο στάδιο ή σε κάποιο κλειστό, αλλά σε συγκεκριμένους χώρους στον αιγιαλό, δίπλα στη θάλασσα ή σε λιμάνια ή σε μαρίνες- έχει ιδιαιτερότητες.

Έχουμε κάνει μεγάλη προσπάθεια μεμονωμένα. Φέρατε κάποια παραδείγματα. Θα σας πω πως είναι πολύ περισσότερα από αυτό που αναφέρατε. Συμφωνούμε απόλυτα. Η κάθε περίπτωση είναι διαφορετική. Υπάρχουν ζητήματα, γι’ αυτό και παλεύουμε με τις δυνατότητες που έχουμε, αλλά χωρίς -επαναλαμβάνω- να είναι εξ ολοκλήρου αρμοδιότητα του Υπουργείου Αθλητισμού. Ή, θα έλεγα, σε ελάχιστες περιπτώσεις εμπλέκεται το Υπουργείο Αθλητισμού. Όμως, ναι, μπαίνουμε μπροστά διότι μας αφορά, αφορά την αθλητική οικογένεια, και ψάχνουμε σε πάρα πολλές περιπτώσεις να βρούμε λύσεις, να συμβιβάσουμε διαφωνίες και τέλος πάντων να ενισχύσουμε με κάθε τρόπο το έργο, το οποίο είναι εξαιρετικά σημαντικό, των ναυταθλητικών σωματείων και των τεσσάρων ομοσπονδιών μας.

Σας ευχαριστώ και πάλι για την ερώτηση που μου κάνατε γιατί δώσατε την ευκαιρία να αναδειχθεί ένα θέμα το οποίο κι εμάς μας απασχολεί πολύ και κοπιάζουμε. Όμως, συζητάμε για πολλές και διαφορετικές περιπτώσεις.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Χαίρομαι να βλέπω παιδάκια στον αθλητισμό. Οπουδήποτε αρκεί να είναι στον αθλητισμό. Έχω μια συμπάθεια στο ποδόσφαιρό, αλλά εν πάση περιπτώσει στον αθλητισμό να είναι και να μην είναι αλλού.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.10΄ λύεται η συνεδρίαση για αύριο, ημέρα Τρίτη 5 Ιουλίου 2022 και ώρα 10.00΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**